text:
ግብ.28
ድሕሪ ኣዝዩ ዘፍርህ ግዕዞ ኣብ መሊጠ ትበሃል ደሴት በጽሑ። ግዑዝኦም ኣዝዩ ዘፍርህ እዩ ዝነበረ። ማዕበል እናገፍዖም፣ ተስፋ ምንባሮም ክሳዕ ዝቀብጹ ኣዝዩ ጸቢብዎም ነበረ። ማዕበል ስለ ዝበርትዖም ጉዕዛኦም ኩሉ ብስድነት ነበረ። እቲ ንፋስ ናብ ዝደለዮ ክወስዳ፣ ነታ መርከብ ንሓይሊ እቲ ንፋስ መጠውዋ። መርከቦም ብስዃን ትቃነ ኣይነበረትን። ንሓይሊ እቲ ንፋስ ንኽትቃወሞ ምንም ሓይሊ ኣይነበራን። ክበጽሕዎ ናብ ዝደለይዎ ኣንፈት ተምርሕ ኣይነበረትን። ጉዕዞ እዛ መርከብ፣ ራእይ ዘይብሉ ህዝቢ ስዲ ይኸይድ ዝብል የዘክረካ። እቲ ማዕበል ኣብቲ ባሕሪ ብብርቱዕ ይናወጽ ስለ ዝነበረ፣ ነታ መርከብ ናብዝን ናብትን ይደፍአ ነበረ። ሓንሳብ ከምዚ መሊሳ ድማ ከምቲ ትበል ነበረት። ከም ሰፍኢ ይብቁጻ ነበረ። ላዕሊ ጸኒሓውን ታሕቲ ትወርድ ነብረት። ዝቀደወ ኣካይዳ ኣይነበሮምን። ብቀትሪ ኰነ ብጸልማት ዕረፍቲ ኣይነበሮም። ዝናብውን ይዘንብ ስለ ዝነበረ፣ ጸሓይ ከይረኣዩ መዓልታት ሓለፈ። ምንባር ትርጉም ክሳብ ዝስእኑ ኰኑ። ሎሚዶ ወይስ ጽባሕ እናበሉ መዓልቲ ሞቶም ተጸበዩ። ተስፋ ስለ ዝቀበጹ’ውን፣ መፈጸምታኦም ከቀላጥፉ ዝፈተኑ ኣይተሳእኑን ይዀኑ። ምድሓን ተስፋኦም ስለ ዝቀበጹ እንጌራ ንምብላዕ ሸውሃት ኣይነበሮምን። ብኸምዚ ህይወት ግዕዙኦም ኣዝዩ ዘጨንቅ ነበረ። ጳውሎስ ዝበሎም ሰሚዖም እንተዝዀኑ፣ እዚ ኹሉ ኣይምበጽሖም።
ኣብዚ ውሽጢ እዚ ኩሉ ዕግርር ግና፣ ብኣምላኹ ተኣሚኑ ልቡ ዝጸንዐ ኣብ መንጉኦም ነበረ። ብኣምላኹ ተኣሚኑ ስለ ዝነበረ፣ ልቡ ሃዲኡ ነበረ። ኩሉ እኳ ኣንፈቱ ኣጥፊኡ እንተነበረ ጳውሎስ ግና ንጹር ዝዀነ መሪሕነት ነበሮ። ዝጠፍእ የለን፣ ናብ ሓደ ደሴት ግና ክንግፋዕ ኢና በሎም። ኩሉ ብምኽንያት ማዕበል ተናዊጹ እንጌራ ተሓሲሙ ከሎ፣ ጳውሎስ ግና እንጌራ ኣልዒሉ፣ ኣመስጊኑ በልዐ። ሓይሉ ኣብ ህድኣትን ምውካልን ዝገበረ ብሩኽ ናይ ኣምላኽ ባርያ። ልቡ ብኣምላኹ ጽኑዕ እዩ። ብውሽጡ ሰላም ስለ ዝነበሮ፣ ብወጻኢ ዝኸውን ዝነበረ ንናይ ውሽጡ ሰላም ክዝርጎ ኣይከኣለን። ነቲ ኣብ ህድኣት ዝግለጽ ሓሳብ ኣምላኽ ከርድኦ ኣይተሸገረን። ኣምላኸይ ከምቲ ዝበለኒ ከምኡ ከም ዝገብሮ ይኣምኖ እየ ምስ በሎም፣ ገሊኣቶም ክሃድኡ ጀመሩ። ከምቲ ህጻን ኣብ ሑቅፊ ኣዲኡ ስቅ ዝብል፣ ከምኡ ነፍሲ ጳውሎስ ኣብ ውሽጡ ስቅ ኢላ ነበረት። ኣብ ኣምላኽ ስለ ዝተማሕጸነ፣ ብሰላም ተሓልዩ። እቲ ሓለቃ ሚእቲ ድማ፣ ዋላ እኳ ብኣፉ ኣየውስኣዮ፣ ብውሽጡ ግና፣ ብጽንዓትን ትብዓትን ጳውሎስ ተመሰጠ። ብሓቂ ኣምላኹ ፍሉይ እዩ በለ ብውሽጡ። ኣብ ውሽጢ እዚ ዓቢ ምንዋጽ፣ ኣንፈት ዝፈልጥ ስለ ዝተረኽበ ዝተሓጎሱ ነይሮም እዮም። ሃዲኡ ዘህድእ፣ ንዝተደናገሩ ኣንፈት ዘፍልጥ። ብተስፋ ዝሃብተመ ስለ ዝነበረ፣ ኣብ ከባቢኡ ምዃን ዕርፍ የብለካ። ኣብ ከምዚ ኣንፈት ዝጠፍኦ ጉዕዞ፣ ካብ ኣምላኹ ኣንፍት ዝፈልጥ ክህሉ ትዕድልቲ እዩ።
ኸምዚ ኰይኑ ብዙሕ ምስ ሓለፈ፣ ዝነበሮም ክቡር ኣቅሓ ድሕሪ ምጥፋእ፣ ናብ ዝድሕንሉ ደሴት በጽሑ። ብሓቂ ጥራስ ዘይጠፍኡ ምሕረቱ ስለ ዝበዝሓሎም እዩ ነይሩ። ናብ ዝድሕንሉ ደሴት እኳ እንተበጽሑ፣ ህይወቶም ግና ዕረፍቲ ኣይነበሮምን። እቶም ደቂ ዓዲ ምስ ረኣይዎም፣ ደንገጽሎም። ስለቲ ዝበጽሖም መከራ፣ ነፍሶም ቓሕቲዋ ነበረት። ከይበልዑ ብዙሕ ግዜ ሓሊፉ ስለ ዝነበረ፣ ስጋኦም ማህሚኑን ሓሲኡን ይርአ ነበረ። ፍሽኽ ዝብል ኣይነበሮምን። ደመት ትርኢቶም ተደዊኑ፣ ውቃበ’ውን ካብኦም ሃዲሙ ነበረ። ወቅቱ ድማ ክረምቲ ስለ ዝነበረ ኣዝዩ ቆራሪ ነበረ። ማይ’ውን ብዘይምቁራጽ ይሃርም ነበረ። ኩሉ ተደማሚሩ ዳርጋ ኣልሚስዎም፣ ገለ ከም ዘይገብሩ ገበሮም። ክሳብ ዘደንግጹ ኰኑ። ስለዚ እቶም ደቂ ዓዲ ተቀላጢፎም ሓዊ ኣጎድሎም። ከምዚ ኰይኑ ዝረኣየ ጳውሎስ፣ ዝተወጽዑ ምሕጋዝ ልማዱ ስለ ዝዀነ፣ ቀምሽ ክእክብ ንግዳም ወጸ። ቀምሽ ክእክብ ከሎ ድማ ብምክንያት እቲ ረስኒ፣ ተመን ወጺኡ ኣብ ኢዱ ጠልጠል በለ። ነፍሲ ወከፍ ኣፉ ዝሃቦ ተዛረበ። ጳውሎስ ግና ነቲ ተመን “ጸግ” ኣቢሉ ዝጀመሮ ዕይኡ ቀጸለ።
ብሩኽ ጳውሎስ ከም ኩሉ ሰብ ድኻም ነይርዎ እዩ። ንኽሉ ዝበጽሖ ድማ በጺሕዎ እዩ። ከም ኩሉ ሰብ ዝበልዖ መግቢ ሒደት እዩ ነይሩ። ብውሽጢ ኰነ ብወጻኢ ዝገጥሞ መከራ ነይሩ እዩ። የግዳስ ዕይኡ ዝተዋህቦ ሕድሪ ክፍጽምን እንተዘይ ኰይኑ ገዛእ ርእሱ ከም ክብርቲ ጌሩ ይቆጽራ ኣይነበረን። ነቶም ሰባት ምስ ረኣዮም ከኣ፣ ኣብ ጉዕዞ ዝገጥሞም መከራን ግፍዕን ርእዩ ስለ ዝነበረ ውሽጡ ኣይገበረሉን። ንርእሰይ ይጥዓመኒ ኣይበለን። ነቲ ብማይን ብቁርን በሳሒታን ዝቀምሰለ ኣካላቶም ሓዊ ከም ዘድልዮም ርዱእ እዩ ነይሩ። እቶም ደቂ ዓዲውን እዚ ስለ ዝረይዩ፣ ተቀላጢፎም ሓዊ ኣጎድሎም። ኩሎም ድማ ክበልዑ ዝተቀረቡ ክመስሉ፣ ነቲ ሓዊ ውትፍ ኢለምዎ ነበሩ። ሃዋርያ ጳውሎስ ግና ሓደ ነገር ኣስተውዓለ። እቲ ዝነድድ ዝነበረ ሓዊ ዕንጨይቲ እንተዘይተወሲኽዎ ክጠፍእ ምኻኑ፣ እቶም ብምቆት እቲ ሓዊ ህይወት ክዘርኡ ጀሚሮም ዘለው ጽጉማት ድማ ናብ ዝነበርዎ ሕሰም ክምለሱ ከም ዝኽእሉ ተረድአ። ስለዚ ገና ማይ እናወቅዐ ከሎ ቀሸም ክእክብ ናብ ግዳም ወጸ። ንጳውሎስ ዝሓሸ ከም ኩሉ ሰብ ኰፍ ኢሉ ብረስኒ እቲ ሓዊ ክማሙቅን ክጥዕሞን እዩ። ግና ኣገልጋሊ ምኻን ዝሓቶ ዋጋ ተረዲኡ ስለ ዝነበረ፣ ኩሉ ንኽጥዕሞ ንሱ ዋጋ እንተኸፈለ ከም ክብረት ጌሩ ይወስዶ ነበረ። ብፍላይ ግና ብተስፋ ኣምላኽን እምነት መንፈስ ቅዱስን ውሽጡ ረሲኑ ስለ ዝነበረ፣ እቲ ዝኸፈሎ ዋጋ ሒደት ይመስሎ ነበረ። ቀሸም ከም ዝወሰኸሉ መጠን ድማ እቲ ሓዊ ይነድድ ስለ ዝነበረ፣ ዳርጋ ኩሉ መከራኡ ክርስዕ ጀሚሩ ነበረ።
ኣብዚ መንጎ እዚ ኹነት ግና ንኣቃልቦ ኩሉ ዝሰሓበ ትርኢት ኣጋጠመ። ተመን ኣብ ኢድ ጳውሎስ ጠልጠል በለ። ኣዝዩ ዘገርም ፍጻሜ እዩ። ምኽንያቱ ብግዜ ክረምቲ፣ ኣብ ግዜ ዝናምን ቁርን ኣትማን ኣብ ጎዳጉዶም ምስ ድቀሱ ብዙሕ ኣይነጥፉን እዮም። ደቂሶም እዮም ዘሕልፍዎ። እዚ ብሓቂ ካብ ኣምላኽ ክኸውን ኣለዎ በሉ። እዚ ዝተረግመ እዩ ድማ በልዎ። ዝደንገጸሉ ወይውን ነቲ ተመን ካብኡ ከልግስዎ ኣይተጓየዩን። ዝመስሎም ትንታነ ሃብዎ። ገሊኦም ቀታል ነፍሲ በልዎ። ብሓቂ ብኣምላኽ ዝተረግመ እዩ በሉ ከይፈርሁ። ብውሽጦም ሓመይዎ። ኣስማት ጠቅዕሉ። እዚ ኹሉ ዝዀነ ንዓታቶም መታን ክማሙቁ ውሽጦም ፍኒሕኒሕ መታን ክብል ዝረኸቦ ምኻኑ ረስዕዎ። ዘይተረድእዎ ነገር እንተነይሩ፣ እቲ ተመን፣ ብምኽንያት እቲ “ዋዒ፣ ሓዊ ዝፈጠሮ ሙቀት” ከም ዝወጸ እሞ ንጳውሎስ ከም ዝነኸሶ እዩ። ዋዒ ጥራይ እዩ ንተመን ንጡፍ ከም ዝኸውን ዝገብሮን፣ ነቶም ዝነጥፉ ድማ ከጥቅዕ ዘበራብሮን ዘተስኦን። ቁሪ ካሳብ ዝዀነ፣ ዝናብ ክሳዕ ዝዘነበ፣ ተመን ኣብ ስፍራኡ እዩ ዝድቅስ። ክነድድ፣ ሙቀት ክኸውን ምስ ጀመረ፣ ሽዑ ግዳይ ክረክብ ከም ዝኽእል ይፈልጥ’ዩ።
ሙቀት ጥዑም እዩ። ሓደ ሓቂ ግና ኣሎ። ዕንጨይቲ ኣንተተወዲኡ ሓዊ ይጠፍእ እዩ። ስለዚ እቲ ሓንሳብ ምንዳድ ዝጀመረ ሓዊ፣ ምንዳዱ ክቅጽል ቀሸም ክውሰዀ ኣለዎ። እቲ ሓዊ ኩሉ ግዜ ክነድድ ኣለዎ። ኩሉ ግዜ ክነድድ ግና ዝሓቶ ዋጋ ኣለዎ። ኣብ ግዜ ዝናብ ዝጠፍአ ሓዊ እንደገና መሊስካ ክትኣጉዶ ቀሊል ኣይኰነን። ስለዚ ብዘየገድስ ኩነታት ደገ፣ ቀሸም ዝውስኽ ክህሉ ኣለዎ። ፈጣሪውን`እንተዀነ፣ እቲ ሓዊ ኩሉ ግዜ ይንደድ ኣይጥፋእ ኢሉ አዩ። ጋሻ ሓዊ ኣምላኽ ኣይፈቅድን’ዩ። እቲ ዝነድድ ዘሎ መሊሱ ከነድድ እምበር መታን ከይጠፍእ፣ ቀሸም የድልዮ። የውሃንስ መጥመቅ፣ እቲ ድሕረይ ዝመጽእ ብሓዊ መንፈስ ቅዱስ ከጥምቀኩም እዩ በለ። እዚ ኣብ ብዓለ ሓምሳ ዝወረደ ናይ መንፈስ ሓዊ መሊሱ ከንድድን ክቀጻጸል ኣለዎ። ብምኽንያት እቲ ሓዊ፣ ዝሓስአት፣ ዝማህመነት፣ ዝቃሕተወት ነፍሲ መሊሳ ህይወት ስለ ትዘርእን’ ዩ። ስለዚ ዋጋ ዝኸፍል ክህሉ ኣለዎ። ፈጣሪ’ውን እንተዀነ እቲ ኣብ መሰውኢ ዘሎ ሓዊ ኣብኡ ይንደድ፣ ኣይጥፋእ። እቲ ካህን ከኣ ኣብ ጸጽባሕ ኣብ ልዕሊኡ ዕንጨይቲ የንድድ በለ። ግን ከኣ ሙቀት ህይወት ጥራይ ዘይኰነ ዝዘርእ፣ ተመን እውን ይስሕብ እዩ።
ተመን ሕሱምን ብተንኰል ዝተመልአን እዩ። ምስ ሰብ ንዘልኣለም ዝቆመ ጽልኢ ኣለዎ። ናይ ሰብ ጽቡቅ ኣይደልን እዩ። ንሓሳብ ኣምላኽ ዝነብር እሞ ኸኣ ደቂስሉ ኣይሓድርን እዩ። ንእከዩ ኩሉ ግዜ ውዲት ይኣልም። ሕንዙ ኩሉ ግዜ ዝተዋደደ እዩ። ኣብ ኣዳምን ሄዋንን ዝገበሮ ድማ እዚ እዩ ነይሩ። ንሓሶት ኣቡኣ ስለ ዝዀነን ብዘይካ ክሓርድን ክቀትልን ከጥፍእ እምበር ንኻልእ ስለ ዘይመጽእ፣ ናይ ሓሶት መርዙ ጌሩ ንሓሳባቶም ኣበላሸወ። የሱስ ግና ከምዚ ክብል ነቶም ናቱ ተስፋ ሃቦም፣ "ዝቀትል ሕንዚ እኳ እንተሰአኹም ኣይክጎድኣኩን እዩ"። ኣብ ካልእ'ውን "ልዕሊ ተመንን ዕንቅርብዒትን፣ ልዕሊ ሓይሊ ጸላእን ክትከዱ ስልጣን ሂበኩም ኣለኹ" በለ። ሃዋርያ ጳውሎስ ድማ ነዚ ተስፋ ናቱ ስለ ዝነበረ፣ መርዚ እቲ ተመን ምንም ኣይጎድኦን። ኣብቶም ዝዕዘቡ ዝነበሩ ግና ሰሪሑ እዩ። ዝፈለጥዎ ነገር ዘየለ ክነሶም፣ ብዛዕባ ጳውሎስ ብዙሕ ተዛሪቦም። ፈረድዎ፣ ብኩርማጅ ቃላት ከናፍሮም ገረፍዎ። ኣስሉኽ ኣቢሉ መርዚ ሓሶት ብምእታው ንሓሳቦም ስለ ዘበላሸዎ፣ ነቲ ከገልግሎም ኢሉ ብዙሕ ዝጽዕር ዝነበረ ኣሳጢሖም ንውርደት ሃብዎ። መጋብሮ ጸላኢ ኰኑ። ካብ ምኽሪ ጸላኢ መታን ክሕሎ ኢሎምሲ ንሓሳባቶም ቁራዕ ርእሲ ኣይገበሩን። ካልእ ተተረፈ ነቲ ምእንትኦም ኢሉ ብዙሕ ዝጽዓረ፣ ክሕግዝዎ፣ ኣብ ግዜ ጸገሙ ክረድእዎ ምተገብአ። ንሳቶም ግና ክንደይ ከም ዝጸዓረን ኣምላኽ ብእኡ ከም ዝተጠቀመን ረስዕዎ።
እንተ ሃዋርያ ጳውሎስ ግና ምንም ኣይመሰሎን። ኣይተሰናበደን። ኣይጃጀወን። ኣብ ክንዲ ጽቡቅ ዝገበርኩ ኢዚ’ዶ ምስ ተፈደኹ ኣይበለን። ክንዲ ዝደንገጽኩ እሞ ዝተጋህኩ እዚ ክወርደኒ ኢሉ ኣየጉረምረመን። ኣይተመረረን። ንኽጽሊ ኣብ ቅድሚ ኣምላኽ ድማ ክሓትት ኢሉ ኣይተጓየየን። ዝቀትል ሕንዚ እኳ እንተነኸሰኹም ኣይኩጎድኣኩምን እዩ ዝብል ናይ ተስፋ ቃል ብደምቢ ይርድኦ ነበረ። እቲ ዝዀነ ካብ ስራሕ ከታርፎ፣ ኣቃልቦ ክሰርቅ ዝመጸ ተግባር ምኻኑ ኣይሰሓቶን። ኣይተዓዘመን። ነቲ ኣብ ኢዱ ጠልጠል ዝበለ ደኣ "ጸግ" ኣበሎ። ካብ ዕዮ ድማ ኣይተባዀረን። ንሰባት ከእምን ምሳታቶም ክታረኽ ግዜ ኣየሕለፈን። ሰባት ብዛዕብኡ ዘለዎም ርእይቶን ኣመለኻኽታን፣ ካብቲ ኣብ ኢዱ ዝነበረ መንፈሳዊ ዕዮ ኣየባዀሮን። ኣብ ክንዲ ዘዀለስኩ ኢደይ ተነኸስኩ ኣይበለን። ልቡ ብዘረባ እቶም ሰባት ኣይተዘብሐን። ሰላሙን ጻዓቱን ኣተዘረገን። ሰባት ዝዀነ ኢሎም እንተጠቀንዎ፣ ንሽሙ ብኽፉእ እንተ ኣልዓልዎ፣ ፋዕራኦም ኣይገበረን። ኹሉ ምስ ግዜ ከም ዝርድኦ ኣይተጠራጠረን። ኣምላኽ ምስኡ ምኻኑ ኣጸቢቅ ተሰዊጥዎ ነበረ። ካብቲ ኣብ ወጻኢ ዘሎ ኣብ ውሽጡ ዘሎ ከም ዝዓቢ ተገልጽሉ እዩ። ስለዚ ካብ እምነት ኣየጎደለን። ዋላ እኳ እቶም ሰባት እንታይ ከም ዝኸውን ንኽርእዩ ይጽበዩ እንተነበሩ፣ ንሱ ግና ግዶም ኣይገበረን። ንዕኡ እንተ ብጽቡቅ ወረ ወይስ ሕማቅ ወረ፣ ነቲ ዝተዋህቦ ሕድሪ ኣብ መጨረሽታ ከብጽሕ፣ ንብዙሓት ድማ ኣብ ግዜ ጸገማ ክበጽሕ እዩ። ኣገልጋሊ ምኻን ዝሓቶ ዋጋ ተረዲኡ ነበረ። ሰይጣን ደቂስሉ ከም ዘይሓድር ኣይዘንግዖን። ስለዚ ቅልሱ ምስ ደምን ስጋን ኣይገበረን። ዋላ እኳ ብስጋ እንተዀነ፣ ከም ስጋ ኣይተዋግአን። ኣጽዋር ውግኡ ግና ኣብ ቅድሚ ኣምላኽ ብርቱዕ ምዃኑ ይፈልጥ እዩ። ከይናወጽ ኣብ ርእሱ ቁራዕ ርእሲ ማለት ምርዳእ ሓሳብ ኣምላኽ ነበሮ። ሕንዚ እቲ ተመን ክጎድኦ ኣየፍቀደን። ነቲ ካብ ዕዮ ከታርፎ ኢሉ ዝመጸ ተግባር፣ ኣብ ሓሳቡ ኣየቋጸሮን። “ጸግ” ደኣ ኣበሎ። በቲ ዘፍቅሮ ካብ ሰዓርቲ ኣጸቢቁ ከም ዝበልጽ ርፈልጥ ሰለ ዝነበረ፣ ስዒሩ ሓሊፉ። እዚ ድማ ጸጋ እዩ።


c: text/html

text:
ኦ መንእሰይ ኤርትራ: ሃገርካ ክትውረር ዓይንኻ ኣይትተዓመት !
ኦ መንእሰይ ኤርትራ: ሃገርካ ክትውረር ዓይንኻ ኣይትተዓመት !
ብተስፋማርያም ሓጎስ
ተዋዛያይ እየ ሕቖ ሰበይተይ ሒዙ ዝዋዘለይ ግን ኣይፈቱን እየ ! በለ ሰብኣይ ይበሃል ። ብሃገር ዋዛ የለን ፣ ሃገር ማለት መንነት ሃገር ማለት ትንፋስ ህላወ ማለት እዩ። እዞም ሓጂ ኣቦታትን ኣቦሓጎታትን ኣዴታትን ዓባያትን ኮይኖም ዘለዉ ጀጋኑና ደሞም ከፊሎም ሃገር ካብ መግዛእቲ ሓራ ንምውጻእ ናብ ቃልሲ ክኸዱ ከለዉ ኣብ ክሊ ዕድመ 14 ን 20 ን እዮም ኔሮም ። ዕድመ ንእስነቶም ኣብ ቃልሲ ኣብ ከርተት እዩ ሓሊፉ ።ኣብ ጥራሕ ዝባኖም ብንቑጽ ጎሮሮም ብጥሙይ ከብዶም ምስ ተመን እንቅርብዒት እናደቀሱ ተቓሊሶም እዮም ነዛ ሎሚ ንስኻን ኣነን ኤርትራውያን ወነንቲ ናጽነት ሰብ ባንዴራ ሰብ መንነት ኮይንና ኣብ ነጻ ኤርትራ ኮሪዕና ንነብር ዘለና ። እቶም ብዝወፈርዎ ዘይተመልሱ ጀጋኑ ሰማእታትና ድማ ንስኹም ሃልዉ ንሕና በጃኹም ክንሓልፍ፣ እናበሉ ነዛ ነብሶም ንምንባር ነፊጎም ንዓና ክንህሉ ዝገበሩ እዮም ። ጉዳይ ሃገር ካብ ጥንቲ ክሳብ ሎሚ ኣብ ዝባን መንእሰይ እዩ ፣ ሃገር እንተ ተወረረት በቲ ሓያል ቅልጽሙ ንጸላእቱ ደምሲሱ ዘድሕን መንእሰይ እዩ ። ሃገር ኣብ መግዛእቲ እንተወደቐት ደሙን ኣዕጽምቱን ከፊሉ ዘምጽኣ መንእሰይ እዩ ። ኣብ ልዕሊ መሬታ ይኹን ኣብ ከርሳ ዘሎ ባህርያዊ ጸጋታት ተጠቒሙ ዘልምዓን ዝሃንጻን ዘበልጽጋን መንእሰይ እዩ ። እዚ መጽሓፍ ኣንቢብና ንመሃሮ ዘይኮነ ተፈጥሮ ዝዓደለና ብተወርሶ እንወሃቦ ጸጋ እዩ ። ኦ መንእሰይ ኤርትራ ! መንእሰይን ኣብ ውሻጠ ፣ ሽማገለን ኣብ ግምባር ኲናት ክውዕሉ ፣ ርኢኻን ሰሚዕካንዶ ትፈልጥ ? እስኪ ብውልቅኻ ካብታ ገዛኹም ጀምር፣ ንስኻን ናብ ባይቶ ወይ ኣብ ገበላ ኣቦኻን ናብ ምጉሳይ ከብትን ማሕረስን ጻህያይን ዓጺድን ተዋፊርኩም ትፈልጡ ? ካብ ሕጊ ተፈጥሮ ኣይትውጻእ ! እዛ ሃገር ኩለንትንኣ ኣባኻ እያ ! እንተስ ክትህሉ እንተስ ክትጠፍእ ኣብ ኢድካ እያ። ነዚኣ ብሕልናኻ ተቐበላ ፣ ንስኻ ኢኻ በዓል ሓይሊ ንስኻ ኢኻ በዓል ገዚፍ ሙንጉዳ፣ ንስኻ ኢኻ በዓል ሰፊሕ ኣፍልቢ፣ ንስኻ ኢኻ በዓል ተሪር ዳንጋ ፣ ዘይጸዓድ መን ከማይ ብሃሊ መድሕን ሃገርን ህዝብን ንስኻ ኢኻ ። ዕስለ ጸላእቲ ንሃገርካ ወሪሮም ንህዝብኻ ኣጽኒቶም ሃገርካ ክጎብጡ እናተጓየዩ ፣ ንመንግስትኻ ዘይሕብሩ ለኽዮም ከጸልሙን ክውንጅሉን ብኡ ኣቢሎም ንኸጥፍእዎ ሆ እናበሉ ክመጹ ንስኻኸ ኢድካ ኣጣሚርካ እንታይ ገደሰኒ ኢልካ ክትሃድም ወይ ውን ምስኦም ኮይንካ ዲኻ ሓቅኹም ክትብል !
እቶም ታሪኻውያን ጸላእቲ ህዝቢ ኤርትራ ምስቶም ዓሰብቶምን ለኣኽቶምን ንዓኻ ፣ መንግስቲ ኤርትራ ቀታልን ዓማጽን እዩሞ ከነጥፍኦ ተበጊስና ስለ ዘሎና ንስኻ ንዓ ናባና እንተበሉኻ እወ ሓቅኹም በልዎ ደኣ ዲኻ ክትብል ? ነቦኻ ነዴኻ ንሓብትኻ ንሓውኻን እኳ እዮም ብጭካነ ብኻራ ክዝልዝልዎም ! ቅሩብ ሕሰብ ! ዓድኻ ከም ናይ ሎሚ ሊብያን ዒራቕን መዓልታዊ ኣማእት ቆልዓ ሰበይቲ ዝሕረድሉን ዝቕተልሉን ክኸውን ዲኻ እትደሊ ! እዞም ብሸነኽ ደቡብ ዝዳወቡና ተጋሩ ፍጥር ክብሉ ንጥፋኣት ኤርትራ እምበር ንህላወ ኤርትራ ሓሲቦም ዘይፈልጡ ሓሳዳት ጠላማት ታሪኻውያን ጸላእቲ ህዝቢ ኤርትራ እዮም ። ኣብ ሓንጎሎም ብጀካ ንህዝቢ ኤርትራ ምጽናት ካልእ ሓሳብ የብሎምን ።
ኣብ ገዛና ቍራስና እናበልዑ ዓብዮም 1975 ወታደራዊ ስሮዓት ደርጊ ንህዝቢ ኤርትራ ንምጥፋእ ኣብ ዝጓየየሉ ዝነበረ እዋን ክዳን ወተሃደራት ኢትዮጵያ ተኸዲኖም ኣብቲ ዝዓበዩሉ ገዛ ወተሃደራት መሪሖም ብምምጻእ ወዶም ወንበዴ እዩ ጓሎም ወንበዴ እያ እናበሉ ክንደይ ቆልዓ ሽማግለ ኣረጋውያን ከም ዝሃልቁ ዝገበሩ እዞም ሓሳዳት ጠዋያት ልቢ ተጋሩ እዮም። ትማል ከኣ ሳላ ህዝባዊ ግንባር ሰልጢኖም ብብረትና ሰልጢኖም ሰውራ ክመርሑ በቒዖም ሳላ ህዝባዊ ሰራዊት ንሰራዊት ደርጊ ካብ ኢትዮጵያ ሓግሒጉ ብምውጻእ ኣብ ስልጣን ኮፍ ኣቢሉ ክሳብ ዝድልድሉ ኣብ ኢትዮጵያ ብምጽናሕ ዝሓብሓቦም ቅሩብ ከይጸንሑ ንህዝቢ ኤርትራ ንምጥፋእ ኲናት ኣወጁ። እወ ክንዲ ዘኾለስኩ ኢደይ ተነኸስኩ እዩ ነገሩ። ብርግጽ ንሕና ውን ንመን ነኾልስ ክንፈልጥ ይግባኣና ኔሩ። እዞም ሓሳዳት በቲ ዝወልዕዎ ኲናት ተለብሊቦም ተረፉ እምበር ዘውቀይዎስ ኣይነበረን፣ ግንከ ኣብ ኲናት ተሰሊምካ ምውጻእ ስለ ዘየለ ፣ ጉዕዞ ልምዓትና ጎቲቶም ዘይተደልየ መስዋእትን ዕንወትን ወሪዱ። ህዝብን መንግስትን ኤርትራ ንወራራቶም ኣፍሺሉ ጥራይ ዘይኮነስ ንሰራዊቶምን ኣጽዋሮምን ናብ ሓሙኽሽቲ ቀይሩ ደምሲስዎም። ዓወት ህዝቢ ኤርትራ ከኣ ንዓለም ኣገረመ።
መለስ ዜናዊ ንስዕረቱ ሕርሕራይ ጌሩ ምስ ጎሶሞ ዝበሎ፣ ደጊም ብድሕሪ ሕጂ ምስ ኤርትራ ብብረት ክንዋጋእ ኢልና ኣይንሓስብን የግዳስ ንመንእሰይ ኤርትራ ማዕጾ ከፊትና ጓሕጒሕና ከነውጽኦ ኢና፣ ሽዑ መንግስቲ ኤርትራ ደሙ ጸንቂቑ ብዘይ ኲናት ክጠፍእ እዩ።
እቲ ካብ ኩሉ ዘሕዝን እቲ ኣብቲ ግንባር ኲናት ዝነበረ፣ ክንደይ ጀጋኑ ብጾቱ ብጥይት ወያነ ወዲቖም ሓመድ ኣዳም ዘልበሶም ጀጋኑ እሞ ኣብ ልዕሊ መቓብሮም ደው ኢሉ ኣጆኹም ሰማእታት ብጾተይ ንሕድርኩም ከጽንዓ እየ ኢሉ ቃል ዝኣተወ መንእሰይ ፣ ሃገሩን ብጾቱን ራሕሪሑ ንትግራይ ክሃድም ምስ ምንታይ ይቝጸር ? ኦ መንእሰይ ንስኻ ንትግራይ ኮብሊልካ ወያነ ንኤርትራ እንተሓዝዋ ነዴኻ ወርቂ ኣስተሊኒ ድስልምዋ ድዩ መሲሉካ ? ኣብ ቅድሚ ዓይንኻ ኣብቲ ወሪሮም ዝኣተዉዎ ቦታት ንኽንደይ ዝቖረባ ኣረገውትን ኣንስቲ ካህናትን መሻይኽን ከም ዝደፈሩን፣ ዓቕመ ኣዳም ዘይበጽሓ መንእሰያት ከም ዘበላሸዉ ኣይሰማዕካን ዲኻ ? ነዚ እሞ ብሕልናኻ ስምዓዮ ብድሕሪኡ ናይ ገዛእ ሕልናኻ ይቕረ ከም ዘይብለልካ ክትፈልጥ ኢኻ ! ደም ናይቶም ሓመድን እምንን ዝጸቐጥካዮም ጀጋኑ ወትሩ ኣብ ሕልናኻ ክኹሕሓካን እዚኣ ድያ ኔራ እታ ማሕላ፣ እናበሉ ለይትን ቀትርን ክወቕሱኻ እዮም። እቲ ዝፈጸምካዮ ጥልመት ከኣ ኣብ ጉዕዞ ህይወትካ ኣይከቕስነካን እዩ ፣ስድሪ ውን ኣይከኺደካን እዩ ! ኩሉ ግዜ ከሳቕየካን ክነብር እዩ! ደሙ ከምዛራ ማይ እናወሓዘ ገሊኦም ድማ ኣካላቶም ብከቢድ ብረት ተበታቲኑ ኣርኻ ዝቐበርካዮም ስለ ዝኾኑ ፣ እሞ ንሕድሮምን ዝኣተኻሎም ቃለ ማሕላን ረጊጽካ ንባዕዲ ሃገር ብምዅብላልካ ቀሲንካ ክትነብር ኣይትኽእልን ኢኻ።
ስዉእ ምዉት ከይመስለካ ! ንዘለኣለም ህያው እዩ፣ ካብ ዓይኒ ስዉእ ክኽወል/ ክሕባእ እየ ኢልካ ኣይትሕሰብ ። ኣብ ዝኸድካዮ ኣብ ጎድንኻ ኣሎ፣ ስለዚ እንተ ደኣ ብሕልናካ ትርእን ትሓስብን ትሰምዕን ኮይንካ ክሳብ ለይቲ ሎሚ ኣብ ልዕሊ ስዉኣትካን ብጾትካን መንግስትኻን ህዝብኻን ዝፈጸምካዮ ገበን ብሕናኻ ኣብ መሬት ተደፊእካ ይቕሬታ በሎም! ንምኽሓሶም ከኣ ድሉው ኩን። ዝኾነ ኣብ ህይወትና መዓልታዊ እንገብሮ ጌጋታት ኣብ ቤተ ክርስትያን ወይ ኣብ መስጊድ ብምኻድ ንስሓ ብምግባር ፈጣሪ ይቕረ ክብለልና ይኽእል እዩ፣ ኣብ ልዕሊ ሃገርን ህዝብን መንግስትን ሰማእታትን እንፍጽሞ በደልን ክሕደትን ግን ኣብ ቤተ ክርስትያን ወይ መስጊድ ኬድና ብምንሳሕ ይቕረ ክበሃለልና ዝከኣል ኣይኮነን። ብሕልናና ኣሚንና ኣብ መሬት ፍግም ኢልና ይቕሬታ ብምሕታትን ብተግባር ምኽሓስን እዩ ይቕረ ክበሃለልና ዝኽእል።
ኦ መንእሰይ ሕልናኻ ንምኽርን ማዕዳን ሰማእታትካ ደኣምበር ንሓሶትን ናይ ጥፋኣት ሃተውተው ናይ ዝሞቱ ክሰምዓ የብለንን።
ሃገርካ ካብ ጸላኢ ምክልኻል ።ብጉልበትካ ዲጋታት እንተ ሃነጽካ ፣ ጽርግያታት እንተ ሰራሕካ ከትርታት እንተ ሃነጽካ ከም ዓቢ በደልን ግፍዕን ቆጺርካ ሃገርካ ራሕሪሕካ ወጺእካ ። ክንደይ እዮም ኣብ ምድረ በዳ ሰሃራ ዝጠፍኡ? ክንደይ እዮም ኣብ ሲናይ ከም ገንሸል ኣፋስጋ ዝተሓርዱ“?
ዶብ ሃገርካ ሰጊርካ ናብ ባዕዲ ሃገር ምስ ኣተኻ እቲ ሽግርን ጸበባን ሀ ኢሉ ይጅምር እሞ እናዓበየን እናጸንከረን ናብ ንምዝካሩ ዘስካሕክሕ ኣብ ታሪክ ደቂ ሰባት ተፈጺሙ ዘይፈልጥ ኣሬሜናዊ ግፍዕታትን ህልቂትን ክፍጸም ንዓኻ ምንጋር ኣየድልን እቲምንታይሲ ዝወዓለ ይንገር እኳ ዝበሃል። እቶም ብህይወት ንስክላ ተሪፎም ኤውሮጳ ዝኣተዉ ውን እንተኾነ ከምቲ ኩሉ ዝሓስብዎ ኣይኮነን። ክንደይ ከኣ ኣብ ተስፋ ምቝራጽ ዝኣተዉ ኣደዳ መስተን ባእስን ከምዝኾኑ ይርአ ኣሎ። ንርሑቕ እንተ ጠሚትና ውን ዘርእና ካብ ሃገርና ኣርሒቕና ንኤውሮጳውያን ንህቦም ኣለና፣ ካብ ዓድና ከይንጭብጭብ ካብ ሱርና ተማሒና ንጠፍእ ኣለና። መን እዩ ስምካ/ኪ ኢሎም ምስ ሓተቱና ቀጺላ እትስዕብ ሕቶ ኣበይ እዩ ሃገርካ እያ፣ መን ኢና ክንብል? ዓዲ ዘይብሎም ኢና ክንበሃል። ካብዚ ዝኸፍእ ሞት ኣሎዶ ይመስለኩም ? የሎን ። ነዚ መን ይምነዮ ? ሃገርካ ክንዘምታ መንነትካ ሓኺኽና መንነት ኣልቦ ክንገብረካ ንዓና ምሳና ኮይንካ ተቓለስ ምስ ዝበሉኻ ጸላእቲ ከመይ ጌርካ ሕራይ ትብል ? እቶም ኣነን ንስኻን ሃገር ክህልወና መንነት ክህልወና ኣብ ሃገርና ኮሪዕና መታን ክንነብር ዓወት ንሓፋሽ እናበሉ ብናፓል ቦምብ ከም ሽሞዓ ዝመኸኹ፣ ብታንኪ ጸላኢ ዝተሓማተሉ ረሲዕካዮም ! እተን ነፍሰ ጾራት ኣዴታት ኣብ ከብደን ዘሎ ዕሸል ካብ ከብዲ ኣዲኡ ምስ ወጸ ወንበዴ ክኸውን እዩ ብምባል ኣደ ብህይወታ እንከላ ሰራዊት ኣምሓራ ብሳንጃ ከብዳ ዘልዚሎም ዘውጽእዎም ረሲዕካዮም ማለት ድዩ ?
ኦ መንእሰይ ኣብ ዘለኻዮ ኣብ ጎድኒ ሃገርካን መንግስትኻን ጅግና ሓይልታት ምክልኻልን ሰማእታትን ደው በል ! ኩሉ ሃምኻን ቀልብኻን ኣብዚኦም እንተደኣ ኣድሂብካን ሓሲብካን ኣብ ዘለኻዮ ሃገር ንዘጓንፈካ ጸገማት ብልበ ተኣማንነት ክትዕወተሉ ከም እትኽእል ኣይትጠራጠር። እቶም ኣንጻር ሃገሮን ህዝቦምን መንግስቶም ኣንጻር እቲ ጅግና ብሓደ ኢዱ ካልሽን ብሓደ ኢዱ ዛባን ኣፍራዛን ሒዙ ሃገር ዝሕሉን ዝሃንጽን ዘሎ ሓይልታት ምክልኻል ኤርትራ ደው ዝበሉ ዕሱባት ወያነ ግን ርኹሳት ከም ድያብሎስ ውጉዛት ከም ኣርዮስ እዮም እሞ ፎእ በሎም።
ኩልና ንሃገርናን ህዝብናን መንግስትናን ስዉኣትናን ኣለናልኩም ንበል፣ ንዕኦም ንምሕያልን ንምድንፋዕን ንስራሕ ! ሕጂ እያ እታ ሰዓት ! ሎሚ ሃገረይ፣ ህዝበይ፣ መንግስተይ ስዉኣተይ፣ ዘይበለ ዘይመከተ፣ ዘይከተተ ብደዉ ከም ዝሞተ ዝብል ጭርሖ ኣልዒልና ንጕየ ሃገርና ንምድሓን ሎሚ ጽባሕ ዝበሃለሉ ግዜ ኣይኮነን። ሞት ትዕድልቲ ናይ ዝኾነ ፍጡር ኣብዛ ዓለም ዘሎ ትዕድልቲ እያ። ኣብ ዝኸድና ንኺድ ሞት ኣብ ቅድሜና ኣላ ክንሃድመላ ኣይንኽእልን ኢና። ብድሕሬና ዝተርፍ ስምናን ስእልናን ጥራይ እዩ። እቲ ጽቡቕ ስም ሓርበኝነት ጅግንነት መስዋእትነት ንዘንት እለት ዝነብር ስም ገዲፍና ካብዛ ዓለም ክንሓልፍ ኣለና።
ክብርን ሞገስን ንሓይልታት ምክልኻል ኤርትራ!!!
ዘለኣለማዊ ክብርን ዝኽርን ንሰማእታትና!!!
ወትሩ ዓወት ንሓፋሽ!!!

robotstxt: allowed

filter: keep


text:
ውጽኢት ዳግማይ ሃገራዊ ምርጫ ኬንያ ሎሚ ዓርቢ 27 ጥቅምቲ,2017 ዓ.ም ክግለጽ ጀሚሩ’ሎ።
ብመሰረት እዚ ውጽኢት 35 ሚእታዊት ኬንያዊያን ጥራይ ድምጾም ምሃቦም የመልኽት። ኣብ ወርሒ ነሓሰ ዝተኻየደ ሃገራዊ ምርጫ ኬንያ ኣስታት 80 ሚእታዊት ድምጾም ምሃቦም ይፍለጥ።
ጻዊዒት መራሒ ተቓውሞ ፓርቲ ራይላ ኦዲንጋ ውጺኢታዊ ዝኾነ ይመስል ዝብሉ ወገናት’ውን ኣይተሳእኑን።
እዚ ፈላማይ ውጺኢት ዳግማይ ምርጫ ኬንያ ፕረዚደንት ኡሁሩ ኬንያታ ነታ ብዓሌታዊ ጎነጽ ንዝሓለፈ ሰለስተ ወርሒ ክትሕመስ ዝጸንሃት ሃገረ ኬንያ ዳግማይ ክትሓብር ተክእሎ ኣለዎም ‘ዶ ዝብል ሕቶ’ውን ኣልዒሉ’ሎ።
እቲ ትማሊ ሓሙስ 26 ጥቅምቲ,2017 ዝተኻየደ ዳግመ ምርጫ ኬንያ ኣብ መንጎ ተቓወምቲን ፖሊስን ብዝተላዕለ ግጭት ኣብ ኣርባዕተ ክፍለ ግዝኣታት እታ ሃገር እቲ ምርጫ ንጽባሕ ቀዳም 28 ቀዳም 2017 ክመሓላለፍ ምግዳዱ ይፍለጥ።
ገለ መምረጺ ኑቕጣታት’ውን ብዘይ ዝኾነ ድምጺ ወሃቢ ዜጋ ከምዝወዓሉ ተሓቢሩ’ሎ።
ራይላ ኦዲንጋ ካብቲ ዳግማይ ምርጫ ኬንያ ንገዛእ ርእሶም ምግላሎም ንኡሁሩ ኬንያታ ምሉእ ዓወት ዝህብ እዩ።
እንተኾነ እዚ ሓድሽ ምርጫ ካልእ ብድሆታት ኣለዎ፡ እዚ ማለት ድማ ኬንያ ካልእ ዳግማይ ምርጫ ከተካይድ ልዑል ተኽእሎ ዘርእይ እዩ።


text:
ናይ ሌዋውያን መንግስት ማእከል ብዋና መራሒ ( senior elder ) ብበረከት ረታን ብተሓጋጋዚ መራሒ (associate elder) መብራህቱ ገብረእግዚአብሄርን ዝምራሕ ፥ ከም ናይ አውሮፓውያን አቆጻጽራ ካብ 1999 ጀሚሩ ኣብ ሰንጋለን ከተማ ዝርከብ ቤተክርስትያን ኮይኑ ፥ ብኮንግረስ WBN ዓለምለከ ናይ መረብ ኣሰራርሓ ውሽጢ ብፕረዝደንት ዶክተር ኖኤል ውድሩፍ ኣብ ትሕቲ ጽላል ሃዋርያዊ ጸጋ ዝምራሕ ዓለምለከ ናይ መረብ ኣሰራርሓ ኣካልን ኮር ዝኮነ ሕብረተሰብን እዩ።
እዚ ማሕበረሰብ (ቤተክርስትያን) ብፍላይ ሕጂ ዘለናዮ ወቅቲ ናይ ክርስቶስ ኣካል ንዘመን ፍጻሜ ብትገብሮ ናይ መጨረሽታ ጉዕዞ ፥ ጸራጊ መንገዲ ዝኮነ ሃዋርያዊ ጸጋ ብምእዋጅ ን ትንቢታዊ ናይ እግዚኣብሄር ሓሳብ ንምፍጻም ዘክእል ሃዋርያዊ ትውልዲ ኣብ ምፍራይ ዘሎ ሕብረተሰብ ክከውን ከሎ ንግዚኡ ኣብ ምዕራብ ስዊዘርላንድ ዝርከብ ኢትዮጵያውያንን ኤርትራውያንን ዝሓቆፈ ዓለምለከ ኣረኣእያ ዘለዎ ሕብረተሰብ (ቤተክርስትያን) እዩ።
ናይ ሌዋውያን መንግስት ማእከል ኣብ ውሽጡ ዝተፈላለየ ቅርጺ ዝሓዘ ደረጅኡ ብዝሓለወ ኣመራርሓ ዝታዓጀበ ክከውን ከሎ
ብደቂ ተባዓትዮ፥ብደቂኣንስትዮ፥ብመናእሰያት ፥ብህጻናት ፥ ብትምህርቲ ፥ ብርክባት ?፥ብጸሎት ፥ ብፕሮቶኮል፥ ብምሕደራ ዝማሬ ፥ ብስፖርትን ብዝተፈላለዩ ኣገልግሎታት ንሕብረተሰቡን ንካልኦትን ኣገልግሎት ይህብ።
ናብ መጨረሽታ ዘመን እናተጸጋዕና ክንከይድ ከለና ኣብ ውሽጢ ናይ እግዚኣብሄር ናይ ዘልኣለም ሓሳብ ዝተሰወረ ሕጂ እግዚኣብሄር ቤተክርስትያን ነቶም ኣብ ሰማያት ዘለዉ ሽመታትን ስልጣናትን ምእንቲ ኼፍልጦም፡ጥበቡ ንቤተክርስትያን እናፈነወ ኣብ ዘለወሉ ኣብዚ ሃዋርያዊ ጸጋ ናይ ሂወት ምህናጽ ቀዳምነት ዝውሃቦ ምኳኑ ብምርዳእ ናይ ሌዋውያን መንግስት ማእከል ትክክለኛታት ዝኮኑ ናይ እግዚኣብሄር መንግስቲ ዜጋታት (ደቂ ተባዓትዮ፥ደቂኣንስትዮ፥ ቤተሰብ ፥መናእሰያትን ፥ህጻናትን )ንምፍራይ ኣብ ውሽጢ ናይ እግዚኣብሄር ቃል ዝተቀበሩ ሓቅታት ፈቲሽካ ብምርካብ ከምኡውን ናይ እግዚኣብሄር መንግስቲ ዜጋታት ናብ ዝተጸውዕሉ ናይ ሂወት መለክዒ ንምብጻሕ ጠንኪሩ ? ኣብ ስራሕ ይርከብ ።
ከምኡውን ናይ ጸልማት ኣሰራርሓ እናወሰከ ኣብ ዘለወሉን ንኣካል ክርስቶስ ከማን ከይተረፈ ብክፋእ ዝተገለጸ ናይ ገጽ ዕጣር ንምእላይ ናይ ሃዋርያዊ ተሃድሶ መልእክቲ ብምእዋጅ ን ብምምሃርን ቤተክርስትያን ኣቀዲሙ ናብ ዝተሓሰበላን ናብቲ ቀዳሞት ናይ እምነት ኣቦታትና ዝተጓዓዝሉ ሓቂ ንምምላስ ዘክእለና ኣብ አእዋኑ ኣብ ውሽጢ ናይ እግዚኣብሄር ቃል ዝግለጹን ብ ናይ እግዚኣብሄር መንግስቲ ትሕዝቶ ብምንባርን ብምእዋጅ ቤተክርስትያንን ብቀጻልነት ጽባቀ ንምልባስን ናብ ፍጻሜ ንምድላው ተጊህካ ምስራሕ ሓደ ዋና ናይ ሌዋውያን መንግስቲ ማእከል መግለጺ ናይ ምንቅስቃስ ባህሪ እዩ።
ኣትኹሮት እንህቦም ሓቅታት ።
ናይ እግዚኣብሄር ቃል ከይተቀነሰን ከይተበረዘን ብንጽህና ንሕብረተሰቡ ኮነ ን ኣካሉ ምፍናው ። ኣብ ውሽጢ ሙሉእ መጽሓፍ ቅዱስ እግዚኣብሄር ርእሱ ዝገለጸሉ ( ኣብ ፥ ወልድ ፥ መንፈስ ቅዱስ ) ማንነት( ባህሪ) ን ከምኡውን ብመንፈስ ቅዱስ ጌሩ ንቤተክርስትያን ዝተዋሃቡ ውህበታት ሙሉእ ብሙሉእ ብምቅባል ምንባር፥ ምግባርን ምምሃርን።
ናይ እግዚኣብሄር ቃል ከም ዝእዝዞ ኣብ ቅድስና ሂወት ምንባር ን ኣብ ቅድሚ እግዚኣብሄር መንቅብ ዘይብልካ ንምኳን ኣጥቢቅካ ምስራሕ።ሃዋርያዊ ትውልዲ ከም ምኳና መጠን ካብ ብሕታውነት ንናይ ሓባር ምትእስሳርን ሕብረትን ትግበራን ዓቢ ትኩረት ምሃብ። ነፍሲ ወከፍ ኣባል ብናይ ክርስቶስ ጸጋን ሓይልን ሓቀኛ ናይ ሂወት ለውጢ ማንነት ብምንባር ንመሎኮታዊ ሓሳብ ብምርዳእ ብስለት ዝመልኦ ሂወት ካብ ምልባስ ዝተላዕለ ናይ ጎይታ ሓሳብ ብትክክል ናብ ምትግባር ዘክእል ናይ ሂወት መለክዒ ምምጻእ። ኣብ ሕብረት ኮነ ኣብ ዓለም ለከ ምንቅስቃሳትና ኣብ ቅድሚ እግዚኣብሄር ብዝተቀመጠ መርሖ መሰረት ኣብ ኣመራርሓ ውሽጢ ዘሎ ክልል ብቀጻልነት ብምሕላው ምንባር ።


text:
ብፍቕሪ ጐይታ ከስተንትን ክሓስብ
ፍቕሩ ይገርመኒ፣ ይሕጐስ ይዓግብ
ፍልይቲ’ያ ፍቕሪ ኣምላኽ እታ ዝዓበየት
መስዋእቲ የሱስ ዝሓተተት
ፍልይቲ’ያ መግለጺ ኣይርከባን
ዘለኣለማዊት’ያ ብቓላትውን ኣይትግለጽን
ክገልጻ እንተ ዝፍትን
ቃላት ኣይምረኸብኩን
እዛ ፍቕሪ ናይ ጐይታይ
እያ ዝለወጠት ንህይወትይ
ዝገበረትኒ ሓድሽ ሰብ ፍሉይ
እወ! ኣምላኸይ ተባረኽ ተመስገን
ስለ ፍቕርኻ ካብ ሕጂ ንዘልኣለም
ብዙሕ ምኽንያት ኣለኒ
ንምስጋና ዝዀነኒ
ሕጅ ግና ስለ ፍቕሩ ምምስጋን ይኣኽለኒ
እታ ዘይተቋርጽ ናይ ኣምላኸይ ፍቕሪ
ብመንፈስ ቅዱስ ኣብ ውሽጠይ ትዛሪ
ንየሱስ ካብ ሰማይ ዘውረደት
ብመንፈሱ ኣብ ልበይ ዝፈሰሰት
እታ መስዋእቲ የሱስ ዝሓተተት
ኣብ መስቀል ቀራንዮ ዝተጋህደት
ፍቕሪ ኣምላኸይ ብሞት የሱስ ተገልጸት
ገና’ኮ ብዙሕ ምኽንያት ኣለኒ
ፍቕሩ ግና ውነይ ቀልበይ መሲጡኒ
ክሓስባ ምስ ጀመርኩስ ዝብሎ ጠፊኡኒ
እዚ ኣምላኸይሲ ክሳብ ክንደይ’ዩ ዘፍቅረኒ
አረ ብፍልይቲ ፍቕሪ እዩ ኣፍቂሩኒ
ብቓላት ክትግለጽ ዘይምኽኣላ ይገርመኒ
ብዋጋ’ውን ክትግመት’ውን ኣይትከኣልንያ ኢሎምኒ
ብሞት ውዱ ገይሩ ፍቕሩ ምስ ኣርኣየኒ
‘ቲ ሞትውን ናይ መስቀል እዩ ንቡር ሞት ኣይነበርን
ስለምንታይ ኮን’ዩ ክሳብ ከምዚ ገይሩ ዝሞተለይ
ሕጂ ፈሊጠዮ ኣለኹ ምኽንያት ኣምላኸይ
ገዲዳቶ እያ እታ ፍቕሩ ንዓይ
እዛ ፍቕሪ እዚኣስ ተራእያ’ዶ ትፈልጥ፧
ቅድሚ ሕጂ ዝረኣያ እንተሎ ይዛረብ የፍልጥ
እንተ ኣነ ሕጂ ብህይወትይ ጥዒመያ
ፍልይቲ ኰይና እየ ረኺበያ
ንህይወተይ ፍጹም ዝለወጠት’ኮ ንሳ እያ
ንኣምላኽ ዋጋ ህይወት’ቲ እንኮ ወዱ ዘኽፈለት
ንየሱስ ካብ ሰማይ ኣውሪዳ ሰብ ክኸውን ዝገበረት
እቲ መሪር ሞት ናይ መስቀል ዝሓተተት
ንመፈንስ ቅዱስ ኣብ ሰብ ክሓድር ዘኽኣለት
ፍልይቲ እያ’ዛ ፍቕሪ ኣምላኽ ብኹሉንትናኣ
ሓደ ኣምላኽ ጥራይ’ዩ መዘንኣ
ኣብ ኣምላኽ’ያ ነይራ ካብ መጀመርትኣ
ወዲ ኣምላኽውን መጺኡ ክኸፍል ዋግኣ
መታን ንሕና ደቂ ሰብ ክንካፈላ ክንርኣ
እዛ ፍቕሩ ክትግለጽ ዘይትኽእል
ቃላት ዘይረኸብኩላ ዝገልጻ ብትኽክል
ከም ሃልሃልታ ከም ሞት ዝኾነት ሓያል
ዘለኣለማዊት እያ ዝመጸት ካብቲ ልዑል
ሓንቲ ቃል ጥራይ’ያ ክትገልጻ ትኽእል
‘ኣጋፐ’ እያ ከኣ እታ ቃል
ስለዚ ድማ ፍቕሪ ኣምላኸይ ኣጋፐ እያ ትብሃል
መበገሲ ሓሳብ ‘ግናኸ ንሕና ገና ሓጥኣን ከሎና፡ ክርስቶስ ኣብ ክንዳና ሞይቱ እዩ እሞ፡ ኣምላኽ እታ ፍቕሩ ንኣና በዚ የርኢ ኣሎ’ ሮሜር 5፣8
ኣምላኽ ፍቕሪ እዩ 1ዮሃ 4፣8 እዛ ፍቕሪ ብቋንቋ ጽርኢ (ግሪኽ) ኣጋፓ ተባሂላ ኣላ፣ ኣምላኻዊት ዘይቅድመኩነታዊት ፍቕሪ ኣምላኽ እያ ከኣ ተመልክት፣ ኣምላኽውን መንነቱ ብእኣ ገይሩ ክገልጽ ፈተወ።
30 ታሕሳስ 2012


text:
October 21, 2017
Part VII
ዓንቀጽ 263. – ውሳነ ዚወሃበሉ ግዜ
(1) ምስማዕ መርትዖ ምስ ተወደአ፣ ብተኸራኸርቲ ወገናት መግለጽን መልስን፣ እንተ ነይሩ፣ ምስ ተዋህበ፣ ቤት ፍርዲ ይውስን።
(2) ምስማዕ መርትዖ ምስ ተወድአ፣ ቤት ፍርዲ ብኡብኡ፣ ወይ ብድሕሪኡ ብዚከኣል ኣብ ዝቀልጠፈ ባዕሉ ዝውሰኖ መዓልቲ ቘጸራ ውሳነኡ ንሰብ ጕዳይ የስምዕ። እቲ ውሳነ ብኡብኡ ምስ ዘይወሃብ፣ ቤት ፍርዲ፣ ውሳነ ዚወሃበሉ ዕለት ንኸሳስን ንተኸሳስን ይሕብር።
(3) ቤት ፍርዲ፣ ብሓታትነት ናይ ክልቲኣቶም ወገናት ውሳነ ዚህበሉ ዕለት የመሓልፎ።
ዓንቀጽ 264. – ምስማዕ ውሳነ ኣብ ክፉት መጋባእያ
ቤት ፍርዲ ኣብ ክፉት መጋባእያ ውሳነኡ የስምዕ።
ዓንቀጽ 265. – ቅጥዕን ኣወሃህባን ውሳነ
(1) ውሳነ ብጽሑፍ ዚወሃብ ኰይኑ፣ ብኣባል ወይ ኣባላት ቤት ፍርዲ ተፈሪሙ፣ ብዳኛ ወይ ብማእከላይ ዳኛ ድማ ይንበብ።


text:
ሰልፍና ሰ.ደ.ህ.ኤ ዕላዊ መርበብ ሓበሬታኡ ማሕታ ዶት ኔት (mahta.net) ብዝብል ስያሜ ጀሚሩ ስለ ዘሎ፡ ንምክትታሉ ኣብዚ ጠውቑ። ማሕታ
ህዝቢ ኤርትራ ሓርነት ንምርካብ ዝኸፈሎ መስዋእቲ ብኣሃዝ ኣብ ወረቐት ተጻሒፉ ክትርእዮ ኸለኻ ጥራይ ኳ ዘሰንብድ እዩ። ድርኩኺት ህድሞን ኣግነትን መረባዕን ኤርትራውያን ስድራቤታት ሰጊርካ፡ ምስ ነፍሲ-ወከፍ ‘ቲ ኣብ መንደቕ ክብረት ዝነበር ዘሎ ኣሳእሎም ፊት ንፊት ክትጠማመት ከለኻ ግን እቲ ኣሃዝ ብኣሽሓት ተራቢሑ ዝያዳ ትርጉምን ርዝነትን ስለዝህበካ ካብ ስንባደ ሓሊፍካ ትርጉም ነብስኻ ክትሓትት ትግደድ፡
ሃገራዊት ጋንታ ኤርትራ፡ ንኤርትራ ብኹዑሶ ጥራይ ዘይኮነ፡ እንተላይ ብስጉምታ እያ ወኪላታ።
እታ ዝሓለፈ ቀዳም፡ 13 ታሕሳስ ኣብ ናይሮቢ፡ ኬንያ፡ ተሸሪባ ዝተረፈት ሃገራዊት ጋንታ ኤርትራ ካብቲ ኩሎም መንእሰያት ኤርትራ ብቐጻሊ ዝወስዱዎ ዘለዉ ስጉምቲ ዝተፈልየ ስጉምቲ ኣይወሰደትን። መሳቱ ኣባላት ሃገራዊት ጋንታ ኤርትራ፡ ወግሐ ጸብሐ፡ ድብያታት ሓለዋ ዶብ ህግደፍ ዕጅብ ከይበሎም፡ ሓለዋ ዶብ በድራጋ እናተኮሱሎም፡ ናብ ኩሉ መኣዝናት፡ ንኢትዮጵያ፡ ንሱዳን፡ ንየመን ይጸሩ ኣለዉ። ሃገራዊት ጋንታ ኤርትራ ከኣ፡ በዚ ዝወሰደቶ ስጉምቲ፡ ብኻልእ ኣዘራርባ “ቺቺሮ ብዘይ ቲፎዞ ፡ እንታይ ክገብሮ” እያ ትብል ዘላ።
ንመደምደምታ ስምረት ሰለስተ ውድባት ማለት ኣባላት ሰልፊ ዲሞክራሲ ኤርትራ፡ ሰልፊ ህዝቢ ኤርትራን፡ ኤርትራዊ ህዝባዊ ምንቅስቓስን ኣብ ሰሜን ኣመሪካ ኣብ ዋሽንግቶን ዲ.ሲ. ዋዕላ ከካይዱ ምዃኖም ንሕብር። ቀንዲ ዕላማ’ ናይ’ቲ ዋዕላ፡ ኣባላት ሰልስቲኡ ውድባት/ሰልፍታት ነንሕድሕዶም ንኽላለዩን፣ ርኢቶን ለበዋን መሰረታት ኣብ’ቲ ናብ ኣባላት ተዘርጊሑ ዝወርሐ ንድፊ ፖለቲካዊ መደብ-ዕዮን ቅዋም ሰልፍን ጸሚቝካ ናብ’ቲ ኣብ መወዳእታ ወርሒ ታሕሳስ ክካየድ ተመዲቡ ዘሎ መጸናበሪ ጕባኤ ንምቕራብ እዩ።
ኣቶ ዮውሃንስ (ሃንስ) ፍረዝጊ ዝተባህለ፡ ትውልዲ ዓዱ ሰሳሕ ዝኾነ ዜጋ ኣብ ዓላ ዝርከብ ብዘመናዊ ኣገባብ ዝለምዐ ናይ ሕርሻ ቦታኡ፡ ብሳላሳ ሚልዮን ናቕፋ ንማሕበር ኣከለ ስንኩላን ተጋደልቲ ክሸጠላ ድሕሪ ምውዕዓልን ምፍራምን፡ እቲ ናይ መሸጣ ውዕልን ናይ ንብረት ምርኽኻብን ኣገባብ ምስ ተፈጸመ፡ ብውዕል መሰረት ድማ ገንዘብ ናብ ባንክ ምስተመሓላለፈ፡ ብትእዛዝ ውልቀ መላኺ ኢሳያስ፣ ኣባላት ጸጥታ ሃንደበት መጺኦም፡ ንዮውሃንስ ፍረዝጊ ከምዝኣሰርዎ እቲ ዝተኸፍለ ገንዘብ ካብ ባንክ ንኸይወጽእ ከምዝተኣገደን ምንጭታት ካብ ኣስመራ ሓቢሮም።
ሞት ንብሪጋደር ጀነራል ዓብዱ ረመጭ ቅድሚ ትማሊ ኣርኪባቶ። ቀዲሞም ብዙሓት ሚኒስተራት፡ ጀነራላት፡ ኣምባሳደራት ከይሸምገሉ፡ ብሕማም ነብስን ጽንቃቐ ሞራልን ሓሊፎም እዮም። ብዙሓት ከኣ ኣብ ትሕቲ ክንክን ጥዕና ኣለዉ። ሰብ ኣይነብርን እዩ። እንተ ብኽፉእ እንተ ብጽቡቕ ከም ኩሉ ወዲ ኣዳም ስምኩም ኣብ ታሪኽ ‘ዩ ዝነብር። ሞት ቆጸራ የብላን ‘ሞ፡ ንሞት ቀዲምካ ታሪኽካ ምሕካም ናይ ወረጃታት ስራሕ ምዃኑ ዘክሩ።
ኣብ ስደት ዝነብር ህዝቢ ኤርትራ፡ ን24 ግንቦት መዓልቲ ናጽነት ኤርትራ ብልዑል ሃገራዊ ወንን ናይ ቃልሲ መንፈስን ከምዝጸምበላ ካብ ዝተፈላለያ ሃገራት ዝበጽሑና ጸብጻባት ኣመልኪቶም። ናይ ሎሚ ዘበን ጽምብል ናጽነት ካብ ዝሓለፉ ዓመታት ዝፍለየሉ ምኽንያት፡ ነቲ ንህግደፍ ከም ኤርትራ፡ ንመዓልቲ ናጽነት ከኣ ከም ድግስ ህግደፍን ደገፍቱን ጥራይ ዝጽምብል ፈላላዪ ዳሳት ህግደፍ ብምብዳህ፡ ተቓወምቲ ውድባት፡ ሲቪካውያን ማሕበራትን ግዱሳት ሃገራውያንን ናይ ገዛእ ርእሶም ዳሳት-ነጻነት ብምትካል ነቲ ብመሪር ተጋድሎ ዝተረኽበ ናጽነት ኤርትራ ብውዕዉዕ መንፈስ ምጽንባሎም እዩ።
ሰልፊ ደሞክራሲ ኤርትራ፡ ኣቦ ወንበሩ ዝነበረ መስፍን ሓጎስ ንዘቕረቦ ስልጣን ናይ ምልቃቕ ሕቶ ብምቕባል ንኣቶ ተስፋሚካኤል የውሃንስ ከም ኣቦ ወንበር ሰልፊ ከምዝተከኦ ሎሚ 9 ሚያዝያ 2009 ኣብ ዝለኣኾ ጋዜጣ መግለጺ ሓቢሩ።
መራኸቢ ብዙሃን የልምዕ መራከቢ ብዙሃን ድማ የጥፍእ። ክንዲ ዝኾነ መራኸቢ ብዙሃን ሚዛናዊን ሓቀኛን ኪኸውን ይግባእ።እንተኾነ ብዙሓት ቴክኖሎጂ ብዝፈጠሮ ምዕባለ ተጠቒሞም ሕሱር ፕሮፖጋንዳ የካይዱ። ካብ ኩሉ ዘስደመም ድማ ብኣፎም ጸፍ ዝብሉ ወይ ብኻልኦት ዝወራዘዩ ምዃኖም ኢዩ።ገለ ዉሑድ ካብቲ ብዙሕ ከም ኣብነት ክጠቅስ።
ሕጂ፡ ን ‘እንታይ ስለምንታይ’ ‘ውን ግዜ የብልካን። ምጕት ሰዓቱ ሓሊፉ፡ በደልን በዳልን ተቐሊዑ እዩ። ዋጋ ናይዚ ኹሉ ጃምላዊ ኣደራዕካ ሓንቲ ቓል እያ። “እምቢ!” ብሓደ ድምጺ። ዳኛ ንስኻ ተዳናዪ ንስኻ ኢኻ። እቲ ለውጢ ብኣኻ ንዓኻ፡ ፖለቲካዊ ስልጣን ከኣ ግዴኻ እዩ።
ስርዓት ህግደፍ ኣብ ድሮ ውድቀቱ ምህላዉ ናይ ዕዳጋ ምስጢር ኮይኑ ኣሎ ካብቲ ኩሉ ዝሕዝን ግና ህዝቢ ለኪሙ ክጠፍእ ምኻኑ እዩ ግና ክሳብ መዓስ ኢና ክንጥበር ክነብር ኩሉ እቲ ጽባሕ ንግሆ ዝመጽእ ሓሳረ መከራ ከጣዕሰና ክነብር ምኻኑ ድማ ጽባሕ ንግሆ ዘይወጽእ ጣዕሳ ከም ዝህሉ ርጉጽ እዩ::ገለ ካብቲ ን ስርዓት ሕግደፍ ካብ ውድቀት ዘየድሕንዎ ረቓሒታት ክጠቅስ
58 ኣባላት ሓይሊ ኣየር ኤርትራ፡ ንመንግስቲ ኤርትራ ራሕሪሖም: ኣዛዚ ሓይሊ ኣየር ኤርትራ፡ ሜጀር ጀነራል ተኽላይ ሃብተስላሴ ተሪር ምግብዕባዕ የካይድ። ኤርትራዊ ኣሜሪካዊ ዜግነት ዘለዎም ሰብ ስልጣን መንግስቲ ኤርትራ፡ ሰነዳቶም ኣብ ሓደጋ ይሳጣሕ።
ዮሃና ንመበል 47 ዓመት ምጅማር ብረታዊ ቃልሲ ህዝቢ ኤርትራ፡
ጠለብ ዘለናዮ እዋን፡ ቃልሲ ንድሕነት ህዝብን ሃገርን እምበር፡ ውድድር ውድበይ ውድብካ፤ ሰለፈይ ሰልፍካ አይኮነን።
– ሓላፊ ጸጥታ ኤርትራ፡ ኣብርሃ ካሳ፡ ነቶም ኣብ ወጻኢ ዝነብሩ ኤርትራውያን “ገንዘቦም አምበር ንዓኣቶም ኣይደለናን” ይብል
– ስዉር ኣብያተ ማእሰርቲ ህግደፍ ኣብ ማእከል መንበሪ ኣባይቲ ህዝቢ የስፋሕፍሕ
ሰሚናር ኣብ ስቶክሆልም – ብሰልፊ ደሞክራሲ ኤርትራ፡ (ኣካል ህጹጽ ጉባኤ ናይ መስከረም 2007 ): ኣርእስቲ ዘተ፡ ቅልውላው ኤርትራን፡ ግደ ፖለቲካውያን ሓይልታትን ! (ህግደፍን፡ ተቓወምትን)
እወ ንዝክሮም! ደቅና ኣሕዋትና ኣቦታትን ኣዴታትን ስድራና ዝተፈለዩና፣ ከመይ ኢልና ድኣ ክንርሰዖም። መዓንጣና ሕርር ክምቱር ይብል፣ ኣሕ! ሕጂስ ከመይ፣ ኣበይ፣ እንታይ ምሃለኹም ንብል። ሓዊ ሓብቲ ክትስእን፣ ጮቖቕ ኢሎም ዘዕበዩ ወለዲ፣ ወላድ መኻን ክኾኑ፣ ፍቕርኻ ፈታዊኻ ንዘንቲ-እለት ክፍለ። ሪእና ከይጸገብናዮም፣ የዕሊልና ከይዛዘምና ተፈልዮምና።
ፕረዚደንት ኢሳይያስ ኣፈወርቂ ንናይ ኢትዮጵያ ውሽጣዊ ኩነታት ኣመልኪቱ፡ ዝመጽእ ሰሙን ምስ ማዕከናት ዜና ኤርትራ ሰፊሕን ዝርዝራውን ቃለ-መሕትት ኪገብር ምዃኑ ኣቐዲምና ንሕብር።
መንግስቲ ኣመሪካ ንትግባረ ናይቲ ብኮምሽን ዶባት ኤርትራን ኢትዮጵያን ዝተበየነ ቀያድን ናይ መወዳእታን ውሳኔ፡ መብጽዓን ድሌትን ከምዘለዎ ጸቒጠ ከረጋግጸልኩም እደሊ።
ኣባላት ሰልፊ ደሞክራሲ ኤርትራ፡ ከም ፍልስፍና ሰልፎም፡ ጸገማት ክፍጠር ባህርያዊ ምኻኑ እንዳዘከሩ፡ ካብ ተዛቲኻን ተጸዋዊርካን፡ ንጸገማት ሰልፊ ፍታሕ ምርካብ ካልእ ኣማራጺ ክህሉ ከምዘየብሉ ኣብ መልእኽቶም ኣረጋጊጾም፡፡
50 ኤርትራውያን ተቐማጦ ዓዲ እንግሊዝ፡ ሎሚ 31 ግንቦት ኣብ ኣፍደገ ኤምባሲ ኤርትራ፡ ዓዲ እንግሊዝ፡ ለንደን ተረኺቦም ንማእሰርቲ መእመናን ብመንግስቲ ህግደፍ ዝዅንን ተቓውሞ ከምዘስምዑ ‘ኢንስፓየር መጋዚን’ ገሊጻ።
ኤርትራ፡ ሕልሚ ኣፍሪቃ ዝተቐብረላ ሃገር – ብ ማርክ ኮርኮራን (25/05/2004)


text:
September 28, 2021
ክቡር ዓብደላ ሻሂድ- ፕረዚደንት ሓፈሻዊ ባይቶ
ክቡር ኣንቶንዮ ጉተረሽ – ዋና ጸሓፊ ሕቡራት ሃገራት
ዝኸበርኩምን ዝኸበርክንን
ንክቡር ፕረዚደንት ሃገረ ኤርትራ ኣቶ ኢሳይያስ ኣፈወርቂ ወኪለ፡ ዋላ’ኳ ብማንዛ እንተዀነ፡ ነዚ ግሩም ባይቶ ናይ ሃገራት መደረ ከስምዕ፡ ሓበን ይስመዓኒ። ቀጺለ፡ ክቡር ዓብደላ ሻሂድ – ፕረዚደንት መበል 76 ኣኼባ ሓፈሻዊ ባይቶ ሕቡራት ሃገራት ኴንካ ብምምዛዝካ፡ ብስም መንግስትን ህዝብን ኤርትራ ዮሃና እብል። ክብደት ናይ’ቲ መዝነት ስለ እንግንዘብ ድማ፡ ምሉእ ደገፍና ነረጋግጸልካ። ብተወሳኺ፡ ቅድሜኻ ንዝነበረ ክቡር ቮልካን ቦዛኪር፡ ስለ’ቲ ብሱል መሪሕነቱን ዕዉት ምዝዛም መበል 75 ኣኼባ ሓፈሻዊ ባይቶን፡ ዕዙዝ ምስጋና ነቕርብ። ዝኸበርካ ፕረዚደንት ዘሎናዮ ግዜ፡ ወሳኒን ብብዙሕ መዳያት ቅድሚ ሕጂ ተራእዩ ዘይፈልጥን ዘየላቡን እዩ። ዓለምና ብሰለስተ ከበድቲ ብድሆታት ኣብ ነውጺ ትርከብ። 1.ለበዳ ናይ’ቲ ገና ኣብ ሓያሎ ክፋላት ዓለም ሓለንጊ ቅዝፈት ዘዕርፍ ዘሎ ኮሮና ቫይረስ፣ 2.ንህላወና ኣብ ሓደጋ ዘውድቕ ነውጺ ክሊማዊ ለውጢ፣ 3.እናበኣሰ ዝመጽእ ዘሎ፡ ዲናሚካዊ ለውጢ ኣብ ኣህጉራዊ ሚዛን ሓይሊ ዝፈጠሮ ስግኣት ሓደገኛ ኣህጉራዊ ምትህልላኽን ናዕቢን።


text:
—-
ጉጅለ ፋሽስት ኣብይ ኣሕመድ ተገዲዱ ዝዝምረላ ዘሎ ሰላም ግዘ ንምዕዳግ ይጥቀመላ ከምዘሎ ተገሊፁ፡፡
ኣብ ትግራይ ዝተኣወጀ ኲናት ብሰላማዊ ኣግባብ መዕለቢ ንኽረክብ ተሪፋ ዘላ ዕድል ሰላም ኣዝያ ፀባብ እያ፡፡
መርበብ ሓበሬታ ዊኪፒዲያ፤ እዋናዊ ኩነታት ትግራይ ኣብ ዝምዝግበሉ ገፅ፤ ከይዲ ዘተ ሰላም ትግራይ ብዝብል ርእሲ ካብ ዘንበሮ ሓቅታት እቲ ሓደ ኲናት ትግራይ መዕለቢ ዝረክብ ብፖለቲካዊ ዘተ ጥራሕ ምዃኑን እዚ ድማ መርገፂ መንግስቲ ትግራይ ከምዝኮነን ካብ ቀደሙ እውን ተደጋጋሚ ፃውዒት ክገብር ምፅንሑን የማላኽት፡፡
ጉጅለ ፋሽስት ኣብይ ኣሕመድ ቅሉዕ ወራር ድሕሪ ምጅማሩ ጥቅምቲ 30/2013 ዓ.ም ብፕረዚደንት መንግስቲ ትግራይ ዶክተር ደብረፅዮን ገብረሚካኤል ናብ ሕብረት ኣፍሪካ ዝተፅሓፈ ደብዳቤ ከም ኣብነት ዝጠቐሰ እቲ መርበብ ሓበሬታ፤ እቲ ጉጅለ ፋሽስት ዝኣወጆ ቅሉዕ ወራር ንፖለቲካዊ ፍልልያት ክፈትሕ ከም ዘይኽእልን ፖለቲካዊ ዘተ ከምዘድልን ተደጋጋሚ ፃውዒት ብመንግስቲ ትግራይ ክቐርብ ምፅንሑ ኣዘኻኺሩ፡፡
ጉጅለ ፋሽስት ኣብይ ኣሕመድ ግና ብፕረዚደንት ደቡብ ኣፍሪካ ሲርል ራማፎዛ ንዝተመርሐ ልኡኽ ሕብረት ኣፍሪካ ነፂጉ ጉዳይ ትግራይ ብኲናት ክውድእ ልዑል ሸውሃት ተሓንጊጡ ምንባሩ እቲ መርበብ ሓበሬታ ሓሳቡ የጠናኽር፡፡
ብሽፋን መጥቃዕቲ እዚ ሰሜን ንህዝቢ ኢትዮጵያ ኣደናጊሩን ዘራያት ኣኪቡን ኣብ ልዕሊ ህዝቢ ትግራይ ዝኣወጆ ጀኖሳይዳዊ ኲናት፤ ህዝቢ ትግራይ ካብ ገፅ መሬት ኣጥፊእኻ ታሪኹ ብምውናን ዝተደላደለ ስልጣን ንምጥጣሕ ዝሃቀነ ጉጅለ ፋሽስት ኣብይ ኣሕመድ፤ ሕጋዊ መንግስቲ ካብ ስልጣን ብምውጋድ ትግራይ ብስም ኣብይ ኣሕመድ ብዝምሕሉ ባንዳታት ክትመሓደርን ዕድል ህዝቢ ትግራይ ብድሌት እቲ ጉጅለ ፋሽስት ክውሰን ልዑል ፃዕሪ ምግባሩ ዝፀብፀበ ድማ ዩሮ ኒውስ እዩ፡፡
ኲናት ትግራይ ብዘተ ንምውዳእ ተሪፋ ዘላ ዕድል ኣዚያ ፀባብ ምዃናን ካብዙይ ንደሓር ዝግበር ቁማር ፖለቲካ ዕድል ህዝብታት ረኪስካ ከምዝፍፀምን ሓላፊ ጉዳያት ወፃኢ ሕብረት ኣውሮፓ ጆሴፍ ቦሬል ገሊፆም፡፡
ብውቅዒት ሰራዊት ትግራይ ኣብ ወፍሪ ኣሉላ ኣባነጋ ዝተደምሰሰ ሰራዊት ፋሽስት ኣብይ ኣሕመድ ካብ መብዛሕቲኡ ከባቢታት ትግራይ ምህዳሙ ስዒቡ፤ ንማሕበረሰብ ዓለም፣ ሲቪል ማሕበራትን ሚዲያታትን ብኣባል ጉጅለ ፋሽስት ኣብይ ኣሕመድ ሬድዋን ሑሴን ኣቢሉ ጋዜጣዊ መግለፂ ምሃቡ ይዝከር፡፡
እቲ ፋሽስታዊ ጉጅለ ጉዳይ ትግራይ ውሽጣዊ ጉዳይ ኢትዮጵያ ብምዃኑ ዝኾነ ዓይነት ፖለቲካዊ ዘተ ከምዘየድልን፤ ንግዚኡ በይናዊ ኲናት ደው ብምባል ተመሊሱ ድሌቱ ንምፍፃም ከም ዝተዳለወ ብምግላፅ፤ ሚዲያታትን ማሕበረሰብ ዓለምን ኣብ ልዕሊ እቲ ጉጅለ ዝገብርዎ ፀቕጢ ደው ከብሉ ኣተሓሳሲቡ ነይሩ፡፡
ኣብ መሬት ዝገጠሞ ስዕረት ፀላዕላዕ ዘበሎ ጉጅለ ፋሽስት ኣብይ ኣሕመድ፤ ድሕሪ ናይ 8 ኣዋርሕ ፈኸራን ዕንደራን በይናዊ ተኹሲ ደው ምባል ምእዋጁ፤ ምልክት ስዕረቱ ምዃኑ ብምርዳእ፤ ኩነታት ብሰላማዊ መንገዲ መዕለቢ ክረክብ ክግበረሉ ዝፀንሐ ፃውዒት ክቕበል ዘይከኣለ እቲ ጉጅለ፤ ካብ ሰራዊት ትግራይ ዝተፈነወሉ ሓያል ውቅዒት ምፅዋር ኣብይዎ ረይረይ ክብልን ብስም በይናዊ ተኹሲ ደው ምባል ደላይ ሰላም መሲሉ ክረአ እኳ እንተፈተነ፤ ማሕበረሰብ ዓለም ቀዲሙ ብምንቅሑ ኣይተዓወተሉን፡፡
ሰራዊት ትግራይ ኣብ ጫፍ ደገ ቤተ-መንግስቲ ኣራት ኪሎ በፂሑ ዕድል ኢትዮጵያ ኣብ ኢድ ሰራዊት ትግራይ ኣብ ዝወደቐትሉ እዋን ከይተረፈ፤ ዝካየድ ዘሎ ጀኖሳይዳዊ ኲናት ትግራይ ብፖለቲካዊ ዘተ መዕለቢ ክረክብን ገበነኛታት ኣብ ዓለም ለኸ መጋባእያ ፍርዶም ክረኽቡን ፅኑዕ መርገፂ ዝሓዘ እኳ እነተነበረ፤ ብወገን ጉጅለ ፋሽስት ኣብይ ኣሕመድ ግና ጉዳይ ዘተ ሰላም ዝቕበሎ ግዘ ንምዕዳግን ህዝቢ ትግራይ ንምስኳንን ምዃኑ ተራእዩ፡፡
መንግስቲ ትግራይ ንሰላም ዕድል ንምሃብ ሰራዊቱ ካብ ሰሜን ሽዋ ናብ ግዝኣቱ ኣብ ዝመለሰሉ እዋን፤ ጉጅለ ፋሽስት ኣብይ ኣሕመድ እስትንፋስ ዝረኸበ መሲልዎ፤ ምዕራፍ ክልተ ክንውድእ ትግራይ ምእታውና ኣይተርፍን ክብል እኳ እንተፈከረ፤ ቁመና ሰራዊት ትግራይን ቅዋም ህዝቢ ትግራይን ኣብ ግምት ብምእታው፤ ናብ ትግራይ ሰራዊት ካብ ምእታው ህዝቢ ትግራይ ብምዕፃውን ምግቢ ብምኽልካልን ከፅንቶ ከም ዝተዳለወ ተሓንዩ፡፡
ብስም ግዘ ፅምዋ ህዝቢ ትግራይ ካብ ኩሎም ግልጋሎታትን ሰብኣዊ ሓገዝን ተዓፅዩ ንሰንሳቱ ክጣፋእን ክብተንን ዝሃቀነ ተንኮል ገበቲ ሓይልታት፤ ሳላ ፅንዓት ህዝቢን ትዕግስቲ መንግስቲ ትግራይን ጉጅለ ፋሽስት ኣብይ ኣሕመድ ኣብ ክልተ መዋጥር ክኣቱ ተገዲዱ ኣሎ፡፡
ንስሙ ብዛዕባ ዘተ ሰላም እናዘመረ ግዘ ክዕድግ ዝሓሰበ ጉጅለ ፋሽስት ኣብይ ኣሕመድ፤ እቲ ዝተፀበዮ ግዘ ቀዲሙ ኣብ ልዕሊኡ ተገልቢጡ ብኽልተ ወሰንቲ ሓይልታት ክቕርቀር ጌርዎ ኣሎ፡፡ ካብ ቀደሙ ቀዋሚ መርገፂ ዘይፈልጥ ጉጅለ ፋሽስት ኣብይ ኣሕመድ፤ ብማሕበረሰብ ዓለም ዝበፅሖ ተነፅሎን ብውሽጣዊ ፖለቲካዊ ናዕቢን ተቐርቂሩ ኣብ መዓልታት ነንባዕሎም ዝራፀሙ መግለፂታት ከውፅእ ተገዲዱ፡፡
ፋሽስት ኣብይ ኣሕመድ ሰነ 4/2014 ዓ.ም ኣብቲ ዘይሕጋዊ ቤት ምኽሩ ተረኺቡ ንሰላም ዘለዎ ቅሩብነት እኳ እንተገለፀ፤ ኣብ መሬት ዝትርጎም ኣይኮነን፡፡ ብኣንፃሩ ብኣባል ጉጅለ ፋሽስት ኣብይ ኣሕመድ ደመቀ መኮነን ዝምራሕ ሓይሊ ትምክሕቲ ናብ ዓፋር ብምጉዓዝ ብውሱን መልክዑ ተመሓይሹ ዝነበረ ቀረብ ሰብኣዊ ሓገዝ ክተዓናቐፍን፤ ህዝቢ ትግራይ ናይ ምፅናት ድሌቱ ብኣካል ክትግብር ተራእዩ፡፡
ኣብ መሬት ዘሎ ህልው ኩነታት ንምዕዛብ ሰነ 15/2014 ዓ.ም ኣብ ኢትዮጵያን ትግራይን ዑደት ዝገበረ ብሓላፊ ምክልኻል ቅልውላው ሕብረት ኣውሮፓ ጃኔዝ ሌናርችች ዝምራሕ ጉጅለ፤ መንግስቲ ትግራይ ኣብ ምጅማር ዘተ-ሰላም ብቕድመ ኩነት ዘቐመጦም ነጥቢታት ብምድጋፍ መርገፂ ድሕሪ ምሓዙ፤ እቲ ጉጅለ በብወርሑ ከልተ ሚልዮን ሊትሮ ነዳዲ ናብ ትግራይ ክሓልፍ ከም ዝፈቅድ፣ ኣብ ዝኾነ ይኹን ቦታ ብዘይ-ዝኰነ ቅድመ ኩነት ንዘተ ሰላም ቅሩብ ምዃኑን ብመንገዲ ሬድዋን ሑሴን ኣቢሉ ዓቕሊ ፅበታዊ መግለፂ ምውፅኡ ይዝከር፡፡
ግዘ ንምዕዳግ እንበር ሓቀኛ መርገፂ ዘተ ሰላም ዘይብሉ ጉጅለ ፋሽስት ኣብይ ኣሕመድ፤ ነቲ ብሬድዋን ሑሴን ዝተገለፀ “ብዘይ ቅድመ ኩነት ንዘተ ቅሩባት ኢና” ዝብል መርገፂ፤ ድሕሪ ሓበራዊ መግለፂ ፍሉያት ልኡኻት ሕብረት ኣውሮፓ፣ ኣሜሪካን ውድብ ሕቡራት ሃገራትን ነቲ ዘውፀኦ መግለፂ ባዕሉ ተገልቢጡ ክኽሕዶን፤ ንሓበራዊ መግለፂ እቶም ፍሉያት ልኡኻት ክቃወምን ግዘ ኣይወሰደሉን፡፡
ኣብ ልቓሕን ሓገዝን ዝተንጠልጠለ በጀቱ ንምድጓምን ኣብ ውሽጢ ኢትዮጵያ ተባሪዑ ዘሎ ሃልሃልታ ሓዊ ንምህዳእን ደላዪ ሰላም መሲሉ ክረአ ዝደሊ እቲ ጉጅለ፤ በቲ ካሊእ ገፅ ድማ ካብ ለኣኽቱ ውልቀ መላኺ ኢሳያስ ኣፈወርቅን ገበቲ ሓይልታት ኣምሓራን ዝተውሃቦ ህዝቢ ትግራይ ናይ ምፅናት ተልእኾ ኣጠናኺሩ ይሰርሐሉ ኣሎ፡፡
ድሕሪ ሓበራዊ መግለፂ ሰለስቲኦም ኣካላት፤ ፍሉይ ልኡኽ ኣሜሪካ ማይክ ሃመርን ፍልይቲ ልእኽቲ ሕብረት ኣውሮፓ ኣኔት ወበርን ወኪለምዎ ናይ ዝመፁ ኣካል በይናዊ መርገፂ ምሓዞም ስዒቡ፤ ብመንገዲ ኣባል ጉጅለ ፋሽስት ኣብይ ኣሕመድ ዝኰነ መለስ ኣለም ኣቢሉ ዳግም ዓቕሊ ፅበታዊ መብርሂ ዝሃበ ጉጅለ ፋሽስት ኣብይ ኣሕመድ፤ ነቲ ብሬድዋን ሑሴን ዝቐረበ ተቓውሞ ኣለሳሊሱ ክገልፆን ቴክኒካዊ ጉዳይ ብምምሳል ስቓይ ህዝቢ ትግራይ ንምንዋሕ ይሰርሕ ምህላዉን ግልፂ ጌሩ እዩ፡፡
ኣብ ዓውደ ግንባራትን መድረኽ ዓለምን ዘሕፍር ስዕረት ዝበፅሖ ጉጅለ ፋሽስት ኣብይ ኣሕመድ፤ ብስም ዘተ ሰላም ውሱን ግዘ ረኺቡ ክዳሎን፤ ካብ ማሕበረሰብ ዓለም ልቓሕን ሓገዝን ረኺቡ ኣፅዋር ክሽምትን ኣብ ዝጓየየሉ እዋን ኣብ ልዕሊኡ ተገልቢጣቶ ብደገን ብውሽጢን ብዝነድድ ባርዕ ኣብ መፃብብ ወዲቑ ኣሎ ፡፡
ብኣፉ ጉዳይ ዘተ ሰላም እናዘመረ ኣብ መሬት ዝድርድሮ ዘሎ ምኽንያታት ደሚርካ እንትረአ ግን፤ ስማዊን ተገዲዱ ዝኣተዎን እንበር ጀኖሳይዳዊ ኲናት ትግራይ ብዘላቕነት ፖለቲካዊ መፍትሒ ምእንቲ ክረክብ ዘይምዃኑ ፕሬዚደንት መንግስቲ ትግራይ ዶክተር ደብረፅዮን ገ/ሚካኤል ምስ ነባራይ ህዝቢ ከተማ መቐለ ኣብ ዝገበርዎ ፃንሒት ገሊፆም እዮም፡፡
ብገ/ሄር ሃይሉ


text:
መራሕቲ ሃገራት ኤርትራን ኢትዮጵያን ኣብ ደቡብ ሱዳን ወግዓዊ ናይ ስራሕ ዑደት የካዪዱ።
ካብ ከተማ ጁባ ዝተመሓላለፈ ዜና ከምዘመልክቶ፣ ቀንዲ ዕላማ ዑደት ፕረዚደንት ኢሰያስን ቀዳማይ ሚኒስተር ኣብይን፣ ነቲ ኣብ ሃገራት ቀርኒ ኣፍሪቃ ዘሎ ድኹም ቁጠባዊ ምትሕግጋዝ ንምድንፋዕ ምዃኑ ይግለጽ።
ዑደት’ዞም መራሕቲ ሃገራት ኤርትራን ኢትዮጵያን ናብ ደቡብ ሱዳን፣ ንምብጻሕ ፕረዚደንት ኬንያ ናብ ኣስመራ ተኸቲሉ ዝመጸ’ዩ። እቲ ርክብ ንዞባዊ ጉዳያትን ሓባራዊ ዝምድናን ዝዓለመ ካብ ምባል ሓሊፉ ዝርዝራዊ ሓበሬታ ኣይተዋህቦን።
እዚ ፕረዚደንት ኢሰያስን ቀዳማይ ሚኒስተር ኣብይን ናብ ደቡብ ሱዳን ዘካዪዱዎ ዑደት፣ ኣቐዲሙ ኣብ መደብ ዝጸንሐ ብዘይምዃኑ፣ ፕረዚደንት ሳልቫኪር ኣብ ዝተፈላለየ ክፋላት’ታ ሃገር ከካዪዶ ዝጸንሐ ‘ዑደት ሰላም’ ኣቋሪጹ ከምዝተመልሰ ካብ ርእሰ ከተማ’ታ ሃገር ዝተፈነወ ዜና ኣመልኪቱ።
ቅልጡፍ ቁጠባዊ ዝምድናን ዲፕሎማስያዊ ርክባትን መራሕቲ ሃገራት ቀርኒ ኣፍሪቃ ሰላምን ምዕባለን ኣብ ምምጻእ ዝህልዎ ተራ እወታዊ’ኳ እንተኾነ፣ ግሉጽነት ዝጎደሎን ዝበዝሕ ስምምዓት ካብ ህዝቢ ዝተኸወለን ብምዃኑ፣ ብፍላይ ኣብ ኤርትራውያን ከቢድ ሻቕሎት ፈጢሩ ይርከብ።


text:
ሓላፊት ሰብኣዊ መሰላት ሕቡራት ሃገራት ሚሸል ባችለት "ገበን ኹናት ተፈጺሙሉ ይኾን እዩ" ኢለን ዝጠቀሰኦ ኩነታት ትግራይ፣ ነቲ ካብ ኢትዮጵያ ብሓባር ነጻርዮ ንዝብል ጠለብ ተሰማሚዐናሉ።
ሰራዊት መንግስቲ ኢትዮጵያን ንትግራይ የማሓድር ዝነበረ ህወሓትን፣ ኣሻሓት ሰባት ቀቲሉ ኣማኢት ኣሻሓት ካልኦት ድማ ካብ መነባብርኦም ንክፈናቀሉን ንክስደዱን ኣገዲዱ እዩ።
ሕቡራት ሃገራት እንተኾነ ኣብ ትግራይ ግፍዒታት ተፈጺሙ እዩ ብምባል ምልክት መጠንቀቅታ ኣቃሊሑ እዩ። ሚኒስትር ጉዳያት ወጻኢ ኣሜሪካ ኣንቶኒ ብሊንከንን ብወገኖም "ኣብ ትግራይ ምጽራይ ዘርኢ" ተፈጺሙ ከምዝበሉ ዝዝከር እዩ። ኢትዮጵያ ንመግለጺ ብሊንኪን ነጺጋቶ’ያ።
ሓላፊት ሰብኣዊ መሰላት ሕቡራት ሃገራት ሚሸል ባችለት፣ ነቲ ካብ ብመንግስቲ ኢትዮጵያ ዝምወል ኮምሽን ሰብኣዊ መሰላት ዘቅረቦ ጠለብ "ሓቢርና ነጻርዮ" ተሰማሚዐናሉ ኣለዋ።
ምስ መግለጺ ኣምነስቲ ኢንተርናሽናል ዝቃዶ መግለጺ ዝውጸአ ብመንግስቲ ኢትዮጵያ ዝምወል ኮምሽን ሰብኣዊ መሰላት ኢትዮጵያ "መባእታዊ ሪፖርት 'ወትሃደራት ኤርትራ ንበዝሖም ዘይተነጸረ ሰላማዊያን ሰባት ኣብ አኽሱም ከምዝቀተሉ’ ሓቢሩ እዩ" ከምዝበለ ዝዝከር እዩ።
"እቲ ሪፖርት ወሲኹ፣ ወትሃደራት ኤርትራ ነቲ ቅትለት አብ ልዕሊ ሰላማዊያን ሰባት ኣብ ኣኽሱም ዝፈጸሙ፣ ቅድም ኢሉ ብሰራዊት ህወሓት ንዝተፈጸሞም መጥቃዕቲ ሕነ ንምፍዳይ ኢሎም ከምዝኾነ" ገሊጹ ነይሩ።
"ሰራዊት ኤርትራ ካብ ትግራይ ንክወጹ’"ሕቡራት ሃገራትን ኣሜሪካን ከምዝሓተቱ ይዝከር። መንግስታት ኢትዮጵያን ኤርትራን፣ ንህላዌ ሰራዊት ኤርትራ ኣብ ትግራይ ኣይቅበሉን። ብርክት ዝበሉ ናይ ዓይኒ መሰኻኽርን ጊዚያዊ ምምሕዳር ትግራይን ግና፣ ሰራዊት ኤርትራ ኣብ ትግራይ ከምዘለው ገሊጾም እዮም።


text:
ግንቦት 24 ክዝክር፡ መን’ዩ ሞራልዊ ሓላፍነት ዘለዎ? ጕጅለ ህግደፍ’ዶ ደንበ ሓርነታውያን ተቓለስቲ? 1ይ ክፋል
ክንየው ግፍዕታት ጃንዳ ህግደፍን፡ ናይ ምጽናት ፖሊሲታቱን፡ ጠሚትና፡ ብርትዓዊ ዓይኒ፡ ብምኽንያትዊ ስነ-ሞጎት ክንዕይር እንተኽኢልና ፡ 24 ግንቦት መን ይጸንብሎ፡ ዝብል ሕቶ መልሱ ኣጸጋሚ ክኸውን ኣይክእልን። ምኽንያቱ፡ ኣብደንበ ፍትሒ ዘለዉ ሓርነታውያን ተቓለስቲ፡ ልዕሊ ማንም ግዜ ዋንነት ግንቦት 24 ወሲዶም ክዝክርዎ፡ ሞራላዊ ሓላፍነት ጥራይ ዘይኮነ፡ ኣብባይታ ዝፍተን ዘሎ፡ ህግደፋዊ ውዲት፡ከነበርዕን፡ ልዕሊ ማን’ም ግዜ ዝኽሪ ሉኣላውነት ኤርትራ ሃገርና፡ ወነን’ቲ ንሕና ሓፋሽ ህዝቢ ኤርትራ ምዃንና፡ ደጊምና ንዅሎም ግዳማውያን ተዓዘብትን፡ቁንጮ ህግደፍን ነረጋገጸሉ ወቕቲ ኢዩ።
እምበኣር’ከስ፡ ግንቦት 24 ካብወለዶ ናብ ወለዶ ክሰጋገር ዘለዎ፡ ዝኽሪ ናይ’ቲ ኤርትራዊ ሉኣላውነት፡ ክዉን ንምግባር፡ ዝተኸፍለ ኩሉ ዓይነት ዋጋ፡ ህያው ኮይኑ፡ ብጋህዲ ዝተዛዘመላ ዕለት ኢያ።
ኣብ’ዚ ኣርእስ’ቲ እዚ፣ ንህዝብናን፡ ንማሕበረሰብዓለምን፡ ብፍላይ ከኣ ንዅለን፡ ኣብጎረቤትና ዘለዋ፡ሃገራትን ብሄራትን፡ ንጹር ክኸውን ዘለዎ ጕዳይ ኣሎ እንተኾይኑ፣ መሬታዊ ሉኣላውነት ኤርትራ ግምጃ ናይ’ቶም ወፊርም ዘይኣተው፣ ግምጃ ናይ’ቶም ፍርቂ ኣካላቶም ከፊሎም ዝሰንከሉ፣ ህያብ ናይ’ቶም ካብብሱል ጥረ ኮይኖም ዝወጹ፡ ሓርበኛታት ሓፋሽ ተጋደልትን፡ ናይ’ቲ ውሉዱ ጥራይ ዘይኮነ፡ እንተላይገንዘቡን ጥሪቱን ዘወፈየ ሓፋሽ ህዝቢ ኤርትራምዃና ምዝካሩ የድሊ። ኤርትራ፣ ንመላእ ሓፋሽ ህዝብና፡ ንኣስላማይን ንክስታናይን፣ ንዓብን ንእሽቶን ፣ንኽልቲኡ ፆታታት ብማዕረ ትብጸሖ ታሪኻዊት ህያብኵሎም ዜጋታት ኤርትራ ኢያ። እዞም ናይሕጂህግደፍን፡ ኣጋፈርቶምን ፡ንበይኖም ዘዐወትዎ ዕጥቃዊቃልሲ ኣይነበረን፣ ሕጂ’ውን እንተኾነ ፡ ብዊንታን ውዲትን ጕጅለ ህግደፍ ጥራይ፡ ዝፈርስን ዝድምሰስን፡ ሉኣላውነት የልቦን። ምኽንያቱ፡ኤርትራ ውልቃዊት ንብረት ጕጅለ ህግደፍ ኣይኮነትን።
እምበሺ ጭፍራ ህግደፍ፡ ነ’ዚ ታሪኻዊ ዕለት ክዝክር ሞራላዊ ባይታ የብሉን። ምኽንያቱ ነ’ታ ብረዚን ዋጋ ዝተረኽበት ሃገር፣ ህዝባ በታቲኑ ናብስደት ዘባረረ፡ ናይ ወለዶ ጽንተት ዝሃንደሰ፡ ሕጂ’ውን፡ እንተኾነ፡ምስጎረቤት ሃገር ዘለዉ፡ ፖለቲካዊ ባእታት፡ ፖለቲካዊ ቃልኪዳን ኣሲሩ ዕድመ ስልጣኑ፡ ክመጥጥ ኣብዘዕለብጠሉ ዘሎ ወቕቲ፡ ኣምሰሉ ባህርያቱን፡ ናይ ብሕሶት ሃገራውነቱን ተኸሺሑ፡ ጡርሑ ኣብዝውጽኣሉ እዋን፡ ሃገር ኣብሓደጋ ምቕጻልን ዘይምቕጻልን ከተንጠልጥል፡ ውዲት ዝፈሓሰ፡ ገበኛ ጕጅለ፡ንይምሰል ብቐይሕ ጨርቀመርቂ ኣውረቕሩቑ፣ ብጓላን ዳንኬራን ክጽንብሎ እንተተሃንደደ፡ናይ ምትላልን ምዕሻውን፡ ፈተነ ምዃኑ ዘይፈልጥ ኣሎ እንተኾይኑ፣ እቲ ብበለጽን፡ ምስሉይነትን ዓይኒ-ልቡ ዝዓወረ ፣ ወይ ብጕጕይ ህልኽን ጽበትን፡ ዓፍትዩ፡ ዳስ ህግደፍ ከማሙቕ ዝተሰልበ፡ጥራይ ኢዩ ክኸውን ዝኽእል። ካልእ ማንም ክኸውን ኣይክእልን።
እምበኣርከስ ቅድሚ 60 ዓመታትት ህዝቢ ኤርትራ ናብ ዕጥቃዊ ቃልሲ ክነቅል ኢንከሎ ብዘይ ምኽንያት ኣይነበረን፣ ባህጊ ሞትን ከርተትን ማእሰትን ስንክልና ዝለዝነሮ ኣይኮነን። የግዳስ ከም ህዝቢ ብገዛእ ሕርይኡ መጻኢ ዕድሉ ከይውስን፡ ሰብኣዊ መሰሉ ተቐንጢጡ፣ ሓርነቱ ተጋሂሱ ፡ ብዘይ ፍቓዱ ኣብ ኣርዑት መግዛእቲ መሳፍንቲ ኣምሓራ ክቑረን ስለዝተፈርደ ጥራይ ኢዩ።
መዛግብቲ ታሪኽ ከምዝምስክርዎ፡ ኣብ1884 ምዕራባውያን ሃገራት ፣ኣብከተማ በርሊን ጀርመን፡ ዋዕላ ኣካይደን ኔረን።ርእሰ-ንገር ናይቲ ዋዕላ ከኣ፡ ነ’ቲ ኣብ’ቲ ግዜ’ቲ ዘስፋሕፍሕ ዝነበረ፡ ምዕራባዊ እንዳስትርያዊ ሰውራ( Western Industrial Revolution) ዝኸውን ሓይሊ ሰብ፡ ጥረ ነገራትን ማዕድናትን፡ ንምርካብ ኣህጉር ኣፍሪቃ፡ ተመቃቒሎም ምሓዝ ወሰኑ ። ብመስረት ስምምዖም ከኣ እዛ ሃብታም ኣህጉር ኣፍሪቃ ከም ስጋ ጉዚ ተመቓቕልዋ፤ ረብሓታቶም ብዘውሕስ መንገዲ ሓደስቲ ግዝኣትን ዶባታን ሓንጸጹ። ኣህጉር ኣፍሪቃ ከኣ ተጎዛዝያ ግዝኣታት ኤውሮፓ ኮነት።
ኤርትራ ሃገርና ሓንቲ ካብተን ብሕንጻጽ ኤውሮፓዊ ግዝኣት ዝቖማ ሃገራት ኢያ።
ካብ 1890 ክሳብ 1952 ከኣ፡ ኣብ ትሕቲ ክልተ ምዕራባዉያን ገዛእቲ ዝተመሓደረት ሃገር ኢያ። ምስ ምዉዳእ ካልኣይ ኩናት ዓለም፡ እቲ ኤርትራ ከም ግዝኣቱ ንልዕሊ ፍርቂ ዘመን ዘመሓደረ፡ ባዕዳዊ ሓይሊ ጣልያን ኣብ መሬት ኤርትራ ምስ ተሳዕረ፤ እቲ ስዒቡ ዝመጸ ባዕዳዊ ሓይሊ ምምሕዳር እንግሊዝ ኢዩ። ኣብ እዋን ምምሕዳር እንግሊዝ፡ ዜጋታት ኤርትራ ኣብ ጉዳይ ሃገሮም ዝመኽርሉ ፖለቲካዊ ባይታ ስለዝረኸቡ፡ መጻኢ ዕድሎም ንምዉሳን ምዝታይን ምድርዳርን ጀመሩ።
እቲ ዕላማ ከኣ፡ ካብ መግዛእቲ ነጻ ዝወጸት ልዑላዊት ሃገር ክዉን ንምግባር ኢዩ ዝነበረ። እተኾነ ነ’ቲ ፈልሲ ኤርትራዊ ሃገራውነት ኣብ እግሪ ተኽሉ ንምቁጻይ፣ ብወገን እንግሊዝ ይኹን ፣ ሃጸይ ሃይለስላሰ ማእለያ ዘይብሉ ማሕለኻታትን፣ዉዲታትን ተፋሒሶም ስለዝነበሩ፣ ዳርጋ ኩለን ኣብትሕትቲ ኤውሮፓዊ መግዛእቲ ዝነበራ ሃገራት ነጻነትን ክጎናጸፋ እንከለዋ፡ ናይ ኤርትራ ጉዳይ ብፍሉይ ኣጀንዳ ተታሒዙ፡ ኤርትራ ከም መሽጣ ኣቅሓ ኣብ ዋጋ ዕዳጋ ክትኣቱ ተወሰነ ። ብሓደ መዳይ ኢትዮጵያ ኣካል ክፍለ ግዝኣታ ክትከዉን ትሰርሕ፡ ብኻልእ ሸነኽ ከኣ፡ እንግሊዝ ኣብክልተ ክትምቀል ይፍትን ኔሩ፡ግብጺ’ውን ብዓቕማ ክትውንን ትምጉት ነበረት፡ ኮታስ ደረት ዘይብሉ ሽርሓታት ተፋሒሱ’ስ፡ ኣምሳይኡ ረዚን ዋጋ ኣኽፊሉና ኢዩ ። ከም’ቲ ኣማኻሪ መንግስቲ ኢትዮጵያ ዝነበረ ኤመሪካዊ ስታንፎርድ ዝበሎ ግን ” ድሌት ህዝቢ ኤርትራ ነጻነት ኢዩ ኔሩ ። እንተኾነ ግን ንሃገራዊ ረብሓና ክንብል ኤርትራ ምስ ኢትዮጵያ ብፈድረሽን ክትቁረን ወሲንና ይብል።” ድሌት ህዝቢ ኤርትራ ፡ንምሉእ ነጻነት’ኳ እንተነበረ፣ ብዘይ ድሌቱ ካብ ምዕራባዊ መግዛእቲ ናብ ጸሊም ኣፍሪቃዊ መግዛእቲ ክቁረን ተገበረ። ብዘይ ድላዩ፡ ንረብሕኡ’ዉን ዘይኮነስ፡ ንረብሓ ካልኦት ተባሂሉ፡ ከም ግኡዝ ኣቅሓ ንፖለቲካዊ መሽጣ ተሓረዡ ኢዩ።
እዚ ዉዲታት ተጓሃሂሩ ኣብ ዝካየድሉ ዝነበረ እዋን፣ በላሕትን ትኩራትን ኣቦታት፡ ነቲ ብዘይ ድሌት ህዝቢ ኤርትራ ዝፍጸም ዝነበረ ፖለቲካዊ ሽርሕታት ንምዕጋት፡ እቲ ሓቀኛ ድሌት ህዝቢ ኤርትራ ንምንጽብራቅ ” ናብ ናይ ሎሚ ዉድብ ሕቡራት ሃገራት ” ናይ’ቲ ግዜ ሊግ ኦፍ ነሽንስ” (LEAGUE OF Nations)ኣብ ከተማ ኒውዮርክ ሕቡራት መንግስታት ኣመሪካ ፣ ኣብ ጉዳይ ኤርትራ ዝካየድ ዝነበረ መጋብኣያ ተሳቲፎም፡ ድሌት ህዝቢ ኤርትራ ነጻነት ጥራይ ምዃኑ ብተደጋግሚ ገሊጾም ኔሮምኢዮም፡፡ ዘይሕለል ሰለማዊ ፖለቲካዊ ቃልሲ ኣካይዶ ኣይሰለጦምን፣ ነቲ ጸረ ድሌት ህዝቢ ኤርትራ ዝኾነ ውሳነ ምዕራባውያን ዝነጽግ ኣብ ውሽጢ ሃገር ብመልክዕ ሰለማዊ ሰልፍታት ተቃዉሞ ኣካይዶም ኔሮም ፡፡ ኮይኑ ግን ሰማዒ ኣይረኸቡን።
ህዝቢ ኤርትራ ብዘይ ምርጫኡ፡ ብዘይ ድለቱ፡ ንረብሓ ካልኦት ክብሃል፡ ብዝርያ ሓያላት ተገዲዱ ፡ ኣብ ዓመት 1952 እታምዕብልትን ዝሓሽ ፖለቲካውን ቁጠባውን ምዕባለ ዝነበራ ኤር
እምበርኣርከስ፡ ህዝቢ ኤርትራ እታ እንኮ ዝነበረቶ ምርጫ’ምበኣር ” ብሓደ ሓሳብ ኣብ ሓንቲ ዕላማ” ተወዲቡ ነታ ብዓመጽ ዝተነፍገቶ፡ ካልኦት ህዝቢታት ኣፍሪቃ ዝዓተርዋሃገራዊ ነጻነትን፡ ክብረትን ” ንምዉሓስ ብቃልስን መስዋእትን ጥራይ ምዃኑ ተገንዚቡ ኣብቃልሲ ክወፍር ተገደደ። ኩሉ ሰላማዊ ኣገባባት ቃልሲ ተፈቲኑ፡ ምዃን ምስኣበየ፡ የግዲ ኮይኑ ናይ ሓደ ሰላማዊ ፖለቲካዊ ቃልሲ ጫፍ፡ ብረታዊ ቃልሲ ስለዝኾነ፡ ኣብ ዓመት 1958 ነ’ቲ ዓምጣሪ ኣካይዳ ሃጸይ ሃይለስለሰን፡ ዓንገልቱን ኣቀዲሞም ዝተገንዘቡ ደቂ ሃገር ” ማሕበረ ሽዉዓተ” ሓራካ ” ምንቅስቓስ ሓርነት ኤርትራ ዝብል ዉዳብ ተኺሎም ” መላእ ህዝቢ ኤርትራ ንምሉእ ነጻነት ክቃለስ ኣለዓዒሎሞ ኢዮም ። ድሕሪ ሰለተ ዓመት ከኣ ኣብ ዓመት 1961 ቅድሚ ወግዓዊ ምፍራስ ፈረደሽን፤ ነጻነት ወይ ሞት ዝብል ጭርሖ ዝሓዘ ውዳብ ‘ ተጋዳሎ ሓርነት ኤርትራ” ኣብ ሃገረ ግብጺ፡ ኣብ ከተማ ካይሮ ተተኽለ።
ብተባዕ ኤርትራዊ እምቢታ ዝሰንበዱ ” ሃጸይ ሃይለሰለን ኣሳሰይቱን ” ነቲ ቁልዒ ቃልሲ ጋና
እቲ ንንጉሳዊ ስርዓት ሃይለሰላሴ ብወተሃደራዊ
ድሕሪ ናይ ፍርቂ ዘመን ዘይሕለል፡ ሰላማውን ዕጥቃውን ቃልሲ፡ ኣእላፋት ሂወትን፡ ሰንክልናል፡ ተኸፊልዎ፡ ኣብ ግንቦት24
ስለ’ዚ ግንቦት 24 ከም ሃገራዊ ብዓል ክንዝኽር
ሕጂ ኣብ’ዚ ተኣፋፊ መድረኽ፡ ብፍላይ ከኣ ጕጅለ ህግደፍ፡ ባሕርናን ሉኣላውነትና፡ ኣብዋጋ ዕዳጋ ኣብዘእተወሉ እዋን፡ ንሕና ደለይቲ ፍትሒ፡ ንሕና ሓርነታውያን ተቓለስቲ፡ ወነንቲ ዝኽሪ ግንቦት 24 ከምዃና ብዘይቃልዓለም ነረጋግጸሉ ኣጋጣሚ’ምበር ፡ ነ’ቲ ብምስሉይ ጕጅለ፡ነ’ቲ ናይብሕሶት ሃገራውነት፡ ተጎልቢቡ፡ ህዝብን ሃገርን ዘጽንት ዘሎ ናይ ጥፍኣት ጕጅለ ንገድፈሉ ኣብነት የልቦን። መንፈስን ትርጕምን፡ ናጽነት ኤርትራ ዝቐትል ዘሎ ፡ ህግደፋዊ ውዲት፡ ዋንነት ግንቦት 24 የብሉን።
2ይ ክፋል
ግንቦት 24 ክዝክር መን’ዩ ሞራላዊ ሓላፍነት ዘለዎ? ጕጅለ ህግደፍ’ዶ ዋላስ ደንበ ሓርነታውያን ተቓለስቲ?
ክንየው ግፍዕታት ጃንዳ ህግደፍን፡ ናይ ምጽናት ፖሊሲታቱን፡ ጠሚትና፡ ብርትዓዊ ዓይኒ፡ ብምኽንያትዊ ስነ-ሞጎት ክንዕይር እንተኽኢልና ፡ 24 ግንቦት መን ይጸንብሎ፡ ዝብል ሕቶ መልሱ ኣጸጋሚ ክኸውን ኣይክእልን። ምኽንያቱ፡ ኣብደንበ ፍትሒ ዘለዉ ሓርነታውያን ተቓለስቲ፡ ልዕሊ ማንም ግዜ ዋንነት ግንቦት 24 ወሲዶም ክዝክርዎ፡ ሞራላዊ ሓላፍነት ጥራይ ዘይኮነ፡ ኣብባይታ ዝፍተን ዘሎ፡ ህግደፋዊ ውዲት፡ከነበርዕን፡ ልዕሊ ማን’ም ግዜ ዝኽሪ ሉኣላውነት ኤርትራ ሃገርና፡ ወነን’ቲ ንሕና ሓፋሽ ህዝቢ ኤርትራ ምዃንና፡ ደጊምና ንዅሎም ግዳማውያን ተዓዘብትን፡ቁንጮ ህግደፍን ነረጋገጸሉ ወቕቲ ኢዩ።
ግንቦት 24 ብወግዒ ዋንነት እንወስደሉ ምኽንያት’ምበኣር፡ዓለም ዝንፈገትና ኤርትራዊ ሉኣላውነት ክዉን ዝገበርናላ ዕለት ስለዝኾነት፡ ዋጋ ተኸፍልዎ ዝመጸ ናይ ሓደ መድረኽ ቃልሲ መዛዘሚ ስለዝኾነት ኢያ። እቲ ከቢድ መተካእታ ዘይብሉ፡
እቲ ኣብ 24 ግንቦት ዝተጋህግደ ኤርትራዉነት፡
ንሕና ኤርትራውያን፡ ብተፎጥራዊ ሃብትን፡ ጸጋታት ዝተዓደለት፤ ኳዕናን ሃገር ኣላትና። ቀዳሞት ኣቦታት ዘንበርዎ ዘተኣማምን መስረት ዘሎና፡ መበገስን መወከስን፡ ዝኸውንታሪኽ ንዉንን ህዝቢ ኢና።
ሓድነትና ከምቲ ዝድለ ኣብ ዘይሰጎመሉ ዝነበረ እዋን 1940ታትን 50ታትን፡ ሓድነትና ንምፍራስ፡ ማእለያ ዘይብሉ ሰይጣናዊ ዉዲት፡ ኣብ ዝፍሓስሉ ዝነበረ በዳሂ ዘመን፡ ኣቦታትና ሓድነቶም ብዝግባእ ኣዉሒሶም፡ ንኹሉ ዉዲታት ጸላእትን ተበለጽትን ኣምኪኖም ኢዮም። እዚ ጥበብ’ዚ ንኻልኦት ህዝብታት ዘይሃስስ ኣብነት ኢዩ። ከም ህዝቢ ሓድነትና ኣትሪርና፡ ንባዕዳዊ መግዛእቲ፡ ብዘየዳግም ስዒርና ሉኣላዉነትና ዘረጋገጽ ህዝቢ ኢና። ኣብንቕሓትን ሓባራዊ ዕላማን ዝተነድቀ ሓድነት ዘይፍትሖ ሽግርን፡ ዘይስግሮ ግድላት ስለዘየሎ፡ ቀዳሞት ኣቦታት ነቲ ኩሉ ፍሕሶታት ጸላእቲ በቲኾም፡ ንድሕሪት ዘይምለስ ዝተወሃሃደ፣ ብግብሪ ዝተሰነየ ሓድነት ኣረጋጊጾም ኢዮም 24 ግንቦት ክዉን ጌሮሞ ሓሊፎም። ዓጽሞም ከስኪሶም ደሞም ኣፍሲሳሞ፡ ሃገረይ ጸላእን ባዕድን ኣይደፍረክን፡ እምቢ ንምግዛእቲ፡ እምቢ ንባርነት ምዝመዛን ኢሎም ሓሊፎም። ኣብታ መፍጠሮም ዝኾነ መሬት ኣቦታቶም፡ ንርስቶምን ክብረቶምን ወዲቆም፡ ኣካላ ኮይኖም ኢዮም። እንሆ ከኣኤርትራ ትብሃል ሃገር ህያው ኮይና ትነ
የግዳ’ስ ዘይከም ባህግናን፡ ዕላማናን፡ ኣብ ቆፎ ቃልስና ተጸፍዩዝመጸ፡ ህግደ
ካብ ማንም ዘይንስሕቶ ” ኤትራዉነት ንምብራዝ፡
ኣብ’ዚ ኣርእስ’ቲ እዚ፣ ንሓፋሽ ህዝብና ፣ ጎረባብትናን ማሕበረሰብ ዓለምን፡ ብዘይማትእ ንጹር ክኸውን ዘለዎ ጕዳይ ኣሎ እንተኾይኑ፣ መሬታዊ ኣዋጅ ሉኣላውነት ኤርትራ፡ ግምጃ ናይ’ቶም ወፊርም ዘይኣተው፣ ግምጃ ናይ’ቶም ፍርቂ ኣካላቶም ከፊሎም ዝሰንከሉ፣ ግምጃ ናይ’ቶም ካብብሱል ጥረ ኮይኖም ዝወጹ ሓርበኛታት ሓፋሽ ተጋደልትን፡ ናይ’ቲ ውሉዱ ጥራይ ዘይኮነ እንተላይ ገንዘቡን ጥሪቱን፡ከፊሉ ሰውራ ዝዓንገለ፡ሓላል ሓፋሽ ህዝቢ ኤርትራ ኢያ።
ብርትዓዊ መዐቀኒ፡ ሃገረ-ኤርትራ፡ ንመላእ ህዝቢ ኤርትራ፡ንኣስላማይን ንክስታናይን፣ ንዓብን ንእሽቶን ፣ ንኽልቲኡ ፆታታት ብማዕረ ትብጸሖም፡ ምኽንያቱ፡ ኤርትራ ከምዓለማ ብኢድ ፈጣሪ ዝተሰርሐት መሬት ኢያ። ነ’ዚ ክውንነት እዚ ዘይቅበልን፣ ክብሪ ዘይህብን ካብ’ቲ ህዝቢ ዘጽንትን ዝበታትን ዘሎ፡ ገባቲ፡ናይ ጥፍኣት ጕጅለ ዝፈልዮ ባህሪ የብሉን። ታሪኹ፡ መሰሉንመንነቱን ዘይተኽብረሉ ህዝቢ፡ ምእንታኻን ስለኻን ፡ይቃለስ ኣለኹ ክትብሎ ካብውጹእ ሓሶት ዘይርሕ ኣምሰሉነት ኢዩ።
ኣብመወዳእታ ከነምሓላልፎ ንደሊ መልእኽቲ እምበኣር፣ – ከምህዝቢ ብንቕሓትን ሓባራዊ መረዳእታን ሓድነትና ነዉሕስ።ንኹሎም ጸረ ሓድነት
ንቁሕ ሓድነትና’ዩ ዋሕስ ዓወትናን ቀጻልነትናን
ቀንዴል፡ ሉኣላውነት ኤርትራ ኣይክትጠፍእን ኢያ። ግንቦት 24ወትሩ ብሓርነታው
ኤርትራን ኤርትራዉነትን ሕገመንግስቲ ተኺሎም ክነብሩኢዮም ! !
ሓርነትና ናይ ግድን ኢዩ ! !


text:
ናይ ደቡብ ኣፍሪቃ ፕረዚደንት ጃኮብ ዙማ ካብ ስልጣነይ ክወርድ ዝግበር ፀቕጢ ፍትሓዊ ኣይኮነን፤ዝሰራሕኹዎ ጌጋ እውን ኣይተነግረንን ክብሉ ሎማዕንቲ ረቡዕ ብቐጥታ ኣብዝተመሓላለፈ ቃለ መጠይቕ ገሊጾም።
ፕረዚደንት ዙማ ብመንግስታዊ መራኸቢ ማዕኸን SABC ክዛረቡ ከለው ኣብ ዝሓለፈ ቀዳመ ሰንበት ምስ ሽዱሽተ ላዕለዎት ሰበስልጣን ገዛኢ ፓርቲ ANC ተራኺቦም ከምዝነበሩን ክሳብ መወዳእታ ወርሒ ሰነ ኣብ ስልጣን ክፀንሑ ሓሳብ ከምዝቕረቡን ገሊፆም።
መራሕቲ ANC ግን ነቲ ውጥን ብምንፃግ ብዘይውዓል ሕደር ክወርዱን ሓቲቶምዎም ኣለው።ዙማ ንምውራድ ፍቓደኛ እንተድኣ ዘይኮይኖም ግን ፓርላማ ኣብ ልዕሊ ዙማ እምነት ናይ ምንፋግ ድምፂ ፅባሕ ሓሙስ ክህብ እቲ ፓርቲ ገሊፁ’ሎ።
75 ዓመት ዝዕድሚኦም ፕረዚደንት ዙማ ድሕሪ ናይ ትሽዓተ ዓመት ናይ ስልጣን እዋኖም እታ ሃገር ቁጠባኣ ብምንቁልቋሉን ንሶም ኸኣ ብርክት ዝበሉ ክስታት ብልሽውና ቀሪቡዎም እዩ።


text:
Radio Erena: 24 July 2018
ወራሲ ዓራት ኣቡዳቢን ምክትል ላዕለዋይ ኣዛዚ ሰራዊትን ሸኽ መሓመድ ቢን ዛይድ ኣልናህያን ንፕረዚደንት ኤርትራ ኣቶ ኢሳይያስ ኣፈወርቂን ንቀዳማይ ሚኒስተር ኢትዮጵያ ዶ/ር ኣብይ ኣሕመድን ሸሊሙ።
እቲ ብ24 ሓምለ ዝተዋህበ፣ ኣብ ሕቡራት ኢማራት ዓረብ ዝልዓለ ክብሪ ዘለዎ ሽልማት ዛይድ፣ ክልቲኦም መራሕቲ ንሰላም ዝወሰድዎ ተባዕ ተበግሶ ንምምጓስ ዝዓለመ ምዃኑ ተገሊጹ።
ይኹን’ምበር ወራስ ዓራት ሸኽ መሓመድ ቢን ዛይድ ኣል ናይህያን፣ ክልቲኦም መራሕቲ ናብ ዘተን ስምምዕ ሰላምን ክቐርቡ ከም መንጎኛ ኮይኑ ክሰርሕ ብምጽንሑ፣ እቲ ዝሃቦም ሽልማት መርኣያ ናይቲ ዝተዓወተሉ ዲፕሎማሲ ምዃኑ’ዩ ዝግልጽ ዘሎ።
ፕረዚደንት ኢሳይያስ፣ ኣብ ስዕዲ ዓረብ ወግዓዊ ናይ ስራሕ ምብጻሕ ድሕሪ ምፍጻም’ዩ ነቲ ካብ ወራስ ዓራት ኣቡዳቢ ዝተዳለወሎም ሽልማት ንምቕባል ናብ ሕቡራት ኢማራት ዓረብ ኣምሪሑ።
ኣመሪካ ብመንገዲ ሕቡራት ኢማራት ዓረብ፣ መራሕቲ ኤርትራን ኢትዮጵያን ኩሉ ቅድመ ኩነታት ብምውንዛፍ ናብ ዘተ ሰላም ክቐርቡ ክትደፍእ ምጽንሓ ኣቐዲሙ ክግለጽ ጸኒሑ’ዩ።
ፕረዚደንት ኢሳይያስ፣ ሰራዊት ኢትዮጵያ ካብ ባድመ ከይወጸ ናብ ዘተ ከምዘይቀርብ ንልዕሊ 16 ዓመታት ክሕንግድ እኳ እንተጸንሐ፣ ኣብዚ እዋን’ዚ ግና ሰራዊት ኢትዮጵያ ካብ መሬት ኤርትራ ከይስሓበ ብሃንደበትን ብተብተብን ናብ ዝርርብን ዘተ ሰላምን ክጎዩ ይርአ ከምዘሎ’ዮም ዲፕሎማሰኛታት ዝገልጹ።
እዚ ድማ ባህርያት ናይቲ ብሓደ ሰብ ዝምራሕ መንግስቲ ኤርትራ’ዩ ዝበሉ እቶም ዲፕሎማሰኛታት፣ ኣብ እዋን ኵናት ባድመ’ውን፣ ኣቐዲሙ ንዝነጸጎ እማመ ስምምዕ ኣመሪካን ርዋንዳን፣ ሰራዊት ኢትዮጵያ ንሓደ ሲሶ ክፋል ኤርትራ ድሕሪ ምቑጽጻሩ፣ ብዘይ ቅድመ ኩነት ሓድሽ ስምምዕ ከምዝኸተመ ኣዘኻኺሮም።
ሃገራዊ ባይቶ ይኹን ወከልቲ ህዝቢ ኣብ ዘይብላ ኤርትራ፣ ብድሌት ናይ ሓደ መራሒ ምስ መንግስቲ ኢትዮጵያ ተኸቲሙ ዘሎ ስምምዕ፣ ንጽባሕ ዝህልዎ ውሕስነት ኣጠራጣሪ’ዩ ክብሉ ሓያሎ ኤርትራውያን ትንታነታቶም ይህብሉ።
==================


text:
ኣብ ዝተፈላለዩ ሃገራት ዝርከቡ ናይ ኢትዮጵያ ዲፕሎማስያዊ ተልእኾ ንነዊሕ ዓመታት ከገልግሉ ዝፀንሑ ሰራሕተኛታቶም ናብ ሃገሮም ክምለሱ ከምዘፀውዓ ወሃቢ ቃል ሚንሰትሪ ጉዳያት ወፃኢ ኣቶ መለስ ኣለም ገሊፆም።
ወሃቢ ቃል ሚንስትሪ ጉዳያት ወፃኢ ኢትዮጵያ ኣቶ መለስ ኣለም ንድምጺ ኣሜሪካ ኣብዝሃብዎ መብርሂ ናብ ሃገሮም ክምለሱ ዝተፀውዑ ዲፕሎማት ዘይኮኑስ ኣብ ዝተፈላለዩ ተልእኾታት ኣብ ስራሕ ኣገልግሎት ምሃብ ተዋፊሮም ዝፀንሑ ልዕሊ 90 ዜጋታት እዮም ኢሎም።
እዚ ስጉምቲ ሕዚ ኣብ ዋና ቤት ፅሕፈት ይካየድ ምስ ዘሎ ናይ ምምሕያሽ ብዝተኣሳሰርን ብቀዳማይ ሚንስተር ኣብይ ኣሕመድ ተቐባልነት ዝረኸበን ስራሕ ንምጅማር ምንቅስቓስ ይግበር ናይ ዘሎ ኣካል ከምዝኾነን እውን ገሊፆም።
“ሚንስተር ጉዳያት ወፃኢ ንነዊሕ ዓመታት ኣብ ዘፈር ኣገልግሎት ኣብ ተልእኾታት ክሰርሑ ዝፀንሑ ልዕሊ 90 ሰራሕተኛታት ኣብ ውሽጢ ክልተ ኣዋርሕ ናብ ሃገር ክምለሱ ፀዊዑ’ሎ።…እዞም ኣዲስ ኣበባ ኣብ ዝርከብ ዋና ቤት ፅሕፈት ሪፖርት ክገብሩ ዝተፀውዑ ኣብ ኤምባሲታትን ቆንስላትን ዝሰርሑ እዮም።”
ኣቶ መለስ ኣለም ንዝተፀውዕሉ ምኽንያት ክገልፁ ከለው እታ ሃገር ምስ እትርከበሉ ውሽጣውን ደጋውን ኩነታት ውፅኢታዊ ዝኾነ ናይ ወፃኢ ርክብን ናይ ዲፕሎማሲ ስራሕን ንምፍፃም እቲ ሓደ ምኽንያት እዩ ኢሎም።ስሙር ፍሰት ሓበሬታን ዝተዋደደ ስራሕ ብምስራሕ ስሉጥ ኣገልግሎት ንምሃብ እውን ካልእ ምኽንያት እዩ ኢሎም።ነዚ ዝምጥን ናይ መሓውር ምምሕያሽን ናይ ዲፕሎማቲክ ዳግማይ ምደባን ከምዝፀደቐ’ውን ሓቢሮም።
“ስለዚ ብሓፈሻ ኣዚዩ ቕልጡፍ ብዝኾነ ኣገባብ እናተለዋወጠ ይኸይድ ዘሎ ዞባውን ዓለምለኻውን ኣህጉራውን ኩነታት ተኣሳሲሩ ናይ ሃገርና ናይ ወፃኢ ርክብን ናይ ዲፕሎማሲ ስራሕን እናወሰኸ ምስ ምምፅኡ ሓላፍነትና ብዝግባእ ንምውፃእ ናይ መሓውር ምምሕያሽ የድሊ እዩ።በዚ ኣቢሉ እውን ስራሕን ሰራሕተኛን ናይ ምርኻብ ስራሕ እዩ ዝካየድ ዘሎ።”
እዞም ተፀዊዖም ዘለው ብመሰረት ዝፀንሕሉ እዋን ምዃኑ ዝገለፁ ወሃቢ ቃል ሚንስትሪ ጉዳያት ወጻኢ ኢትዮጵያ ኣቶ መለስ ኣለም ክሳብ ሎሚ ስለምንታይ ኣይተሰርሐን ንዝብል ሕቶ ኣብቲ ናይ መሓውር ምምሕያሽ ዝተርኣየ ጉድለት እዩ ኢሎም።ነዚኦም ዝትክኡ ሰራሕተኛታት ተዳሊዮም ስለዘለው ንሳቶም ክመፁ ከለው ካልኦት ክዋፈሩ እዮም ኢሎም ።


text:
ኢትዮጵያ ኣብ ዝቕፅሉ ክልተ ሰሙናት ዝቐረዩ ስራሕቲ ህንፀት እቲ ግድብ ብምዝዛም ምምላእ ማይ ከምእትጅምርን ኣብቶም እዋናት ሰለስቲአን ሃገራት ኣብ ስምምዕ ንምብፃሕ ምውሳነንን ተገሊፁ
ኣዲስ ኣበባ፣ 20 ሰነ፣ 2012 (ኤፍ ቢ ሲ)ኢትዮጵያ ኣብ ዝቕፅሉ ክልተ ሰሙናት ዝቐረዩ ስራሕቲ ህንፀት ግድብ ህዳሰ ብምዝዛም ምምላእ ማይ ከምእትጅምርን ኣብቶም ክል ሰሙናት ሰለስቲአን ሃገራት ኣብ ስምምዕ ንምብፃሕ ምውሳነንን ቤት ፅሕፈት ቀዳማይ ሚኒስቴር ፌዴሪኢ ኣፍሊጡ።
እቲ ቤት ፅሕፈት ኣብ ዘውፀኦ መግለፂ፥ ትማሊ ኣብ ጉባኤ መራሕቲ ሕብረት ኣፍሪካ ደንቢ ምምላእን ምስዳድን ማይ ግድብ ህዳሰ ብዝምልከት ኣብ መንጎ ኢትዮጵያ፣ ግብፂን ሱዳንን ይሳለጥ ኣብ ዘሎ ድርድር ዘተ ከምዝተገበረ ኣዘኻኺሩ።
እቲ ኣኼባ ፕሬዚዳንት ሕብረት ኣፍሪካ ሲሪል ራማፎሳ ዝፀውዕዎ እንትኾን፥ ካብ ሰለስቲአን ሃገራት ብተወሳኺ ኣባል እቲ ጉባኤ ናይ ዝኾና መራሕቲ ኬንያ፣ ማሊን ዴሞክራቲክ ሪፐብሊክ ኮንጎን ተረኺቦም ኢዮም።
ጉዳይ ናይልን ዓብዪ ህዳሰ ግድብን ጉዳይ ኣፍሪካ ምዃኑ ዝሓበሩ እቶም መራሕቲ፥ ካብ ኣፍሪካ ዝፍልፍል መፍትሒ ሓሳብ ከምዘድልዮ ምዝታዮም ተገሊፁ።
ስለዝኾነ ከይዲ ድርድር እቲ ግድብን ዘለዎ ኩነታት ብዝምልከት መግለፂታት ካብ ኢትዮጵያ፣ ሱዳንን ግብፅን ቀሪቦም ኣብ ዝቕፅል ብዛዕባ ዝህልዎ ከይዲ ኣንፈት ከምዘቐመጡ እቲ መግለፂ ሓቢሩ።
ብመሰረት እዚ ምምላእ ማይን ምምሕዳርን እቲ ግድብ ኣድሂቡ ዝግበር ድርድር ኣብ ዝቕፅሉ ክልተ ሰሙናት ከምዝዛዘም ኣብ ስምምዕነት ከምዝተበፅሐ ተገሊፁ።
ብተወሳኺ ሕብረት ኣፍሪካ ብዛዕባ እቲ ዛዕባ ምርኣይ ምጅማሩ ንቤት ምኽሪ ፀፅታ ውድብ ሕቡራት ሃገራት ንክግለፅ ሕብረት ኣፍሪካን ኣባላት ቢሮ ጉባኤ መራሕቲን እቲ ድርድር ንክድግፉ፤ ኢትዮጵያ፣ ሱዳንን ግብፅን ካብ ምክራር ቃላትን ዘየድሊዩ መግለፂታትን ክቑጠባ ኣንፈት ብምቕማጥ እቲ ፍሉይ ኣኼባ መራሕቲ ምዝዛሙ ተገሊፁ።
እዋናዊን ሓዱሽን ሓበሬታ ንምርካብ ናይ ቴሌግራም ገፅና ሰብስክራይብ ይግበሩ/ራ!


text:
ንሕና ኣብ ኢትዮዽያ፣ኣብ ምዕዋት ምለንየማዊ ሸቶ፣ኣብ ኩሎም ፅፍሕታት ርኡይ ምዕባለ ኣርኢና‘ለና።ምዕራፍና ብወነና ክንውስን ተዳሊ ኣለና። ስትራተጂና‘ውን ሓንፂፅና ኢና።ውሽጣዊ ዓቅምታትና ፀንቂቅና ንምዕዋት ምለንየማዊ ሸቶ ንሰርሕ ኣለና።እተን ዝተወሰና ንረኽበን ዓለም-ለኸ ሓገዛት፣ንፃዕሪታትና ንድጉመሉ‘ለና።ኩሎም ውጥናት ልምዓትና፣ምስ ምዕዋት መደባት ምለንየማዊ ምዕባለ ዝጣዓዓሙ ኮይኖም‘ለው ይብሉ እቶም ቀዳማይ ምንስቲር።
ንሶም ወሲኾም ኣብ ምምዕባል ዝርከባ ሃገራት ንርከብ ህዝብታት፣ዕላማናን ስትራተጂክናን ክንውንን ኣለና ዝብል ዘየማትእ እምነት ኣለኒ።ኣብ ምዕዋት ምለንየማዊ ሸቶ ምስ ኩነታትና ዝጣዓዓሙን ፀጋታትና ንምምዝማዝን ዘኽእል ስትራተጂ ክንትግብር ይግባእ።ሓቂ‘ዩ፣እዚ ክትዛረቦን ክትትግብሮን በበይኑ‘ዩ።ምኽንያቱ ንረኽቦ ዝነበረ ግዳማዊ ሓገዝ፣ኣብ ትሕቲ ምሕረት ለገስቲ ወገናት ስለዝወደቀ‘ውን‘ዩ ኢሎም።
ኢትዮጵያ ንመብዛሕተኦም/ኩሎም መደባት ምለንየማዊ ሸቶ ክተዕውቶም'ያ ይብሉ ቀ/ሚ መለስ ዚናዊ
- በትረ ስልጣን
ንሕና ኣብ ኢትዮዽያ፣ኣብ ምዕዋት ምለንየማዊ ሸቶ፣ኣብ ኩሎም ፅፍሕታት ርኡይ ምዕባለ ኣርኢና‘ለና።ምዕራፍና ብወነና ክንውስን ተዳሊ ኣለና። ስትራተጂና‘ውን ሓንፂፅና ኢና።ውሽጣዊ ዓቅምታትና ፀንቂቅና ንምዕዋት ምለንየማዊ ሸቶ ንሰርሕ ኣለና።እተን ዝተወሰና ንረኽበን ዓለም-ለኸ ሓገዛት፣ንፃዕሪታትና ንድጉመሉ‘ለና።ኩሎም ውጥናት ልምዓትና፣ምስ ምዕዋት መደባት ምለንየማዊ ምዕባለ ዝጣዓዓሙ ኮይኖም‘ለው ይብሉ እቶም ቀዳማይ ምንስቲር።


text:
ፌስቡክ፡ ኣካውንት ፕረዚደንት ቬኔንዙላ ኒኮላስ ማድሮ ን30 መዓልታት ብፌስቡክ ደስኪሉ
ፕረዚደንት ቬኔንዙላ ኒኮላስ ማዱሮ፡ "መርትዖ ከየሰነየ ካብ ዕንጨይቲ ዝስራሕ ባህላዊ መድሃኒት ካብ ኮቪድ 19 የሕዊ'ዩ" ኢሉ ኣብ ፌስቡል ድሕሪ ምጽሓፉ፡ ፌስቡክ ናይቲ ፕረዚደንት ኣካውንት ዓጽይዎ።
እቲ ፕረዚደንት ኣብ ወርሒ ጥሪ'ውን ቆጽሊ ጠስነ (ንመማቕርቲ ዝዝውተር ዓይነት ቆጽሊ) ካብ ኮቪድ ከሕዊ ይኽእል ይኸውን'ዩ ኢሉ ጽሒፉ ነይሩ'ዩ።
ፕረዚደንት ቬኔንዙላ ኒኮላስ ማዱሮ ንዝመጽእ 30 መዓልታት ኣብ ፌስ ቤክ ኣብቲ ናቱ ገጽ ኣትዩ ክልጥፍ ኮነ ዝኾነ ርእይቶ ክጽሕፍ ኣይክኽእልን'ዩ።
ትካል ፌስቡክ፡ ኒኮላስ ማዱሮ ንኮሮናቫይረስ ኣብ ዝምልከት ነገር ብተደጋጋሚ ቅኑዕ ዘይኮነ ሓበሬታታት ክዝርግሕ ጸኒሑ'ዩ ብምባል ንኣካውንት ናይቲ ፕረዚደንት ከምዘደስከሎ ገሊጹ ኣሎ።
ፕረዚደንት ቬኔንዙላ ኒኮላስ ማዱሮ እቲ እንኮ ናይ ፌስ ቡክ ገጹ ብፌስቡክ ዝተዓጽወ መራሒ ሃገር ኣይኮነን።
ፕረዚደንት ኣመሪካ ነበር ዶናልድ ትራምፕ ከምኡ'ውን ፕረዚደንት ብራዚል ጄረ ቦልሶናሮ'ውን ብዛዕባ ኮቪድ 19 ዘይተረጋጋጸ ሓበሬታ ብምዝርግሖም ፌስ ቡክ ኣካውንቶም ኣደስኪልዎ ነይሩ እዩ።
ውሃቢ ቃል ትካል ፌስቡክ ንቢቢሲ ኣብ ዝሃቦ ሓበሬታ "ፕረዚደንት ኒኮላስ ማዱሮ ኣብ ፌስቡኩ ዝዘርግሓ ቪድዩ ንፖሊስና ዝጻርር ብምዃኑ፡ ብዓቢኡ ኸኣ እቲ ሓበሬታ ብዛዕባ ኮቪድ 19 ኮይኑ ጌጋን ንሰብ ናብ ሓደጋ ዘእቱን'ዩ ነይሩ" ኢሉ።
ንሱ ብምስዓብ "ንሕና ካብ ውድብ ጥዕና ዓለም ዝምጽእ ሓበሬታ ኢና ንኽተል ንሱ ኸኣ ክሳብ ሕጂ ንኮቪድ 19 ዘሕዊ መድሃኒት ከምዘየለ'ዩ ዝሕብር፡ ፕረዚደንት ኒኮላስ ማዱሮ ብተደጋጋሚ ግጉይ ሓበሬታ ከመሓላልፍ ስለዝጸነሐ ኣካውንቱ ን30 መዓልታት ኣደስኪልናዮ ኣለና"
ኣብ ዝሓለፈ ዓመት ፕረዚደንት ብራዚል ጄረ ቦልሶናሮ፡ 'ሃይድሮክሎሮኵን ፍቱን መድሃኒት ኮሮናቫይረስ እዩ' ኢሉ ኣብ ፌስቡክ ብቪድዮ ድሕሪ ምዝርግሑ ፌስቡክ ነቲ ቪድዮ ቀልጡፉ ከምዝደምሰሶ ይዝከር።
ፕረዚደንት ቬኔንዙላ ኒኮላስ ማዱሮ ኣብ ትዊተር ዝተፈላለየ ባህላዊ መድሃኒት እናጠቀሰ ንኮቪድ የሕዊ እዩ ኢሉ ዘስፈሮ'ውን ከምዝእለ ተገይሩ እዩ።
ኣብ ወርሒ ጥቕምቲ'ውን ፕረዚደንት ኣመሪካ ነበር ዶናልድ ትራምፕ ኣብ ፌስቡክ 'ኮቪድ 19 ልዕሊ ሰዓል ክሳብ ክንድቲ ቀታሊ ኣይኮነን' ኢሉ ዝጸሓፎ ፌስቡክ ባዕሉ ነቲ ጽሑፍ ደምሲስዎ እዩ።
ብዛዕባ ኮቪድ 19 ኣብ ማሕበራዊ ሚድያ ዝዝርግሑ ግጉያት ሓበሬታ ብዙሕ ጸገማት ክፈጥሩ ጸኒሖም እዮም።
ኣብ ዓባይ ብርጣንያ ዝመደበሩ ሲሲዲኤች ዝተበሃለ ትካል ብዝገበሮ መጽናዕቲ፡ እቶም ኣብ ማሕበራዊ ሚድያታት ጸረ ክታበት ዝግበሩ ጎስጓሳት፡ ናብ ሚልዮናት ሰባት ድኣ ይባጽሑ'ምበር ምንጮም ካብ ብኣጻብዕ ዝቁጸሩ ሰባት ከምዝኾነ እዩ ዝሕብር።
ሓደ ካብኦም ሮበርት ኤፍ ኬኔዲ ጁኔር ኮይኑ ወዲ ሓው ንፕረዚደንት ኣመሪካ ነበር እዩ።
ንሱ ንሓደ ኣንጻር ክታበት ዝጉስጉስ ጉጅለ እዩ ዝመርሕ።


text:
ኣብ ራዕዲ ዝርከብ ገባቲ ሓይሊ ኣምሓራን ሰራዊት ኣብዪን ንሓላፊ ፀጥታ ከተማ ደብረብርሃን ምእሳሩን ኣብታ ከተማ እዋን እቶ እቶ ብምእዋጅ ህዝቢ ናብ ራዕዲ ንምእታው ይንቀሳቐስ ምህላው ተፈሊጡ።
ፋሽስታዊ ስርዓት ኣብዪ ኣሕመድን መላፍንቱን ኣብ ልዕሊ ህዝቢ ትግራይ ዝፈፀሞ ምፅናት ዘርኢ ተሓታትነት ንምርግጋፅን ኣብ ልዕሊ ትግራይ ዝተኣወጀ ክባን ዕፅዋን ብምብርዓን ድሕንነት ህዝቡ ንምውሓስ ብተደራራቢ ዓወት ዝግስግስ ዘሎ ሰራዊት ትግራይ ኣብ መወዳእታ ምዕራፍ ቃልሲ ምብፅሑ ወተሃደራዊ ኮማንድ ሰራዊት ትግራይ ኣብ ዘውፀኦ መግለፂ ሓቢሩ።
ህዝቢ ትግራይ ፀላእቱ ንምቕባር ዘካይዶ ዘሎ ኩለመዳይ ቃልሲ ናብ ወሳኒ ምዕራፍ ይሰጋገር ምህላው ዝሓበረ እቲ መግለፂ ሰራዊት ትግራይ ፋሽስታዊ ስርዓት ሙሉእ ብሙሉእ ንምቕባር ኣብዘኽእል ኣገዳሲ ምዕራፍ ምብፅሑ ኣብሪሁ።
ኣብዚ ኣገዳሲ ወተሃደራዊ ወፍርታት ኣብ ኩሎም ከባብታት ሰላማዊ ህዝቢ ጉድኣት ከይበፅሖን ሃፍትን ንብረትን ህዝቢ ከይዓኑ ብፍላይ ከተማታት ኣምሓራን ዓፋርን ማእኸላት ውግእ ከይኾና ሰራዊት ትግራይ ኣገዳሲ ጥንቃቐ ክገብር ምፅንሑ ገሊፁ።
እዚ ዝተገንዘበ ህዝቢ ኣምሓራን ዓፋርን ህዝባዊነት ሰራዊት ትግራይ ብተግባር ኣፍልጦን ምስክርነትን ይህብ ምህላው ዝጠቐሰ ወተሃደራዊ ኮማንድ ሰራዊት ትግራይ እቲ ህዝቢ ኣብ ጎኒ ሰራዊት ትግራይ ብምዃን ኩለመዳይ ድጋፉ ይህብ ከምዘሎ ሓቢሩ።
እዚ ፀረ-ኩሎም ህዝብታት ዝኾነ ኣረሜናዊ ስርዓት ውግእ ሰላማዊ ህዝቢ ኣብ ዝርከበሉ ብፍላይ ኣብ ከተማታት ክኸውን ይፅዕር ምህላው ኣፍሊጡ።
ብልዑል ጥንቃቐን ብልሓትን ኣብ ቁፅፅር ሰራዊት ትግራይ ከተማታት ዓፋርን ወሎን ፋሽስታዊ ስርዓት ኣብዪ ብወተሃደራዊ ነፈርትን ሰብ ኣልቦ ድሮንን ብምጭፍጫፍ ህዝቢ ክሃልቕ ይሰርሕ ከምዘሎ ገሊፁ።
እዚ ዕቡይ ስርዓት ኣብዪ ኣሕመድ ሓመደ ድበ ክሳብ ዝኣቱ ኣብ ልዕሊ ሰላማውያን ሰባት ከምዚ ዓይነት ግፍዕታት ይቕፅለሉ ብምህላው ዝበፅሕ ጉድኣት ንምንካይ ሰራዊት ትግራይ እቲ ስርዓት ኣብ ሓፂር እዋን ንምዕናው ይረባረብ ከምዘሎ ኣፍሊጡ።
እቲ ስርዓት እንትፈርስ ስርዓት ኣልቦነት፣ ስርቂ፣ ወራር ንብረት ህዝብን መንግስትን መሰል ገበናትን ከጋጥሙ ከምዝኽእሉ ገሊፁ።
ኣብ ቀረባ ፀላኢ ዓውደ-ውግእ ዝገበራ ከተማ ሽዋሮቢ ሰራዊት ትግራይ ብልዑል ጥበብ ተቖፃፂሩ ንቕድሚት ምስኣምረሐ ብውልቀን ብዝተወደበን መልክዑ ንብረት ህዝብን ውልቀን ከምዝተወረረ ብምጥቃስ ካብዚ ኩነት ፖለቲካዊ ከስቢ ንምርካብ ዝግበር ፃዕሪ ተቐባልነት ከምዘይብሉ ሓቢሩ።
ንቐፃሊ እውን ኣብ ዝኾነ ይኹን ህዝቢ ተመሳሳሊ በደል ክበፅሕ ከምዘይፈቅድ ዝጠቐሰ መግለፂ ወተሃደራዊ ኮማንድ ሰራዊት ትግራይ ኣብ ህዝቢ ጉድኣት ከይበፅሕ ዝካየድ ውግኣት ካብ ከተማ ወፃኢ ንኽኾን ዝከኣል ፃዕሪ ከምዝግበር ኣብሪሁ።
እቲ መግለፂ ወሲኹ ብፃዕሪ ሰራዊት ትግራይ ጥራሕ ምውሓስ ስለዘይከኣል ህዝቢ ተወዲቡ ቤት-ንብረቱ ክሕሉ ከምዝግባእ ብምሕባር ብፍላይ ህዝቢ ደብረ ብርሃንን ካልኦት ከተማታትን ከተምኡ፣ ንብረቱ፣ ፋብሪካታትን ትካላትን ጉድኣት ከይበፅሐን ብዝተወደበ መልክዑ ክሕሉ ፀዊዑ።
ብተወሳኺ እውን ኣመራርሓታት ጣብያ፣ ወረዳን ቤት ማዘጋጃን ዝፈርስ ዘሎ ስርዓት ስዒቦም ካብ ዝጎዩ ተረጋጊዖም ሰላምን ፀጥታን ህዝቦም ኣብ ምውሓስ ክሰርሑ ኣተሓሳሲቡ።
እዚ ቃሉ ዝዓፅፍ ፀረ-ህዝቢ ስርዓት ዝምከሐሎም ዝተስዓሩ ጀነራላቱን ንሶም ዝመርሕዎ ስሩዕ ሰራዊትን ክፃወሮ ዘይከኣለ ኲናት ክበሃል ሰሚዑ “ኣነ ወፊረ ኣለኹ” እናበለ ህዝቢ ብምድንጋር ሲቪላት ካራን ጎዘሞን ኣትሒዙ ክወፍሩ ይገብር ምህላው ጠቒሱ።
ሰራዊት ኣብዪ ብዝኽእሎ ዓቕሚ ደብረብርሃንን ካልኦት ከተማታትን ዓውደ-ውግእ ንምግባር ይፅዕር ምህላው ወተሃደራዊ ኮማንድ ሰራዊት ትግራይ ሓቢሩ።
ሰላማዊ ኣማራፂ ሙሉእ ብሙሉእ ብምዕፃው ክሳብ ኣዲስ ኣበባ ንምውጋእ ብምውሳን ድፋዕ ይኹዕት ከምዘሎ ገሊፁ።
እዚ ድፋዕ ክዋገአሉ ድዩ ወይ ክቕበረሉ ፅባሕ ዝረአ ከምዝኾነ ዝሓበረ ወተሃደራዊ ኮማንድ ሰራዊት ትግራይ መላእ ህዝቢ ኢትዮጵያ ነዚ ተግባር ክቃወምን ይኣክል ክብል ፀዊዑ።
ብኻሊእ ዜና ኣብ ራዕዲ ዝርከብ ገባቲ ሓይሊ ኣምሓራን ሰራዊት ኣብዪን ንሓላፊ ፀጥታ ከተማ ደብረብርሃን ምእሳሩን ኣብታ ከተማ እዋን እቶ እቶ ብምእዋጅ ህዝቢ ናብ ራዕዲ ንምእታው ይንቀሳቐስ ምህላው ተፈሊጡ።
axumite mediahttp://axumite media


text:
ዕላማ ቤተ-ፈውሲ መርበብ ሓበሬታ፡ ንኤርትራውያን ንምግልጋልን ምዕጣቕን ዝተዳለወ ኣገልግሎት እዩ። ኣብ ህይወት ዝገጥመና ማህሰይቲ፡ መስበርቲ፡ ኣብ መንፈሳዊ፡ ኣእምሮኣዊ፡ ስምዒታዊ ጥዕናና ዘለዎ ኣሉታዊ ጽልዋ ክንርድኦ ብምግባር፡ መገዲ ሕውየት፡ ፈውሲ፡ ክንጎዓዝ ብምሕጋዝ፡ ዝተለወጠ ህይወት ንምንባር ዘኽእነና ትምህርቲ ንምምሃር እዩ። ቤተ-ፈውሲ፡ ካብ ሓቀኛ ተመክሮ፡ መስበርትን መከራን ዝመልኦ መገዲ፡ ካብኡ ሓሊፉውን ፈውሲ መንፈስ ቅዱስ ዘለዎ ተመክሮ ዝተወልደ ኣገልግሎት እዩ። ኣብ ህይወትና ዘለው ውሽጣዊ መስበርትን ኣቁሳልን ብግቡእ እንተዘይተኣልዮም፡ ብመስርሕ ሕውየት እንተዘይሓሊፎም፡ ካብ እግዚኣብሔር ከኣ ፈውሲ እንተዘይተቀቢልና፡ ኩሉ ክፋል ህይወትና፡ መንፈስና፡ ኣእምሮና፡ ቀልብና፡ ስምዒታናን ኣካልናን፡ ብኣሉታ ክጽለዉን ንህይወትና ከበላሽዎን ተኽእሎ ኣለዎ። ክንእመን፡ ክንክፈት፡ እግዚኣብሔር ውሽጥና ክፍውስ ብትብዓት እንተዘይ ኣፍቂድናሉ፡ ምስ ኣምላኽ ኰነ ምስ ኣብ ከባቢና ዘለው ሰባት ዝህልወና ርክብን ዝምድናን፥ ክበላሸወናን ክፈሽለናን ግድነት ይኸውን። ቤተ-ፈውሲ፡ ኩሉ ምንጪ ፍልጠታ መጽሓፍ ቅዱሳዊ ኰይኑ፡ ንሰብ ናብ ኣምላኽ መጺኡ ክፍወስን ክልወጥን፡ ዕረፍቲ፡ ሰላም፡ ህድኣት፡ በረኸት ንኽወርስ ናብ ኣምላኽ ንኽቀርብ ዝሕግዝን ኣነጺሩ ዘረድእን ኣገልግሎት እዩ።
Share this SITE
SIGN UP FOR NEWSLETTER
STAY CONNECTED
BETE-FEWSI INSPIRATIONS
6163 N Kenmore Ave.
Chicago, IL 60660
(606) 264-9111
BETE-FEWSI’S PROMISE
Bete-Fewsi helps you take the next step in your journey with Jesus Christ by creating and delivering practical and life-changing content both in our Radio and our site. We proclaim the Word to all cultures and generations by addressing today’s issues from a biblical worldview.


text:
ቀዳማይ ሚንስትር ኢትዮጵያ ዶ/ር ኣብይ ኣሕመድ ኣብ ዝሓለፈ ቀዳም ኣብ ከተማ ደሴ ምስ ህዝቢ ዘተ ብምክያድ ካብ ህዝቢ ንዝቐረቡሎም ሕቶታት መሊሶም።
ቀዳማይ ሚንስትር ኣብይ ኣሕመድ ምስ ነበርቲ ከተማ ደሴን ከባቢኣን ኣብ ዝዘተይሉ መድረኽ ቀንዲ ትኹረት ዝተገበረሎም ዛዕባታት ምዝንባል ዜጋታት፣ሕገ መንግስቲ፣ቀረብ ሓይሊ ኤሌትሪክ፣ ኣብ ናቶም መሪሕነት ልዕልነት ተወላዶ ኦሮሞ ይርአ’ሎ ዝብሉን ካልኦት ነይሮም።
ምኽትል ቀዳማይ ሚንስትር ኣቶ ደመቀ መኮነንን ዋና ኣማሓዳሪ ክልል ኣምሓራ ዶ/ር ኣምባቸው መኮነን እውን ኣብቲ ህዝባዊ መድረኽ ዝተሳተፉ ኽኮኑ ከለው፡ ዜጋታት ካብ ቀረባ እዋን ጀሚሩ ኣብ ሃገሮም ተንቀሳቒሶም ናይ ምንባርን ሃብቲ ናይ ምፍራይን መሰሎም ይጠሓስ ስለዘሎ ስለምንታይ ደው ዘይብል ዝብል ንቀዳማይ ሚንስትር ኣብይ ዘቕረብዎ ሕቶ ከምዚ ክብሉ መሊሶም።
“ኣነ ናብ መዝነት ክመፅእ ከለኹ ኣስታት ሓደ ሚሊዮን ዝተመዛበሉ ሰባት ነይሮም።ኣነ ምስ መፃእኹ ተወሲኹዎ ኣስታት ክልተ ነጥቢ ገለ ሚሊዮን ተመዛበልቲ ነይሮም።ምዝንባል ብዝምልከት ክልተ ነገራት ኣለው።ተመዛቢልካ ኪድ ዝብል ኣሎ፤ተመዛቢልካ ንዓ ዝብል ድማ ኣሎ ምኽንያቱ ምዝንባል ንብዙሓት ሰባት ንግዲ ስለዝኾነ።”
ቀጺሎም ምዝንባል መለመኒ ኮይኑ’ሎ ዝበሉ ቀዳማይ ሚንስትር ኣብይ ኣብዚ ዓመት ብዝተኻየደ ምርብራብ ተመዛበልቲ ተመሊሶም ኣለው ኢሎም።
“በዚ ኣጋጣሚ ንሚንስትር ሰላም ዝለዓለ ምስጋና ከቕርብ እደሊ።ኣብዚ ዓመት ብዝተኻየደ ርብርብ ኣብ ናትና ናይ መሪሕነት ግዜ ጥራሕ ዘይኮነስ ኣቐዲሞም ዝተመዛበሉ ሓዊሱ ክሳብ ሕጂ 1.8 ሚሊዮን ህዝቢ ናብ መነባብርኦም መሊስናዮም ኣለና።ሎሚ በብክልሉ ዝተረፉ ክድመር ከሎ ኣስታት 500 ሽሕ ኣለው።እዚኦም እውን ክረምቲ ቅድሚ ምዝዛሙ ብሙሉኦም ንምምላስ ብዝለዓለ ደረጃ ንሰርሕ ኣለና።”
ጥፍኣት ከየጋጥም ምክልኻል፣ምስራሕን ምልማዕን ዝኸበደ ምዃኑ ዝገለፁ ቀዳማይ ሚንስትር ኣብይ ኣሕመድ ጥፍኣት ግን ዝቐለለ ስለዝኾነ ኩሉ ክነግስን ክፍክርን ፈቖዱኡ ትሰምዕዎ ኣለኹም ኢሎም።
ሕገ መንግስቲ ኢትዮጵያ ብሄር መሰረት ዝገበረ ስርዓት ፌደራል ምዃኑ ክልላት ሃገራዊ ራእይ ከይህልወን እናገበረ እዩ ዝብል ሕቶ፡ “ንኢትዮጵያ ዘፍርሳ ሕገ መንግስቲ እዩ፤ንኢትዮጵያ ዘፍርሳ ክስቶ እዩ፤ዝብሃል ነገር፡ንኢትዮጵያ ዘፍርሳ ነገር ኣብ ውሽጥና ዘሎ ናይ ልቢ ምሽፋት ጥራሕ እዩ።ንሕና እንተድኣ ተቐይርና እቲ ሕጊ ኣብ ኢድና’ዩ፣እቲ ስርዓት ኣብ ኢድና፣ንሕና እንተድኣ ተቐይርና መንግስቲ ኣብ ኢድና እዩ ዘሎ።እንታይ ዝፅግመና ነገር ኣሎ?” ኢሎም።
ሕገ መንግስቲ እንተድኣ ተተንኪፉ ጠፋእና ዝብሉን እዚ ሕገ መንግስቲ እንተድኣ ሃሊዩ ሃገር ዝብሃል የለን ዝብሉን ክልቲኦም ኣብ ክልተ ጫፍ ዝረገፁ ኣበሃህላታት እዮም ዝበሉ ቀ/ሚ ኣብይ ሕገ መንግስቲ ሃለወ ኣይሃለወ ኢትዮጵያ ክትቕፅል እያ ኢሎም።ግን ኸአ ሕገ መንግስቲ ስለዘድልይ ምዝርራብን ግዜን ይደሊ እዩ ኢሎም።
ቀዳማይ ሚንስትር ኣብይ የጋጥም ንዘሎ ምቁርራፅ ሓይሊ ኤሌትሪክ ብዝምልከት ፀገም ከምዘሎ፣ ኣብ ቀረብን ምህርትን ሓይሊ ኤሌትሪክ ኣፈላላይ ኣሎ ኢሎም።እቲ ዝዓበየ ፀገም ግን ሓይሊ ኤሌትሪክ ካብ ዝፈርየሉ ዘጋጠመ ናይ ቐረብ ፀገም እዩ ኢሎም ።
ልዕሊ 35 ሚእታዊት ሓይሊ ኤሌክትሪክ ኣብ ኣገልግሎት ከይበፅሐ ኣብ መንጎ ከምዝባኽን ብምሕባር ምስ መንግስቲ ቻይና ዝተገብረ ናይ 1.8 ቢሊዮን ዶላር ስምምዕ ቀንዲ ትኹረቱ ሓይሊ ኤሌክቲሪክ ካብቲ ዝፈርየሉ ናብ ከተማታት ምብፃሕ ስለዝኾነ ኣብ ቀረባ ክፍታሕ እዩ ኢሎም።
ኣብ እዋን ስልጣን ዘመን ቀዳማይ ሚንስትር ኣብይ ናይ ሓደ ብሄር ልዕልነት ይርአ’ሎ፤ናይ ኦሮሞ ተወለድቲ ስልጣን ብዝለዓለ ደረጃ ወሲኹ ዝብሉ ቅሬታ ዝተሓወሶም ርእይቶታት ካብ ተሳታፊት ቀሪቦም ቀዳማይ ሚንስትር ኣብይ እዚ ካብ ሓቂ ዝርሓቐ እዩ፣የግዳስ ኣብቶም ዝሓለፉ 30 ዓመታት ተወለደቲ ኦሮሞ ሚንስትራትን ምኽትል ሚንስትራትን ብብዝሒ ዝለዓለ ነይሩ፤ኣብዚ ሕዚ እዋን ግን ከምኡ ኣይኮነን ዘሎ ኢሎም።


text:
ካብ ዓዲ ጥልያን ዝመፀኣ ሓንቲ ኢትዮጵያዊትን ሰለስተ ደቂ ጥልያን ደቀንስትዮ ከየንቲ ዘሰናደአኦ ድምፂ ኣልቦ ትያትር ንፈለማ እዋን ኣብ ኢትዮጵያ ንምርኢት ቀሪቡ።
እቲ ቴኣትር ዛጊድ ኣብ ኢትዮጵያ ኣብ ክልል ኦሮምያ ባሌ ጎባን ኣብ ከተማ መቐለ ኣብ ኣደራሽ ትያትር ዩኒቨርሲቲ መቐለ ብርክት ዝበለ ህዝቢ ርእይዎን ተማሂርሉን'ሎ።
እቲ ትያትር ብሓገዝ ሚኒስቴር ጉዳይ ወፃኢ ጥልያን፣ብኮምፓኛ ስትራደቫሪ ዝተሰናደአ ኰይኑ እተን ከየንቲ ድማ ሰኣሊትን ቀራፂትን ኣለም ተኽሉ፣ ኣላይትን ተዋሳኢትን ሶለዳድ ኒኮላዚ፣ ክኢላ ሙዚቃ ኣለክሳንድራ ዲ ኣቲ ከምኡ እውን ቀራፂት ቪድዮ ቫለንቲና ሳሮኚ ይበሃላ።
ቀንዲ ጭብጢ እቲ ትያትር ኣብ ልዕሊ ናብ ሃገራት ኣውሮጳ ክሰግሩ ኣብ ዝፍትኑ ዘለዉ ኣፍሪካውያን ስደተኛታት ዝወርድ ዘሎ ሓደጋ ዝጠመተ እዩ።
እቲ ትያትር ብሙዚቃ ተሰንዩ ብሰለስተ ከየንቲ ጥራሕ እሞ ድማ ብዘይ ድምፂ ግና ብስእሊ ተሓጊዙ ዝካየድን ፈታንን ምዃኑ ሰኣሊትን ቀራፂትን ኣለም ተኽሉ ትገልፅ።
ኣለም ብተወሳኺ እቲ ትያትር ኣብ መቐለ ናብ ህዝቢ ንምቕራብ ዩኒቨርሲቲ መቐለ ንዝሃበን ሓገዝ ድማ ኣመስጊና።
ሙሉእ ትሕዝቶኡ ቀጺሉ ኣብዚ ምስማዕ ይከኣል።


text:
ፕረዝደንታዊ ምርጫ ቬነዝዋላ፡ ኒኮላሰ ማዱሮ ድምጺ ተሰሪቑ'ዩ ኣብ ዝተበሃለሉ ዳግማይ ተዓዊቱ
ፕረዚደንት ቬነዝዋላ ኒኮላሰ ማዱሮ ንዝመጽእ ሽዱሽተ ዓመት ኣብ ስልጣን ንኽጸንሕ፡ ብተቓወምቲ ዘይሕጋዊ ኣብ ዝተበሃልሉ ፕረዝደንታዊ ምርጫ ዳግማይ ተዓዊቱ።
ቀንዲ ተወዳዳሪ ተቓዋሚ ሰልፊ ሄንሪ ፋለኮን " ነዚ ዝተኻየደ መስረሕ ምርጫ ኣፍልጦ ኣይንህቦን ኢና፡ ኣብ ቬነዝዋላ ዳግማይ ፕረዝደንታዊ ምርጫ ክካይድ ኣለዎ" ብምባል፡ ነቲ ውጽኢት ብዕሊ ነጺግዎ'ሎ።
ኣብ'ቲ ልዕሊ 90 ሚእታዊት ድምጺ ዝተቆጸረሉ ምርጫ፡ ኒኮላሰ ማዱሮ 67.7 ሚእታዊት ከምኡ'ውን ሄንሪ ፋልኮን 21.2 ሚእታዊት ከምዝረኸቡ፡ ሓላፊ ኮሚሽን ፕረዝደንታዊ ምርጫ ቬነዝዋላ ቲቢሳይ ሉሴና ኣፍሊጣ።
ቬነዝዋላ፡ ብሕጸረት ቀረብ መግብን ቁጠባዊ ቅልውላውን ኣብ ትሕመሰሉ ዘላ እዋን ዝተኻየደ ፕረዝደንታዊ ምርጫ፡ ካብ'ቶም ከድምጹ ዝተመዝገቡ 46 ሚእታዊት ጥራይ ከምዘድመጹ መዛግብ ኮሚሽን ፕረዝደንታዊ ምርጫ ቬነዝዋላ ይሕብሩ።
ግብረ መልሲ ውጽኢት ፕረዝደንታዊ ምርጫ ቬነዝዋላ
ፕረዚደንት ቬነዝዋላ ኒኮላሰ ማዱሮ ነቶም ኣብ ካራካሰ፡ ኣብ ቅደሚ መንበሪ ፕረዚደንት ተኣኪቦም ዝነበሩ ደገፈቱ " ኣትሒቶም ርእዮሙኒ" ክብል ናብ ተቃወምቱ መልእኽቱ ከመሓላልፍ እንክሎ፡ ቀንዲ ተወዳዳርን ተቓዋምን ሄንሪ ፋልኮን ብወገኑ፡ ዋላ እኳ ሰብ መዚ ቬነዝዋላ እዚ ምርጫ ናጻን ፍትሓውን'ዩ ይበልዎ፡ እሱን ስዓብቱን ግን ከምዘይቅበልዎ ኣፈሊጡ'ሎ፡ መብዛትኦም ተቃወምቲ ሰልፍታት ምስ ሓሳብ ሄንሪ ፋልኮን ብምስምማዕ ነቲ ውጽኢት ነጺጎሞ ኣለዉ።
ፕረዚደንት ኣመሪካን ምምሕዳሩን ነዚ ውጽኢት ፕረዝደንታዊ ምርጫ ቬነዝዋላ ኣፍልጦ ከምዘይህቦ ክሕብር እንክሎ፡ ፍሉይ ልኡኽ ሕቡራት መንግስታት ኣሜሪካ ኣብ ማሕበር ሃገራት ዓለም ኣብ ቲዊተሩ " ጸርፊ ንዲሞክራሲ" ክብል ኣስፊሩ'ሎ።


text:
Radio Erena: 29 August 2022
ጥሩፍ ጉጅለ ኣልሸባብ ናይ ሶማል፣ ኣብ ኬንያ ሓድሽ ፕረዚደንት ኮይኑ ንዝተመርጸ ዊልያም ሩቶ፣ ሰራዊት ሃገሩ ክስሕብ መጠንቀቕታ ኣመሓላሊፉ።
እቲ ጉጅለ ብቀዳም 27 ነሓሰ ኣብ ዘውጸኦ መግለጺ፣ ሕጹያት ተወዳደርቲ ነበር፣ ክልቲኦም ኣብ ናይ ወጻኢ ፖሊሲኦም፣ ንምትእትታው ሰራዊት ኬንያ ኣብ ሶማል ዕሽሽ ምባሎም ብምግላጽ፣ ኣብዚ እዋን’ዚ ግና ብዘይቀመ ኩነት ሰራዊቶም ክስሕቡ ከምዘለዎም ኣፍሊጡ።
ሰራዊት ኬንያ ኣብ መሬት ሶማል ካብ ዝኣቱ ዓሰርተ ሓደ ዓመታት ኣቑጺሩ፣ ዛጊት ዝኾነ ፍረ ከምዘየምጸአ ዝገልጽ ኣልሸባብ፣ ሕጂ ግን ናብ ሃገሩ እንተዘይተመሊሱ፣ ኣንጻሩ ዝቐንዐ ሓድሽ መጥቃዕቲ ክፍኑ ከምዝኾነ ገሊጹ።
ብሕብረት ኣፍሪቃን ሰራዊት ጎረባብቲ ሃገራትን ተደጊፉ ንኣልሸባብ ካብ ብዙሕ ከባቢታት ጸሪጉዎ ዝጸንሐ መንግስቲ ሶማል፣ ኣብዚ እዋን’ዚ እተን ጎረባብቲ ሃገራት ኣብ ናይ ገዛእ ርእሰን ኲናት ተጸሚደን ምህላወን፣ እቲ ጥሩፍ ጉጅለ በብቁሩብ ሓይሊ ክድልብ ይረአ ምህላዉ’ዩ ዝግለጽ።
ኣልሸባብ፣ ከምቲ ዶብ ጥሒሱ ኣብ ኢትዮጵያ ዘካየዶ መጥቃዕቲ፣ ተመሳሳሊ ስርሒታት ኣንጻር ሰራዊት ኬንያ የዳሉ ከምዘሎ’ዩ ዝገልጽ ዘሎ።
ኣብዚ ዝሓለፈ ዓሰርተ ዓመታት፣ ኣልሸባብ ኣብ ከተማታት ኬንያ ዝርከብ ዩኒቨርሲቲን ናይ ዕዳጋ ቢታታን ዝርከቦ ኣርባዕተ ነፍሰ ቅትለታዊ መጥቃዕታት ምክያዱ፣ መዛግብ ታሪኽ’ታ ሃገር የመልክት።
====================


text:
ሕድሪ ጀጋኑና፡ ሕድሪ መጻኢ ወለዶ ኤርትራ’ዩ
ሕድሪ ጀጋኑና፡ ሕድሪ መጻኢ ወለዶ ኤርትራ’ዩ
ሕድሪ ዝተቀበልናዮ ምስጢር ዘይፈልጡ፡ ብዙሕ ክዛረቡ ይኽእሉ’ዮም። ቅድሚ ሕጂ’ውን ልዕሊ 60 ዓመታት ዘቁጸረ ብሂላትን፡ ነጻነት ኤርትራ ዘይቅበልዎን ወገናት ክሳብ ሎሚ ከም ብዕሪር ብዝተፈላልዩ ሰባት ተደጋጊሙ ኣብ ማሕበራዊ መራኺቢ ብዙሓት ክዝረብ ይስማዕ። ንምዃኑ እቶም ዝዛረቡ እንታይ ይብሉ ኣለው፡ ከይተገምገመን እንታይነቶም ከይተፈልጠን ”ወደብ ዓሰብን ባጽዕን ወደብ ኢትዮጵያ ንስለ ዝበሉ” ጥራሕ ዶኾን ይኸውን? ውልቃዊ ረብሓ ዶ ኸ ይኸውን? ወይስ ህዝቢ ንምድንጋር፡ ወዘተ ክጽናዕን ብምስትውዓል ክረአ ዘለዎ ይመስል።
ኣብ’ዚ ዝሓለፈ ሰለስተ መዓልትታት፡ ብዛዕባ መጻኢ ጉዳይ ኤርትራ ከም ነጻ ሃገር ኣብ ሓደጋ ምህላዋ፡ ብሓደ ኢትዮጵያዊ ጋዜጠኛ ብዙሕ ተዘሪቡ። እቲ ዝቀረበ ቃል መሕተት ብዙሕ ድራማታት ዘለዎ’ዩ። ቅድሚ ኩሉ ግን እቲ መደብ ቲቪ ብ subscribe share ግበርዎ እንዳበለ ዝጅምር ጣቋ ዘይብሉ፡ መሸቀጢ’ምበር ቁም ነገር ዘለዎ ኣይመስልን። ቀጺሉ ንሃገር ኤርትራ ከም ሃገር ዘፍልጣ ኩሉ ኣሕዲግካ ወይ ሰሪዝካ፡ ንህዝቢ መሰል ከም ዘይብሎምን ከም ዘይቃወሙ ጌርካ፡ ባዕሎም ንባዕሎም ዝመሓደርሉ ባይቶን፡ ልዕሊ በትሪ ዘይውንን ሰራዊት ጌርካ ምሓዞም ይብል” ክፋል’ቲ ትሕዝቶ ፈነወ።
ሎሚ ህዝቢ ኤርትራ መሰሉን ክብሩን ተነፊግዎ ኣብ ትሕቲ ሓደ ኣረሜናዊ ስርዓት ይመሓደር ደኣ ይሃሉ’ምበር፡ ከም ህዝብን ሃገርን ኣባል ሕብረተሰብ ዓለም ስለ ዝኾነ ብሓደ ረፍዲ ዝቅየር ኣይኮነን። ብካልእ ወገን ኣብ ልዕሊ ህዝቢ ኤርትራ ክፍጸም ዝጸንሐ ግፍዓዊ ተግባራት ኣብ ቅድሚ ሕግን ቤት ፍርድን፡ ህዝቢ ኤርትራ ዝሕተተሉ ዘይምኳኑ’ዩ። እዚ ማለት ህዝቢ ኤርትራ ሓንጻጽን ወሳንን’ቲ ኩሉ ግፍዕን በደላት ዘይምኳኑ’ዩ። በዚ ምኽንያት ከኣ በደላት መላኺ ስርዓት ህግዲፍ ከም ህዝቢ ዝፈጸሞ በደላት ተቆጺሩ ሃገሩ ከስእኖ ዝኽእል ደረጃ ኣይኮነን።
ከም ኣብነት ኣብ ብዙሓት ሃገራት ኣፍሪቃ ዝተራእየ ተሞክሮ ብሰንኪ ምሕደራ መለኽቲ ስርዓታት ዝተፈጸመ ኵናት፡ ጥፍኣት ሞት፡ ብርሰት፡ ሃገራት ዶባተን ክድምሰስን መሰለን ክብረታትን ክሕደጋ ፍጹም ኣይተራእየን።ብኣንጻሩ’ኳ ደኣ ድሕሪ’ቲ ኩሉ ጥፍኣት፡ከም ቅዋማውያን ዲሞክራሲያ ውያን ሃገራት ኮይነን ክቅጽላ ዝተሓገዛን ዝተተባብዓን። እሞ ከመይ ኮይኑ’ዩ ሕጂ ብሃገር ኤርትራ ክጅምር ? ሎሚ 1952 ግዜ ፈደረሽን ኣይኮነን።
ሓደ ነገር ግን ኣሎ። ኣብ’ዚ ህሉው ህዝብናን ሃገርና ዝሓልፎ ዘሎ መድረኽ፡ ደረጃ ሓድነት ፖለቲካውያን ሓይልታት ኤርትራ ከም’ቲ ክህልወሉ ዝግባእ ዝተዳለወ ዘይምኳኑ፡ ሓይሊ ሓድነት ደሊቡ ክቃለስን ከቃልስን ዘይምኽኣሉ፡ ግዳይ እዚ ኣብ ላዕሊ ዝተጠቕሰ ” ወረ ቤላ በለው” ዝኾነ።
ህዝቢ ኤርትራ ኣብ ዘካየዶ ሓይል ጽንኩር ተጋድሎ ንነጻነት፡ ብዋጋ መስዋእቲ ኣሽሓት ደቁ ዝተረከባ ሃገር፡ ሎሚ’ውን ኣሕሊፉ ከም ዘይህብ ሕድሪ ጀጋኑ ስውኣትን፡ ሕድሪ መጻኢ ወለዶ ኤርትራን ኣለዎ። ሕድርና ሕድሪ ዝሓለፉን፡ ሕድሪ ህልዋት’ዩ። እዚ ስለ ዝኾነ ከኣ’ዩ፡ ንድሕነት ህዝብን ሃገርን ኣብ ዝካየድ ዘሎ ወሳኒ ፖለቲካዊ ቃልሲ ቀጻልነቱ ዘረጋገጸ። ቃልስና ህላውነቱ ኣንጻር ምልካዊ ስርዓት’ኳ ተረጋጊጹ እንተተባሃለ፡ ኣብ ፍጹም ዓወት ንምብጻሕ ተሪፍዎ ዘሎ ኣገዳሲ መድረኽ ዛጊት ክሰግሮ ዘይከኣለ ጉዳይ ሓድነትን ሓባራዊ ስርሓትን ሓይልታት ኤርትራን፡ ሲቪካዊ ማሕበራትን፡ ማሕበራዊ መራኺቢታትን፡ እዩ።
ደጊም ደላይ ፍትሒ ዝኾንካ ህዝብና፡ ኣብ ጉዳይ ሓድነትካ ግቡእካ እንተፈጸምካ፡ ዝተዘርበ እንተተዘርበ፡ ንሕጋውነት ህዝብን ሃገርን ኤርትራውነት ጠጠው ከብሎ ዝኽእል ሓይሊ ሞጎት ክህሉ ኣይክእልን’ዩ። ጉዳይና ዘቲና ኣብ መዕልቦ ከየብጻሕና፡ ግዜና ጉልበትና ነቲ ብህልኽን ገምጋም ዘይብሉ ንዓና ንምግጋይ ዝግበር ፈተነታት ክንስዕቦ ኣይግባእን። ግዜና ንጉዳይና፡ ሓይልናን ዓቕምናን ንጉዳይና እንተውዓልናዮ’ዩ ፍረ ንረኽበሉ፡ ንባዕልና እፎይታ ንረኽበሉን።
ልክዕ’ዩ ኣብ ኣሰራርሓና ደኺምና ኣሎና ንሓይል፡ ኣብ ኣረኣእያና ተፈላሊና ኣለና ንቀራረብ ንዛተ ጸገምና ንፍታሕ፡ ተበታቲና ኣሎና ንጠርነፍ ሓደ ንኹን።
ዘለኣለማዊ ክብርን ዝኽርን ንስውኣትና
ዜናን ሓበሬታን ውሓዲለ
3 ጥሪ 2020


text:
March 27, 2021
ኤርትራ፡ ባይቶ ሚኒስተራት ኤውሮጳዊ ሕብረት ንዘሕለፎ መሰረት-ኣልቦን ዓንቃጽን ውሳነ፡ ብትሪ ነጺጋቶ’ላ። ኣብ’ቲ “ገታኢ ስጒምቲታት ንጒሉሕ ግህሰት ሰብኣዊ መሰላት” ዝብል ስያመ ዝተዋህቦ ውሳነ፡ ኤውሮጳዊ ሕብረት፡ በዚ እኩይ ተግባሩ ብፍሉይ ንቤት-ጽሕፈት ሃገራዊ ድሕነት ኤርትራ’ዩ ዒላማ ገይሩ። ኤውሮጳዊ ሕብረት፡ ነዚ ውሳነ’ዚ ከሕልፍ፡ ሕጋዊ ይኹን ሞራላዊ መዝነት የብሉን። ዝተፈብረኸ ክስታት’ውን፡ መንቀሊኡን ተልእኾኡን ካልእ ሕቡእ ዕላማታትን ኣጀንዳታትን እዩ።ግደ ሓቂ፡ ኤውሮጳዊ ሕብረት፡ ንዝሞተ ጃንዳ ወያነ ንምድሓን ይኹን ናብ ስልጣን ንምምላስ፡ ዞባ ቀርኒ ኣፍሪቃ ብድሆታቱ ንምግጣምን ኣጠቓላልን ዘላቒን ምትሕብባር ንምስጓምን ንዘካይዶ ዘሎ ዕቱብ ጻዕሪ ንምድኻም፡ ብህልኽ ክሰርሕ ጸኒሑ’ዩ።ኤውሮጳዊ ሕብረት ኣብ’ዚ መግለጺኡ’ዚ፡ ንኤርትራ ነጺሉ ዒላማ ዝገበረሉ ቀንዲ ምኽንያት፡ ኣብ መንጐ ኤርትራን ኢትዮጵያን ጐርቢ ንምስኳዕ ናይ ዘለዎ ዕላማ መርኣያ’ዩ።
ሚኒስትሪ ጉዳያት ወጻኢ
ኣስመራ 22 መጋቢት 2021


text:
ተሰናባታይ ፕሬዝዳንት ዶናልድ ትራምፕ ትማሊ ሰሉስ ኣብ ዝተዘርግሐ ናይ ቪዲዮ መልእኽቲ ናይ ዝትክኡዎም ሽም ከይጠቐሱ ንሓዱሽ ምምሕዳር ሰናይ ትምኒቶም ገሊፆም።
ፕሬዝዳንት ዶናልድ ትራምፕ ኣብ ናይ መወዳእታ ምሉእ ናይ ስልጣን ማዕልቶም ኣብ ዝዘርግሕዎ ናይ ቪዲዮ መልእኽቲ ሽሞም ከይጠቐሱ ንዝትክኡዎም ዴሞክራት ጆ ባይደን ፀሎትን መልእኽቲ ሰናይ ትምኒትን ገሊፆምሎም።
‘’ኣብዚ ሰሙን ሓዱሽ ምምሕዳር ንፅምብል ኣለና። ኣሜሪካ ውሕስትን ዝበልፀገትን ክትኸውን ኣብ ምግባር እዚ ምምሕዳር ክዕወት ንፅልይን ኢና’’ ኢሎም ፕሬዝዳንት ትራምፕ ስልጣን ፕሬዝዳንትነቶም ከብቅዕ 20 ስዓታት ኣብዝተረፎም ብቪዲዮ ኣብ ዝዘርግህዎ መልእኽቲ።’’ሰናይ ድልየትና ነቕርበሎም።ፅቡቕ ዕድል ክገጥሞም ድልየትና እዩ፤ኣዚዩ ኣገዳሲ ቃል!’’
ኣብቲ ናይ ቪዲዮ መልእኽቶም ትራምፕ ‘’ኣብ ታሪኽ ዓለም ዝዓበየ ቁጠባ’’ ብምህናፅ ንርእሶም ሞሳ ሂቦም ኣለው። ‘'ብፍላይ ድማ ኣብ ዓሰርተታት ዓመታት ሓዱሽ ኵናት ዘየንቀሉ ፈላማይ ፕሬዝዳንት ምዃኖም ኩርዓት ከምዝስምዖም’’እውን ገሊፆም።
እቲ ቪዲዮ ብዋይት ሃውስ ኣቢሉ ኣብ ዩቱብ ኣብ ዝተዘርግሐሉ ግዜ ንተመራፃይ ፕሬዝዳንት ጆ ባይደን ዝፀዓነት ናይ ውልቂ ጄት ሜሪላንድ ኣብ ዝርከብ Joint Base Andrews ዓሪፋ።እዚ መዕረፎ ነፈርቲ ትራምፕ ሎሚ ረቡዕ ንጉሆ ናይ መወዳእታ ስነስርዓት ስንብት ዝገበሩሉ እዩ።ብAir Force One ኣቢሎም ናብ ፍሎሪዳ ተጓዒዞም ኣለው።
ትራምፕ ንዝፀንሐ ባህሊ ምስታፍ ፅምብል ቃለ ምሓላ ኣብ ሕዳር ኣብ ዝተኻየደ ምርጫ ብክልቲኡ ሓፈሻዊ ናይ ህዝቢን ናይ ኤሎክቶራልን ድምፂ ዝተዓወቱ ባይደን ብምስባር ዘሊሎምዎ ኣለው።
ምኽትል ፕሬዝዳንት ማይክ ፔንስ ኣብ ትሕቲ ዝለዓለ ሓለዋ፣ምኽትል ፕሬዝዳንት ካማላ ሃሪስ ቃለ ምሓላ ምስ ፈፀማ ድሕሪ 15 ደቓይቕ ከባቢ ፍርቂ ማዕልቲ ኣብ ካፒቶል ዝተኻየደ ስነስርዓት ቃለ ምሓላ ተሳቲፎም ኣለው።
ትራምፕ ነቲ ንፅምብል ዝተመቻቸወ ምርኢት ብመሽኮት ሳልሳይ ደብሪ ዝርከብ መደቀሲ ክፍሎም ኣቢሎም እዮም ዝሪኡዎ።2021 ብዝብሉ ባነራት ዝወቀቡ ፅሕፋት።
ምሪኢትን ካልኦት ምንቅስቃሃሳትን ፅብምብል ባይደን ሃሪስን ብሰንኪ ስግኣት ፀጥታን ለበዳ ኮሮናቫይረስን ነኪዩ እዩ።
ኣፈ ጉባኤ ቤት ምኽሪ ወከልቲ ህዝቢ ናንሲ ፐሎሲ ትራምፕ ካብ ስልጣን ዝተባረርሉ /ኢምፒች ዝኾንሉ/ ዓንቅፅ ወይ ውሳነ ኣብ መወዳኣት እዚ ሰሙን ናብ ሰኔት ክልእኽኦ ትፅቢት ይግበር።
ዴሞክራት ዝተቶፃፀሩዎ ቤት ምኽሪ 10 ሪፓብሊካዊያን ተሓዊሶምዎም ዝሓለፈ ሰሙን ረቡዕ ትራምፕ ዓመፅ ብምልዕዓል ካብ ስልጣኖም ክልዓሉ ወሲኑ እዩ።6 ጥሪ 2021 ኣ\ፈ እቶም ፕሬዝዳንት ውፅኢት ናይቲ ምርጫ ክልወጥ ክቃለሱ ንደገፍቶም ፃውዒት ድሕሪ ምቕራቦም ንካፒቶል ወሪሮም።
‘’እቲ ዕስለ ሕሶት ተመጊቡ’’ ኢሎም መራሒ ሰኔት ሚች ሚኮኔል ትማሊ ሰሉስ ኣብ ሰኔት ኣብ ዘስምዕዎ ዘረባ። ‘’ብቶም ፕሬዝዳንትን ካልኦት ሓያላት ሰባትን እዮም ተደፊኦም’'ክብሉ ወሲኾም ገሊፆም።
ዴሞክራት ኣባል ኮንግረስ ጃኵን ካስትሮ ንABC News ኣብ ዝ ሃብዎ ሪኢቶ ሓደ ካብ ምኽኒያታት ናይቲ ካብ ስልጣን ምብራር \Impeachment/ ፕሬዝዳንት ትራምፕ ዳግም ናይ ፌደራል ስልጣን ከይሕዙ ንምርግ ጋፅ እዩ ኢሎም።
ትራምፕ ቅድም ክብል ኣብ 2024 ንፕሬዝዳንትነት ክወዳደሩ ከምዝኽእሉ ሓቢሮም እዮም።
ትራምፕ ካብ ስልጣኖም ይወርዱ ዘለው ኣብ ታሪኽ ዩናይትድ ስቴትስ ኣሰሓሐብቲ ካብ ዝኾኑ ፕሬዝዳንታት ሓደ ብምዃን እዮም።ብዝተኻየደ ናይ ዳህሳስ መፅናዕቲ ኣብ መንጎ ሪፓብሊካዊያን ኣድምፀቲ ብርቱዕ ደገፍ ዘለዎም እንተኾኑ እውን ብድምር ናይ ደገፍ መረጋገፂ ግን ዝተሓተ ክብረ ወሰን ኣመዝጊቦም ኣለው።
Marist Poll ኣብ ዝሓለፈ ሰሙን ኣብ ዘካየዶ ዳህሳስ 16 ሚእታዊ ትራምፕ ኣብ ታሪኽ ዩናይትድ ስቴትስ እቲ ብሉፅ ፕሬዝዳንት ክብሉዎም ከለው 47 ሚታዊ ድማ ኣዚዮም ሕማቓት ካብ ዝኾኑ ሓደ ክብሉ መዲቦምዎ ኣለው።
ኣብ መውዳእታ ማዕልታት ስልጣኖም ትራምፕ ኣብ ብርክት ዝበሉ ጉዳያት ፕሬዝዳንታዊ ትእዛዛት ፈሪሞም ኣለው።
ባይደን ኣገዳሲ ቁፅሪ ንዘለዎም ትእዛዛት ትራምፕ ብቕልጡፍ ክቕልብሱዎም ትፅቢት ይግበር።


text:
Radio Erena: 26 March 2020
ኣብ ሃገራት ኣፍሪቃ፣ ብኮረና ቫይረስ ናይ ዝልከፉ ዘለዉ ብዝሒ ሰባት ካብ ዕለት ናብ ዕለት ይውስኽ ምህላዉ ውድብ ጥዕና ዓለም ኣብ ዘውጽኦ መግለጺ ኣፍሊጡ።
ብፍላይ ኣብ ዝሓለፈ 24 ሰዓታት፣ ኣብ 15 ሃገራት ኣፍሪቃ፣ በቲ ሕማም ናይ ዝተለኽፉ ብዝሒ ሰባት 216 ምብጽሑ ምስፍሕፋሕ እቲ ለበዳ ይንህር ምህላዉ እቲ ውድብ ኣገንዚቡ።
ክሳብ 26 መጋቢት ዝነበረ ዕለት፣ ኣብ ልዕሊ 39 ሃገራት ብሓፈሻ 1808 ሰባት ብኮረና ቫይረስ ክልከፉ እንከለዉ፣ 28 ሰባት ድማ ሞይቶም።
ኣብ ኣፍሪቃ እታ ዝበዝሐ ምልክታት እቲ ለበዳ ዝመዝገበት ሃገራት ደቡብ ኣፍሪቃ ኮይና ዛጊት 709 ሰባት በጺሖም ኣለዉ።
ብኣንጻሩ ዝበዝሐ ሞት ብሰንኪ ኮሮናቫይረስ ዝተራእየላ ሃገራት ኣልጀርያ’ያ።
ኣብ ኣልጀርያ 17 ሰባት ክሞቱ እንከለው 264 ድማ በቲ ሕማም ተለኺፎም።
ዝወሓደ ምልክታት እቲ ሕማም ዝተራእየላ ሃገር ዚምባብዌ ኮይና፣ እቲ ሕማም ካብ ዝነበሮም ክልተ ሰባት እቲ ሓደ ምማቱ እቲ ታ ሃገር ኣፍሊጣ።
ኣብ ኤርትራ ዛጊት ኣርባዕተ ሰባት እቲ ቫይረስ ተረኺብዎም ኣሎ።
ኣብ ቀርኒ ኣፍሪቃ ዝበዝሐ ምልክታት እቲ ሕማም ዝተራእያ ኢትዮጵያ ኮይና ዛጊት 12 በጺሑ ይርከብ።
ጂቡቲን ሱዳንን’ውን ምልክታት እቲ ሕማም ዘለዎም ሰባት ከምዝመዝገባ እኳ እንተረጋገጻ ኣብ ኣብዚ ናይ ውድብ ጥዕና ዓለም ጸብጻብ ኣይሰፈራን።
==============


text:
እቲ ካብ መራኽብ ኲናት ኣሜሪካ ዝተኻየደ ደብዳብ ተወንጫፊ ሚሳይላት: ግብረ መልሲ ነቲ ብመንግስቲ ሶርያ ኣብ ልዕሊ ተቓወምቲ ሓይልታት እታ ሃገር ኣብ ዝቆጻጸርዎ ቦታታት ዝተኻየደ መጥቓዕቲ ኬሚካላዊ ኣጽዋር ምኳኑ ሰበ ስልጣን ኣሜሪካ ሓቢሮም።
እቲ መጥቓዕቲ ብትእዛዝ ፕረዝደንት ኣሜሪካ ዶናልድ ትራምፕ ዝተፈጸመ ምኳኑ’ውን ተፈሊጡ’ሎ። ፕረዝደንት ትራምፕ ነቲ ትእዛዝ ኣብ ዝሃብሉ: እዚ ንናይ ኣሜሪካ ሃገራዊ ጸጥታ ኣገዳሲ’ዩ ኢሎም።
ሓይልታት መንግስቲ ፕረዚደንት ሶርያ ባሻር ኣል ኣሳድ ቅድሚ ሒደት መዓልታት ብዝፈጸምዎ ከሚካላዊ መጥቃዕቲ ኣስታት 100 ሲቪል ሰባት ምቕታሉ ይዝከር። እዚ ድማ ኣብ ልዕሊ ሶርያ ካብ ሓያሎ ሃገራት ክኹነን ኣኽኢልዎዩ።
ቁጽሪ ኣብ ምብራቓዊ ማእከላይ ባሕሪ ካብ ዝተደኮና ክልተ መራኽብ ኩናት ኣመሪካ ዝተወንጨፈ ቶምሃውክ ዝተባህለ ሚሳይላት 59 ከምዝኾነ ድማ ብተወሳኺ ተሓቢሩ። እቲ መጥቃዕቲ ኣብ ሰዓታት ወጋሕታ ማለት 4:40 ናይቲ ከባቢ ዝተፈጸመ ምንባሩውን ተገሊጹ ኣሎ።


text:
ኣብ 2ይ ደረጃ ቤ/ት ዘይፉቚድ ብኲሪት ምስ ዝህልወካ ኣብ ልዕሊ
ቊጠባዊ ረዲኤት-ትምህርቲ(ስቱድዮ ቢድራግ) እንታይ የጋጥም?
ኣብ 2ይ ደረጃ ቤ/ት ዘይፉቚድ ብኲሪት ምስ ዝህልወካ እቲ ትወስዶ ቊጠባዊ ረዲኤት-ትምህርቲ ደው ክብል ይኽእል እዩ።ካልኦት ረዲኤታት ከም ተወሳኺ-ረዲኤት ካብ ሲኤስኤን ወይ ረዲኤት ክራይ-ገዛ ካብ ቤ/ጽ
ማሕበራዊ መድህን(ፈርሸክሪን ካሳን) እውን ደው ክብሉ ይኽእሉ እዮም።ዘይፍቚድ ብኲሪት ምስ ዝህሉ ኣብ ልዕሊ እቲ ካብ ሲኤስኤን ዝውሰድ ቊጠብዊ ረዲኤት እንታይ ከም ዘጋጥም ኣብ’ዚ ከተንብቦ ትኽእል ኢኻ።
እዚ ከም ዘይፍቚድ ብኲሪት ይሕሰብ
ዘይፍቚድ ብኲሪት ምዃኑን ዘይምዃኑ ዝውስን እቲ ቤ/ት እዩ።ንኣብነት ብተደጋጋምን ብዘይ ሙኽኑይ ፍቓድ
- ካብ ናይ ክፍሊ ኣስተምህሮታት ምስ ትበኲር
- ብዙሕ ግዜ ደንጒኻ ምስ ትመጽእ
- ናይ ክፍሊ ኣስተምህሮታት ከይተወድኡ ቀልጢፍካ ምስ ትኸይድ
ኣብ ውሽጢ ሓደ ወርሒ ብጠቕላላ 4 ሰዓታት ወይ ዝያዳ ተደጋገምቲ ዘይፍቚድ ብኲሪታት ምስ ዝህልዉኻ እቲ ቤት ትምህርቲ ናብ ሲኤስኤን ጸብጻብ ከመሓላልፍ ይኽእል እዩ።
እቶም ብኲሪታት ኣብ ገሊኡ ኲነታት ፍሉያት ምኽንያታት ምስ ዝህልዎም እቲ ቤት ትምህርቲ ናብ ሲኤስኤን ከይሓበረ ስቕ ክብል ይኽእል እዩ።እቶም ምኽንያታት ንኣብነት ሕማም፡ምድንዳን ምስ ዘጋጥመካ ወይ’ውን ካልኦት ውልቃውያን ምኽንያታት ክኾኑ ይኽእሉ እዮም።ሕማቕ ይስመዓካ ስለ ዘሎ ካብ ቤት ትምህርቲ ምስ ትቦኩር ነቲ ቤ/ት ክትሕብሮ ኣገዳሲ እይ።
ቤት ትምህርቲ ዘይፍቚድ ብኲሪት ኣለካ ኢሉ ምስ ዝግምግም እዚ ዝስዕብ የጋጥም
- እቲ ቤ/ት ዘይፍቊድ ብኲሪት ከም ዘለካ ጸብጻብ ናብ ሲኤስኤን የሕልፍ።ከም’ዚ ዓይነት ብኲሪት ምስ ዝህልወካ ከም ምሉእ-ሰዓታት ተምሃራይ ስለ ዘይትሕሰብ መሰል ቊጠባዊ ረድኤት ኣይህልወካን።
- ሲኤስኤን ነቲ ዝወሃበካ ቊጠባዊ ረድኤት ደው ብምባል ቅድሚ ሕጂ’ውን ዝያዳ ተኸፊልካ እንተነይሩ
መርመራ የካይድ።
- እቲ ቤ/ት ዳግም ምሉእ ሰዓታት ክትመሃር ከም ዝጀመርካ ምስ ዝግምግም ጸብጻብ ናብ ሲኤስኤን ይልእኽ።
- ሕጂ መሰል ቊጠባዊ ረድኤት ክህልወካ ይጅምር።ዘይግበኣካ ገንዘብ ወሲድካ ነይርካ ምስ ትኸውን ግን እዚ ሕጂ ዝፍቀደልካ ቊጠባዊ ረድኤት ክሳብ ዝጅመር ክደናጎይ ይኽእል እዩ።ንዝያዳ ሓበሬታ ኣብ’ቲ ሲኤስኤን ዝሃበካ ገንዘብ ግድን ክትመልሰሉ ምስ ትእዘዝ ዝብል ንኡስ ኣርእስቲ ተመልከት።
- ኣብ ሰነ ዝኽፈል ገንዘብ ክሰሓብ ይኽእል።እዚ ክፍሊት እንተወሓደ ንትሽዓተ ኣዋርሕ ኣብ ሓደ ዓመተ-ትምህርቲ ምሉእ-ሰዓታት ትመሃር ምስ ትነብር ጥራሕ እዩ ዝፍቀድ።
ኣስተውዕል! እቲ ቊጠባዊ ረድኤት-ትምህርቲ ደው ምስ ዝብል ካብ ካልኦት በዓል-መዝታት ወይ ቤ/ጽሕፈታት ዝወሃቡኻ ረድኤታት ንኣብነት ካብ ቤ/ጽ ማሕበራዊ መድህን(ፈርሸክሪን ካሳን) ዝወሃቡኻ ረድኤት ክራይ-ገዛን ተወሳኺ ረድኤታት ብዙሓት ቈልዑን ደው ክብሉ ይኽእሉ እዮም።
ሲኤስኤን ዝሃበካ ገንዘብ ግድን ክትመልሰሉ ምስ ትእዘዝ
ዘይግበኣካ ቊጠባዊ ረድኤት ምስ ትወስድ ግድን ክትመልሶ ኣለካ።ብቐዳምነት ካብ ኣብ’ቲ ዓመተ-ትምህርቲ ዝወሃቡኻ ክፍሊታት ንቖርጸልካ።እቲ ዝቚረጽ ገንዘብ ምስ ዘይኣክል ወይ ምሉእ-ሰዓታት ምስ ዘይትመሃር ኣብ መወዳእታ ሰነ ክፈል ዝብል ትእዛዝ ብምሕላፍ መኽፈሊ ፋቱራ ንልእኸልካ።እቲ ክፈል ዝብል ትእዛዝ ዝወሃቦ ነቲ ገንዘብ ዝተቐበለ ወይ ዝወሰደ እዩ።
ክትመልሶ ዘለካ ገንዘብ ኣብ ሰዓቱ ክትኸፍሎ ኣገዳሲ’ዩ
ክፈል ዝብል ትእዛዝ ምስ ዝመጸካ ዕዳኻ ክትኸፍሎ ኣገዳሲ እዩ።ብዂሉ ክትኸፍሎ ምስ ዘይትኽእል ኣከፋፍላ ክግበረልካ ተኽእሎ ኣሎ።ስለ’ዚ እቲ ንዓኻ ዝሓሸ መፍትሒ መታን ክንገብረልካ ንዓና ንሲኤስኤን ተወከሰና።
ዕዳካ ክትኸፍል መዘኻኸሪ ድሕሪ ምልኣኽና ከይከፈልካ ስቕ ምስ ትብል፡ነቲ ጒዳይ ናብ በዓል-መዚ ኣስፈጻሚ ትእዛዝ(ክሮኖፎግደን) ነሕልፎ።ከም’ዚ ምስ ዝኸውን ናይ ዕዳ ኣበር ይህልወካ።
ርኢቶታት ምስ ዝህልዉኻ
ቤ/ት ዝሃቦ ጸብጻብ ብኲሪትካ ግጉይ እዩ ዝብል ርኢቶ ምስ ዝህልወካ ብቐዳምነት ነቲ ቤት ትምህርቲ ተወከሶ። እንቲምንታይ’ሲ ፍቚድን ዘይፍቚድን ብኲሪት ዝውስን ሲኤስኤን ዘይኮነስ እቲ ቤት ትምህርቲ ስለ ዝኾነ።
ሲኤስኤን ዘሕለፎ ውሳነ ጒጒይ እዩ ምስ ትብል ይግባይ ክበሃል ይከኣል እዩ።


text:
ናይ ምምሕዳር መርዓታት
ንኹሉ ቓልኪዳን ክኣስር ዝደሊ ብ ናይ ምምሕዳር መርዓ ናብ Rådhuset ብደሓን ምጹ። ናይ ግዜ ቖጸራ ክትሕዙ እንተደኣ ደሊኹም ቕድሚ ክልተ ሰሙን ክተመልክቱ ክትክእሉ ኣለኩም፣ ምእንቲ ንሕና ኣቐዲምና ክንዳለወሉ።
ዝበዝሑ ናይ ምምሕዳር መርዓታት ኣብ ፍሉይ ናይ Rådhuset ክፍሊ ገዛ ይካየዱ። ንስኹም ባዕልኹም ናይ መርዓኹም ቦታ ክትመርጹ ትኽእሉ ኢኹም። ድሕሪ ምስ ናይ መርዓ ሰራሕተናታት ኦፊስ ምስምማዕኩም።
ነዚ ዘድልዩኻ፣
ናይ መርዓ ፍቓድ ወረቐት (hindersprövning) ካብ skatteverket ክትሓትት ትኽእል።
ነዓኻ ክልተ ወረቐት የድልየካ ፣ ሓንቲ ናይ መርዓ ፍቓድ ወረቐት (hindersprövning) ከምኡዉን ሓንቲ ናይ ናይ መርዓ ምስክር ወረቐት (vigselintyg) እየን። እዘን ክልተ ወረቓቕቲ ኣቐዲምካ ቅድሚ መርዓኻ ዘሎ ግዜ ኣብ Rådhuset ክተቕርበን ኣለካ።
ክልተ ሕጋዊ ምስክር። አቶም መጻምድቲ ናይ ገዛ ርእሶም ምስኪር ተዘይብሎም ኣብ Rådhuset መሰኻኽር ኣለዉ(መዓልታዊ ካብ ሰዓት 07:30-16:30 ይርከቡ)።
ስምን ትነብረሉ ኣድራሻን ምስ ምስክር ወረቐት ተቕርብ ኣብ Rådhuset.
ምሕዝነት ናብ መርዓ ዝቐየሩ
ሕጊ ከም ዝብሎ ክልተ ውልቀ ሰባት ብዘየገድስ ጾታ ናይ መርዓ መሰል ኣለዎም።
ንስኹም እቶም ብናይ ምሕዝነት ምዝጉባት ዝኾንኩም ኣብ ሽወደን ብክልተ ኣገባብ ካብ ምሕዝነት ናብ መርዓ ክትቕይርዎ ትኽእሉ።
• ብጽሑፋዊ ኣገባብ ክተመልክቱ ትኽእሉ እተደኣ ምሕዝነትኩም ናብ መርዓ ብዝቐለለ ደብዳቤ ናብ ኣብ ጥቃኹም ዘሎ ናይ ቐረጽ ኦፊስ (skattekontor) ብምልኣኽ።
• ብናይ ጽሑፍ ጽምብል መርዓ ብዘይ ናይ ፍቓድ መርዓ ፣ ናይ ጽሑፍ መርዓ እኹልዩ ምስክር ወረቐት ክትረኪብ እንተ ደኣ ምዝጉብ ነርካ ብዝምድና ኣብ ሽወደን። እቲ ናይ ቓልኪዳን ኦፊስ የመሓላልፈልካ ናብ ናይ ሽወደን ቐረጽ ዋኒን ብዛዕባ ጽምብል መርዓኻ። ንስኹም ምርዑዋት ኢኹም ካብታ ዕለት መርዓኹም።
ጽሑፍ ጽምብል መርዓ: Margareta Högberg, Sven-Erik Lindestam, Isabel Hildén, Eva Lindberg, Eva Östlin


text:
ኣብ ኢትዮጵያ ክሊ ሶማሌ ዝንቀሳቀስ ተዋጋኢ ጉጅለ ዓጅብዎም ናብ ኢትዮጵያ ዶብ ሰጊሮም ዝአተው 2 ዜጋታት ሽወደን ጋዜጠኛታት ንኽፍትሑ እቲ ንሳቶም ዝሰርሕሉ ትካልን ጉጅለታት ተሓላቅቲ ጋዜጠኛታት ሓቲቶም።
እቶም ሰባት ጋዜጠኝታት ደአምበር ከምቲ መንግስቲ ኢትዮጵያ ዝብሎ ፈጠርቲ ራዕዲ አይኮኑን ከምኡ ምስ ዝበለ አረአእያ ዘለዎም ሰባት'ውን አይሰርሑን ክብል መሳርሕቶምን ኣብቲ ንሳቶም ዝሰርሕሉ ትካል ጋዜጠኛታት አስናዳኢ ዝኾነ ተርየ ሊንድ ብሉም ተዛሪቡ።
ናብ ኢትዮጵያ ዘምርሑ'ውን ኣብ ልዕሊ ስደተኛታት መግሃስቲ መሰላት ይፍፀም'ሎ ዝብል ዝተፃረየ ሓበሬታ በፂሕዎም ነዚ ንኸፃርዩን ሓቁ ካብቶም ስደተኛታት ካብ ባዕሎም ንምስማዕ'ዩ ክብልውን ወሲኹ።
እቶም ጋዜጠኛታት ብናይ ሶማል ፑንትላንድ አቢሎም ዶብ ሰጊሮም ናብ ኢትዮጵያ ዘቅንዑ ጋዘጠኛታት ፎቶግራፍ ብዓጃብነት ዕጡቃት ግንባር ሓርነት ኦጋዴን ተሰንዮም ዶብ ክሰግሩ ክብሉ ብሓይልታት ፀጥታ ኢትዮጵያ ከምዝተታሕዙ ኣብዚ ሰሙንዚ'ዩ ተገሊፁ።
23 ሰነ ኢትዮጵያን ፑንትላንድን ብዘዳውብ ዶብ ብጋልቃዮ አቢሎም ክልቲኦም ሽወደናውያን ጋዜጠኛታት ብዕጡቃት ግንባር ሓርነት ኦጋዴንን ክልኦት ሓገዝቶምን ተሰኒዮም ክጋዓዙ ኸለው ሓይልታት ፀጥታ ኢትዮጵያ ብዝበፅሖም ሓበሬታ መሰረት'ዮም ተኸታቲሎምም።
"ሽዑ ተኹሲ ተኸፊቱ በቲ ተኹሲ 15 አሸበርቲ ተቀቲሎም 6 ተማሪኾም ብተወሳኺ እቶም ሽወደናውያን ተታሒዞም " ክብሉ አቶ በረኸት ስምኦን ወሃቢ ቃል መንግስቲ ኢትዮጵያ ን'ሬድዮ ድምፂ ኣሜሪካ ገሊፆምሉ።
ብፑንትላንድ አቢሉ ነቶም ጋዜጠኛታት ንምሕላፍ ዓጀብቲን መራሕቲን ከም ዝለአኸ ዝገለፀ ግንባር ሓርነት ኦጋዴን ምስቶም ጋዜጠኛታት ዝነበሮ ርክብ ካብ 24 ሰነ ከም ዝተቃረፀን ሓይልታት ኢትዮጵያ ነቶም ሓገዝቶም ቀቲሉ ነቶም ሽወደናውያን አሲሩ ክብል ሎሚ ኣብ ዘውፅኦ መግለፂ አፍሉጡ።


text:
ፈደራላዊ ዳኛ ክፍለ ግዝኣት ሜሪላንድ ቲዮደር ቻንግ ብፕረዝደንት ዶናልድ ትራምፕ ንካልኣይ ጊዜ ዝሓለፈ እገዳ መገሻ ካብ ሽዱሽተ ዝበዝሓ ካብ ህዝበን ኣመንቲ እስልምና ዝኾነ ሃገራትን ሰሜን ኮርያን ከምኡ’ውን ሰበ ስልጣን ቬንዝዋላን ናብ ኣሜሪካ ከይኣትው ዝእግድ እገዳ ደው ከምዘበልዎ ተገሊጹ።
እቶም ዳኛ እቲ እገዳ ንተኸተልቲ እምነት እስልምና ዝኾነ ሃገራት ዒላማ ዝገብረ’ዩ ብምባል ደው ከምዘበልዎ ተፈሊጡ’ሎ።
ነዚ ካልኣይ እገዳ መገሻ ፕረዝደንት ትራምፕ ብምቅዋም ብኣሽሓት ዝቑጸሩ ሰባት ትማሊ ኣብ ኣፍደገ ቤተ መንግስቲ ዋይት ሃውስ ናይ ተቓውሞ ሰልፊ ምክያዶም ተፈሊጡ’ሎ።
እቶም ሰልፈኛታት ቀጺሎም ናብ ትራምፕ ኢንተርናሽናል ሆቴል ከምዘምርሑ ተገሊጹ’ሎ።
ፈደራላዊ ዳኛ ክፍለ ግዝኣት ሃዋይ ዴሪክ ዋትሶን እውን ነቲ እገዳ ሶሉስ 17 ጥቅምቲ,2017 ከምዝቓወምዎ ገሊጾም እዮም።
ፕረዝደንት ትራምፕ ምስ ኣብያተ ፍርዲ እታ ሃገር ብምቅላስ ነቲ ዝመሓየሸ እገዳ መገሻ ን90 መዓልታት ክትግበር እንተተፈቕደ’ኳ እቲ ናይ ጊዜ ገደብ ዝሓለፈ ወርሒ ብምብቕዑ ነዚ ካልኣይ እገዳ ምውሳኑ ይፍለጥ።
ቤተ መንግስት ዋይት ሃውስ ነቲ ተቓውሞ ዳኛታት ኣብ ላዕለዋይ ቤት ፍርዲ ከምዝስዕሮ ይገልጽ ኣሎ።


text:
ዳይሬክተር ውድብ ጥዕና ዓለም ዶ/ር ቴድሮስ ኣድሓኖም ካብ ታይዋን ዝፍልፍል ዓሌታዊ መጥቓዕቲ ኣብ ልዕሊኦም ይፍነው ኣሎ ኢሎም ንዘቕረቡዎ ክሲ ታይዋን ነፂጋቶ።
ንፈለማ ግዜ ንናይ ሕቡራት ሃገራት ኤጀንሲ ዓለምለኸ ጥዕና ይመርሑ ዘለው ኢትዮጵያዊያ ዶ/ር ቴድሮስ ትማሊ ረቡዕ ኣብ ዝሃቡዎ መግለፂ ንሓደ ወርሒ መመላእታ ኣብ ማእኸል ለበዳ ኪቪድ-19 ኣብ ልዕሊኦም ዝተኻየደ ወፍሪ ፀለመ ምስ ሚንስትር ጉዳያት ወጻኢ ታይዋን ኣተኣሳሲሮምዎ ኣለው።
ሚንስትር ጉዳያት ወጻኢ ታይዋን ሎሚ ሓሙስ ኣብ ዘውፅኦ መግለፂ ንክስታት ዶ/ር ቴድሮስ ብትሪ ነፂጉዎ።
‘’ምዕቡላትን ዝለዓለ ዓወት ዘመዝገብና ስልጡናት ዴሞክራሲያዊ ሃገር ኢና፤ህዝብና ኣብ ልዕሊ ዳይሬክተር ውድብ ጥዕና ዓለም ውልቃዊ መጥቓዕቲ ኣይፍፅምን፤ ዓሌታዊ ር እይቶታት'ውን ኣይፈነወን’’ ኢሉ ።
ታይዋን ኣብ ጥቓ ቻይና እትርከብ እንተኾነት እውን ነቲ ለበዳ ኣብ ምክልኻል ኣቐድም ኣቢላ ብዝወሰደቶም ስጉምታት ብዓለምከኸ ማሕበረሰብ ዝለዓለ ናእዳ ረኺባ እያ።ታይዋን ብኪቪድ-19 ዝተለኽፉ 379 ዝሞቱ ድማ 5 እያ መዝጊባ።እታ ባዕላ እተመሓድር ዲሞክራሲያዊት ሃገር ብሰንኪ ናይ ቻይና ተፅዕኖ ካብ ኣባልነት ውድብ ጥዕና ዓለm ተኸልኪላ ትርከብ።


text:
ኣብ ከተማ ሸራሮ ዝርከብ ሓፈሻዊ ሆስፒታል ማያኒ ቅድሚ ሸሞንተ ዓመታት ተመስሪቱ። ዓመታዊ ልዕሊ 150 ሽሕ ተሓከምቲ እውን ከገልግል ፀኒሑ።
ኣብ ዝሓለፈ ዓመት ግና ብዕሱብ ሰራዊት ኤርትራ ሙሉእ ብሙሉእ ከም ዝዓነወ ግዝያዊ እቲ መተሓባበሪ እቲ ሆስፒታል ኣይተ ተኽላይ ገብረመድህን ገሊፆም።
ሚልዮናት ቅርሺ ወፃኢ ዝተገበረሉን ሙሁር ሓይሊ ዝነበሮን እዚ ሆስፒታል ሕዚ ናብ መውዓሊ ኣዕዋፍን ፍልሖን ተቐዪሩ ኣሎ።
ከም ሳዕቤኑ እውን ነብሲ ፁር ኣዴታትን ሕዱር ሕማም ዘለዎም ወገናትን ንዓፀባን ሞትን ተሳጢሖም ክብሉ ነበርቲ ከተማ ሸራሮ ገሊፆም።
ኣብ ከተማ ሸራሮ ብጥሜትን ስእነት ሕክምናን ኣብ ዝሓለፉ ሒደት መዓልትታት 70 ወገናት ከምዝሞቱ ድማ ከንቲባ እታ ከተማ ኣይተ ሙሉብርሃን ሓቢሮም።
እዚ ከምዚ ኢሉ እንከሎ ኣብ ዝሓለፈ ዓመት 15 ሰብሃፍቲ ከተማ ሸራሮ ብዕሱብ ሰራዊት ኤርትራ ምስተጨወዩ ዛጊድ ድሃዮም ኣይተረኸበን ዝበሉ ኣይተ ሙሉ ፤ ከም ሳዕቤኑ እውን ሃለዋት እቶም ሰብ ሃፍቲ ሓዊሱ ስድርኦምን ብእኦም ይጥወሩ ዝነበሩ ፁጒማት ማሕበረሰብን ኣካል ቱሉም ስልታዊ ጄኖሳይድ ኰይኖም ከምዘለዉ ገሊፆም።
ብኤፍሬም ረደሀይ


text:
ያዕቤጽ ድማ ንኣምላኽ እስራኤል፡ ብርግጽ እንተ ትባርኸኒ፡ ዶባተይ ከኣ እንተ ተግፍሓለይ፡ ኢድካውን ምሳይ እንተ ትኸውን፡ ከይጭነቕ ድማ ካብ ክፉእ ከም ዝድሕን እንት ትገብረኒ፡ ኢሉ ለመኖ። ኣምላኽ ከኣ እቲ ዝለመኖ ገበረሉ። (1ዜና 4.10)
ብዛዕባ ያዕቤጽ ብዙሕ እኳ እንተ ዘይተጻሕፈ፡ ካብ ዘርኢ ይሁዳ ምዃኑ (1ዜና.4፡1) ኣዲኡ ድማ ብጻዕሪ ስለ ዝወለደቶ ያዕቤጽ ኢላ ከም ዝሰመየቶ (1ይዜና.4፡9) መጽሓፍ ቅዱስ ይነግረና። እንታይ ዓይነት ጻዕሪ ምዃኑ እኳ እንተ ዘይፈለጥና፡ ካብቲ ንቡር ሕማም ሕርሲ ፍልይ ዝበለ ምዃኑ ክንርዳእ ንክእል። እዚ ድማ ሕማቕ ኣጀማምራ ህይወት ያዕቤ የርእየና። እንተኾነ ኣጀማምራኡ ብዘየገድስ ያዕቤጽ ዓቢ ናይ እምነት ጸሎት ጸልዩ ካብ ኣምላኽ መልሲ ዝረኸበ ሰብ እዩ።
ጸሎት ያዕቤጽ ኣርባዕተ ልማኖታት ዝሓዘት እያ።
ቀዳማይ፡ ብርግጽ እንተ ትባርኸኒ - ክሳብ ክንደይ ኢና ካብ ኣምላኽ በረኸት ንጽበይ? ወይስ ነገራትና ባዕልና ክንባርኽ ኢና ንጽዕር?
ካልኣይ፡ ዶባተይ ከኣ እንተ ተግፍሓለይ - ዶባትና እንታይ እዩ? ምድራዊ ትሕዝቶ ድዩ፡ ሃብቲ ድዩ፡ ናይ ስራሕ ዕድል ድዩ፡ ደገ ናይ ኣገልግሎት ድዩ? ነዚ ኾነ ነቲ ክንልምን ንኽእል ጥራይ ዘይኮንናስ ናይ ተስፋ ቓል እውን ኣሎና። (ማቴ.7፡7) ዶባትና ምስ ገፍሔ ግና ስዒቡ ንዝመጸና ሓላፍነት ብግቡእ ክንትግብሮ ይግብኣና።
ሳልሳይ፡ ኢድካውን ምሳይ እንተ ትኸውን - ያዕቤጽ ነቲ ካብ ኣምላኽ ዝረኽቦ በረኸትን ምስፋሕ ዶባትን ብግቡእ ከመሓድር ዘኽእሎ ኢድ ኣምላኽ ምኻኑ ተረዲኡ ንኣምላኽ "ኢድካ ምሳይ እንተ ትኸውን" ብምባል ክጽልይ እንከሎ ንርኢ።
ራብዓይ፡ ከይጭነቕ ድማ ካብ ክፉእ ከም ዝድሕን እንተ ትገብረኒ - ኣብዛ ምድሪ ብዙሕ ክፉእ ነገራትን ፈተናታትን ኣሎ። ብፍላይ ድማ ምስዚ ኣብ ላዕሊ ተጠቒሱ ዘሎ ጸሎት ተተሓሒዙ ዝመጽእ። ንርእስና ድማ ካብዚ ኩሉ ክፉእ ነገራትን ፈተናታትን ክንስውራ ኣይንኽእልን ኢና። ኣብ ኩሉ ነገር ትውክልትና ኣብ ኣምላኽ ክኸውን ኣለዎ።
በረኸት ኣምላኽ ትጸምእዶ? ዕዮ ኣምላኽ ክትዓዪዶ ትደሊ? ከም ያዕቤጽ ለምን ክትረክብ ኢኻ።
ጸሎት: ዎ ኣምላኽ ስለቲ ኩሉ ሰናይ ውህበታትካ ኤመስግነካ ኣለኹ። ሕጂ ድማ ጐይታ ብርግጽ በረኸትካ እጸምእ ኣለኹ እሞ ባርኸኒ፡ ዶባተይ ከኣ ኣግፍሓለይ፡ ኢድካውን ምሳይ ትኹን፡ ከይጭነቕ ድማ ካብ ክፉእ ኣድሕነኒ ኣብ ፈተና ድማ ኣይተእትወኒ፡ ብስም የሱስ ኣሜን!


text:
ፖሊስ ሱዳን ብኣማኢት ዝቑጸሩ ናብ ቤት ጽሕፈት ፕረዚደንት ዘምርሑ ዝነበሩ ናይ ተቓውሞ ሰልፈኛታት ዘንብዕ ጋዝ ብምጥቃም ከምዝበተኖም ተገሊጹ።
እቶም ሰልፈኛታት “ነጻነት” ን “ሰላም” ዝብል ጭርሖታት ብምስማዕ ትማሊ ሰንበት ኣብ ጎደናታት ዋና ከተማ ካርቱም ናይ ተቓውሞ ሰልፊ ምክያዶም ተፈሊጡ’ሎ።
ፖሊስ መማህራን ካርቱም ዩኒቨርሲቲ ነቲ ሰልፊ ከይሕወሱ ምዕጋቱን ንቀጽሪ’ቲ ዩኒቨርሲቲ ንኣስታት ሰለስተ ሰዓታት ምኽባቡን፡ ሸሞንተ ካብኣቶም ኣብ ትሕቲ ቀይዲ ምእታዎም ናይ ዓይኑ መሰኻክር ንኣገልግሎት ዜና ሮይተርስ ሓቢሮም።ግብረ መልሲ ፖሊስ’ታ ከተማ ክረኸብ ከምዘይኸአለ ሮይተርስ ወሲኹ ገሊጹ’ሎ።
ኣብ ዝሓለፈ ክልተ ሰሙን ኣብ ዝተፈላለዩ ከባቢታትን ግዝኣታትን እታ ሃገር ናይ ተቓውሞ ሰልፊ ክካየዱ ምጽንሖምን ሓይልታት ጸጥታ ሰልፍታት ንምብታን ዘንብዕ ጋዝን ጥይት ምትዃሶምን ይፍለጥ።
መንግስቲ ንክልተ አባላት ሓይልታት ጸጥታ ሓዊሱ ቁጽሪ ዝሞቱ 19 ክብል ከሎ ዓለምለኸ ተሓላቒ ሰብኣዊ መሰላት ኣምንስቲ ኢንተርናሽናል ግን ቁጽሪ ዝሞቱ 37 እዩ ይብል።


text:
መዝገብ ኣባላት ኣትማን ውሻጠ፡ ጸብርን ቀብርን፡ መካይድቲ ኣይኮነን!
ካብ ጉዱሳት ተጸናጸንቲ እከይ ውዲታት፡
ተጻባእትና ብቕርበትን ብርሕቀትን ዝውርውሩልና ጠያይትን ቦምባታትን፡ ንዓወት ዘይተዓደልዎ ኮይኖም`ምበር ብናይ ፕሮፓጋንዳ ጽሑፋትን፡ ናይ ዘመና ቴክኖሎጂ ዝሃቦም ምዕባሌታት ተጠቒሞም`ውን፡ ነቲ ክሳብ ሕጂ ክሰብርዎስ ይትረፍ፡ ንእሽቶይ`ውን ነቓዕ ክፈጥርሉ ዘይከኣሉ ሓድነትና፡ እምነትናን ንምብራዝን፡ ምጥርጣራትና ንምግፋሕ ዘይፈተንዎ እከይ ተግባራትን ዘይፈንቀልዎ ውዲታትን፡ ዘይወደብወን ኣካላትን የለዋን።
ማሕበር ኤርትራውያን ሞያውያን ሕጊ፡ ማሕበር ተጣበቕቲ ሰብኣዊ መሰላት፡ ኤርትራውያን ማሕበር ጋዜጤኛታት ኣብ ግዳም፡ ማህበር ብርዒ ኤርትራ፡ ወ.ዘ.ተ. . . ክንደይ ክንብለን፡ ናይ ኩለን ፈጸምትን ኣተግበርትን፡ ተግባራቱን ኣባላቱን ኣመልኪትና ሰፊሕ መብርሂ ናብ ህዝብና ከነመሓላልፍ ኢና።
ሰናይ ንብባ ን5ይ ክፋል፦


text:
እቶም ስደተኛታት ኣብ ወደባይት ከተማ ፓዘሎ ኣብ ዝበጽሕሉ እዋን ብመሰረት ካብኣቶም ዝተረኽበ ቃል ምስክርነት ሓሙሽተ ኣብ ዘይሕጋዊ ምስግጋር ሰባት ይነጥፉ ኔሮም ዝተባህሉ ጥርጡራት ውልቀሰባት ኣብ ትሕቲ ቀይዲ ምእታዎም’ውን ተፈሊጡ’ሎ።
እዚ ከምዚ’ሉ ከሎ ሓለዋ ባሕሪ ሊብያ 85 ስደተኛታትን ፍልሰተኛታትን ካብ ገማግም ባሕሪ ከተማ ትሪፖሊ ቀዳም ሓምለ 8,2017 ምድሓኖም ሓቢሮም።
ካብቶም ብህይወት ዝደሓኑ ሸውዓተ ትሕቲ ዕድመ ህጻናት ምኳኖምን ነፍሰጾር አዴታትን ደቂ ኣንስትዮ’ውን ከምዝርኸብዎም ተገሊጹ።
እቶም ስደተኛታትን ፍልሰተኛታትን ተጻዒኖምላ ዝነበረት ጀልባ ኣብ ገማግም ከተማ ጋርቡሊ ዝተረኽበት ኽትኸውን ከላ እታ ከተማ ንብዙሓት ስደተኛታትን ፍልሰተኛታትን መበገሲ ቦታ ምኳና’ውን ሓለዋ ባሕሪሊ ሊብያ ይገልጹ።
ኣብዚ ዓመት’ዚ ጥራይ ልዕሊ 85,000 ስደተኛታት ማእከላይ ባሕሪ ብምቁራጽ ጣልያን በጺሖም’ዮም። ካብዚኦም ክሳብ ሕጂ ዝተፈልጡ 2,150 ኣብቲ ጉዕዞ ህይወቶም ምስ ኣኖም ዓለምለኸ ትካል ስደተኛታት ዓለም ይገልጽ።


text:
ብዙሕ ከይተዛረብኩ፡ ነዛ ትስዕብ ነዋሕ ጽሕፍቲ ከተንብቡ እጋብዘኩም። ቅድሚ ሰላም ኤርትራን ኢትዮጵያን ምፍርራሙን ቅድሚ እቲ ወያነ ረዖኣኦም ከይጠቕለሉ ብእግረይ-ኣውጽእኒ ናብ መቐለ ሃጽ ዝበሉሉ፡ ገና ጎባልል ኮይኖም ናይ ምቕጻል ሕልምታቶም ህያው ኣብ ዝነበረሉ ግዜ እያ ተጻሒፋ። ኣብቲ ግዜ’ቲ ኣብ ዝተፈላለዩ ግን ተዛመድቲ ዝኾኑ ኣርእስታት ዝነበረኒ ኣራኣእያ እውን ትገልጽ እያ። ነቶም ከምዚ ቅጽበታዊ ሪት-ለስ ዝገበርኩ ገሮም ዝገልጹ ሰባት እውን መልሲ እያ።
ብፍላይ ኣብቲ እዋናት’ቲ ኣብ ኤውሮጳ ደቂ 60-70 ዝኾኑ ሽማግለታት ነቶም ፍሉጣት ጸረ-ኤርትራ ዝኾኑ ወጻእተኛታት ከውሊ ጌሮም፡ መንእሰያት ህግድፍ ኮንፈረምሶም ከይገብሩ ከጨናንቑሎም ምስ ረኣኹ፡ ተገሪመ። ዝርዝር ኣብቲ ጽሑፍ ክትረኽብዎ ኢኹም። ከምኡ እውን ሓደ ኤርትራዊ “ሊቕ” ንመንነንት ህዝብና ዝወቅዕ ጽሑፋት ብተደጋጋሚ ክፍኑ ምስ ረኣኹ፡ “እዛ ቡርኩታስ ገለ ኣላታ” ክብል ጀሚረ። እቲ ሊቕ፡ ሎሚ ዓመት እውን ኣብ መቐለ ተረኺቡስ፡ ዝወከሎ ዘይብሉስ ብስም ህዝብና ዱድ ኢሉ ክብሉ ሓቢሮምኒ። ኣብዚ ግዜ’ዚ ብስም ” ኤርትራን ትግራይን ሓደ ኢና” ክተወዓውዕ ከለኻ፡ ዘለናዮ ፖለቲካውን ጸጥታውን ሓለት (context) ወሳኒ እዩ። ካድረታትን ነጠፍትን ወያነ ስለምንታይ ሎሚ ከምዚ ዝኣመሰለ እዱድ ዘመተ የካይዱ ኣለዉ ኢልካ ምሕሳብ። እምበር እቲ ጀኦግራፊ ይኹን እቲ ታሪኻውን ማሕበራውን ምትእስሳራት ናይ ህዝብታት’ኮ ኣይተቐየረን። ዝተደናገረሉ ወገን እውን የለን።
ወያነ ስለምንታይ ብሃንደበት ኣብ ሕንክስክስን ለመጭመጭን ኣትዮም ንፈልጦ ኢና። ሕጂ ኣብኡ ግዜኹም ኣይክወስድን። እዚ ኣብ ወርሒ ሚያዝያ 2018 ዝተጻሕፈ ገምጋማዊ ርኢቶይ ግን ምስ’ዚ ሎሚ ኣብ መቐለ ብስምና ዝቐርብ ዘሎ ተዋስኦ ዝተኣሳሰር ኮይኑ ስለዝረኸብክዎ እየ ዘቕርቦ ዘለኹ።
ኤርትራ ንህዝባ እኽልቲ እያ። ማሚቕናላ ክንሓድር ንኽእል ኢና። ንሕና እውን ንዓኣ እኹላት ኢና። ከምቲ ክሉ ግዜ ዝብሎ፡ ትግራዎት ሽግራቶም ምስ ኣሕዋቶም ኢትዮጵያውያን ይግበርዎ፡ ወይ ድማ ዓንቀጽ 39 ብዕሊ ይኣውጁ። እንተ ነቶም ንሃገርና ናብ ውሽጣዊ ቅልውላዋት ኢትዮጵያ ክጎትዋ ዝደልዩ ሰባት ዝብሎ ግን፡ ሰራውር ኤርትራ ኣዝዮም ድልዱላት ምዃኖም ክሕብሮም እደሊ። ሰናይ ንባብ።
————-


text:
ዓይነት 1 ሽኮርያ ኣብ ውሽጢ ደምና ዝርከብ ናይ ግሉኮዝ (ሽኮር)ዓቐን ብጣዕ ንክውስኽ ይገብሮ፡፡
ኣካልና ኣብ ውሽጢ ደም ዝርከብ ናይ ሽኮር ዓቐን ዝቆፃፅረልና ኢንሱሊን ዝተብለ ሆርሞን ብእኹል ምምንጫው ከቋርፅ እንከሎ ዝፍጠር ፀገም እዩ፡፡ ኣብ ደምኩም ዝርከብ ናይ ሽኮር ዓቐን ንንቁፅፃር መዓልታዊ ዝኾነ ናይ ኢንሱሊን መውጋእቲ የድልየኩም እዩ፡፡ ዓይነት 1 ሽኮርያ ንምቁፅፃር ዝተወሰነ ጊዜ ክወስድ ይኽእል እዩ፣ ኮይኑ ግና ኩሎም ዘሐጎስኹም ነገራት ብዘይ ሓደ ፀገም ምግር ትኽእሉ ኢኹም፡፡ እዚ መምርሒ እዚ ክሕግዘኩም እዩ ቀሪቡ ዘሎ፡፡ ዓይነት 1 ሽኮርያ ምስ ዕመ ምውሳኽ ወይ ከዓ ምስ ካብ ዓቐን ዝሓለፈ ርጉዲ ኣይራኸብን፡፡ እዞም ነገራት እዚኦም ምስ ዓይነት 2 ሽኮርያ ዝተራኸቡ እዮም፡፡
ምልክታት ዓይነት 1 ሽኮርያ ቀልጢፎም ክረኣዩ ይኽእሉ እዮም፡፡ ብፍላይ ድማ ኣብ ቆልዑት፡፡
ሓኪምኩም ናይ ሽንቲ ምርመራ ብምግባር ናይ ግሉኮዝ (ሽኮር) ዓቐንኩም ክምርምር ይኽእል እዩ፡፡ ሽኮርያ ኣለኩም እዩ ኢሉ እንተሓሲቡ፣ ንተወሳኺ ምርመራ ብቀጥታ ናብ ሆስፒታል ንክትኸዱ ክመኽረኩም ይኽእል እዩ ፡፡ ዓይነት 1 ሽኮርያ እንተተረኺብኩም፣ እታ ናይ ሽኮርያ ነርስ፣ ኣብ ውሽጢ ደምኩም ዝርከብ ናይ ግሉኮዝ ዓቐን ምምርማርን ኢንሱሊን ምውጋእን ሓዊሱ፣ ንነገራት ብኸመይ ምቁፅፃር ከምትጅምሩ ክተርእየኩም እያ፡፡


text:
ኩነታት ሰብኣዊ መሰላት ሶማል ኣገዳሲ ምምሕያሻት’ዃ እንተርኣየ ግጭት፣ደርቅን ድኽነትን እቲ ምምሕያሽ ቀፃልነት ንከይህልዎ ዓብዪ ፈተና ምዃኑ ሓድሽ ዝወጸ ፀብፃብ ሓቢሩ።
ኣብ ሶማል ንዝቐፀለ መግሃስቲ ሰብኣዊ መስላት ጠንቆም ተፈጥሮኣውን ሰብ ሰራሕን እዮም ክብል ሓድሽ ጸብጻብ ገሊጹ።ብናይ ኣል-ሸባብ ዝተመሓየሹ ቦምብታት፣ መጥቓዕትታት ድብያን ቅንፀላን ወታደራትን ሲቪላትን ይቕተሉ ኣለው። ኣብ መንጎ ሚሊሺያታት ናይ ዝተፈላለዩ ዓሌታት ዝካየድ ውግእ እውን ጠንቂ ሞት ሲቪላት እዩ።
ባሃሜ ቶም ያንዱጋ ኣብ ጉዳይ ሰብኣዊ መሰላት ሶማል ክኢላን ነቲ ሪፓርት ዝፀሓፈን እዩ።ብሰንኪ ድርቂ ሰባት መግቢ ንምርካብ ምስ ጥሪቶም ካብ መነባብርኦም ይመዛበሉ፣ስእነት እኹል መግቢ ህፃናት ንሕፅረት ኣመጋግባን ሞትን ከምዘቃልዖምን ድኽነት እናዓበየ ምኻዱ ንመላእ ማሕበረሰባት ኣብ ሓደጋ ምዝመዛ ከምዘውድቖምን እቲ ተንታኒ የጠንቕቁ።
“መንእሰያት ሶማል ኣብታ ሃገር ዕድላት ብዘይምርካቦም ግዳያት ነገድቲ ደቂ ሰባት ይኾኑ ኣለው።መብዛሕቲኦም፣ ኣብ ዝሓልፉወን ሃገራት ዳርጋ ኣብ ባርነት ይወድቁ።ናብ ኣውሮጳ ንምእታው ብማእከላይ ባሕሪን ምድረበዳ ሲናይን ኣዚዩ ሓደገኛ ጉዕዞ ይፍፅሙ።ዘይሕጋዊያን ኣስግርቲ ደቂ ሰባት ኣብ ቀረባ ንብዓሰርተታት ዝቑጸሩ ሶማሊያዊያን መናእሰይ ኣብ ናይ የመን ማያት ቀይሕ ባሕሪ ራሕሪሖምዎም ህይወት ብዙሓት ጠፊኡ።”
ኒያንዱጋ ግዳያት ጎዳእቲ ልምድታት ብምኳናን መሰል ደቂ ኣንስትዮ’ውን ከምዘሻቐሎ ይገልፅ።ኣብ ፆታ መሰረት ዝገበሩ ዓመፃት ብስርዓት ኣልቦ መናእሰይን ብዘይፍለጡ ዕጡቓትን ዝፍፀም ፆታዊ መግሃስቲ ብዘይተሓታትነት ቀፂሉ’ሎ ይብሉ።
ኣብ ልዕሊ ጋዜጠኛታትን ሰብ ሙያ መሓውራት ዜናን መጥቓዕትታት ይፍፀሙ ኣለው ክብሉ'ውን ይነቅፉ።መንግስቲ ሶማል ሕግታቱን ናይ ፍትሒ ስርዓቱን ሰብኣዊ መሰላት ብዝበለፀ ኽክበር ከሰርሕ እቲ ክኢላ ወሲኾም ፀዊዖም።
ምሉእ ትሕዝቶ ኣብዚ ምስማዕ ይክኣል።


text:
መከላኸሊ ጥንሲBildspel: Skydd mot graviditet - tigrinska
ጥንሲ ንምውጋድ ክትገብርዮም ትኽእሊ ብዙሓት ኣገባባት ኣለዉ። ኣብዚ ዝስዕብ ስእላዊ መግለጺ እቶም ልሙዳት መከላኸሊ ጥንሲ ክትርእዪ ትኽእሊ።
እቶም ዝበዝሑ መከላኸሊ ጥንሲ ናይ ሆርሞን ትሕዝቶ ኣለዎም። እዚ ኣብ ኣካላትና ዝርከብ ቐመም ኮይኑ ከም ምፍናው እንቓቕሖን ጽግያትን ዝኣመሰሉ ባህርያት ክጸሉ ይኽእል። ኣብ መከላኸሊ ጥንሲ ዘለዉ ሆርሞናት ንኸይትጠንሲ ይገብሩ።
ኮንዶም፣ femidom፣ ጥቕላል ነሓሲን ሆርሞን ዘይብሎም መከላኸሊ ጥንሲ እዮም። ኮንዶምን፣ femidom ን ካብ ብጾታዊ ርክብ ዝመሓላለፉ ሕማማት እውን ይከላኸሉ እዮም። ካልኦት መከላኸሊ ጥንሲ ካብ ብጾታዊ ርክብ ዝመሓላለፉ ሕማማት ኣይከላኸሉን እዮም።
ኮንዶም
ኮንዶም ካብ ኣዝዩ ረቒቕ ጎማ እዩ ዝስራሕ። ጾታዊ ርክብ ክትፍጽም ተኾይንካ ኣብ መትሎ ትገብሮ። ሽዑ ዘርኢ ወዲ ተባዕታይ ኣብ ብልዕቲ ጓል ኣንስተይቲ ኣይኣቱን። ኮንዶም ክሳዕ ምውዳእ ጾታዊ ርክብ ብግብእ ክጸንሕ ኣገዳሲ እዩ። ኮንዶም ኣብ ፋርማስታት፣ ኪዮስክታት ኣብ ናይ መግቢ ድኳውንቲን ብመንገዲ ኢንተርነትን ክግዛእ ይከኣል።
RFSU: መከላኸሊ ጥንሲ ይሕብር
እዚ ፊልም ካብ RFSU እዩ


text:
ማሊ፡ ፈረንሳ ኣብ ማሊ ሰለማውያን ሰባት ከምዝቐተለት ሕቡራት ሃገራት ገሊጹ
ሓይሊ ኣየር ፈረንሳ ኣብ ወርሒ ጥሪ ኣብ ማሊ ኣብ ዘካየዶ ደብዳብ ኣብ መርዓ ዝሳተፉ ዝነበሩ 19 ሰላማውያን ሰባትን 3 ዕጡቓትን ከምዝቐተለ ሕቡራት ሃገራት ገሊጹ።
ሚኒስትሪ ምክልኻል ፈረንሳ ግን፡ እቲ ኣብ ፈለማ ወርሒ ጥሪ ዝተኻየደ ናይ ኣየር መጥቃዕቲ "ንዕጡቓት ኣሸበርቲ ዒላማ ዝገበረ'ዩ" ክብል ነጺግዎ'ሎ።
ፈረንሳ፡ ነቲ እስላማውያን ንዕጡቓት ዘካይድዎ ዘለዉ መጥቃዕትታት ንምግታእ ኣብ ዞባ ሳሕል ኣፍሪቃ ልዕሊ 5000 ወታሃደራት ኣዋፊራ ምህላዋ ይፍለጥ።
ነበርቲ ኣብ ማእከላይ ማሊ እትርከብ ባውንቲ እትብሃል ዓዲ፡ ወተሃደራት ፈረንሳ ብሄሊኮፕተር ዝገበርዎ ደብዳብ ኣብ ልዕሊ ሰለማውያን ሰባት ከምዝዓለበ ብተደጋጋሚ ክኸሱ ምስ ጀመሩ'ዩ ሕቡራት ሃገራት ከጻርዮ ጀሚሩ።
ኤኤፍፒ ንጸብጻብ ሕቡራት ሃገራት ብምጥቃስ "እቲ ደብዳብ ኣብ ዝተፈጸመሉ ኣስታት 100 ሰለማውያን ሰባት ኣብቲ መርዓ ነይሮም" ኢሉ።
እቲ ጸብጻብ ሕቡራት ሃገራት ሓሙሽተ ዝኾኑ ጅሃዳውያን ዕጡቓት'ውን ኣብቲ መርዓ ምንባሮም ብምጥቃስ "እቶም በቲ ደብዳብ ዝተሃሰዩ ዝበዝሑ ብዓለምለኻዊ ሕጊ ክሕለዉ ዝግብኦም ሰለማውያን ሰባት እዮም" ኢሉ።
ሚኒስትሪ ምክልኻል ፈረንሳ እቲ ደብዳብ ንዕጡቓት ጅሃዳውያን ዕላማ ገይሩ ከምዝሃረመን ኣብቲ ሕቡራት ሃገራት ዝተጠቐመሉ ናይ ምጽራይን ምምርማርን መስርሕ ዕቓበታት ከምዘለዎን ገሊጹ ኣሎ።
ሕቡራት ሃገራት ነቲ መጽናዕቲ በቶም ኣብ ማሊ ዘለዉ ኣባላት ክፍሊ ሰብኣዊ መሰላት ገይሩ ከምዘካየዶ ሮይተርስ ሓቢሩ።
እቲ ጉጅለ ሕቡራት ሃገራት፡ ነቲ መጽናዕቲ ከካይድ እንከሎ፡ ሕሉፍ ስእሊ ናይ ሳተላይት ብምዕዛብ፡ ኣብ መወዳእታ ወርሒ ጥሪ ናብቲ ቦታ ብምኻድን ንልዕሊ 400 ሰባት ቃለ መሕተት ብምግባርን'ዩ ጸብጻቡ ኣቕሪቡ።


text:
ሓቂ`ዶ ሓሶት?
ሓቂ`ዶ ሓሶት?
ናይ ዑቕባ ሓተታኻ ምስ ዝንጸግ ተገዲድካ ክትምለስ ትኽእል’ዶ?
እወ
ብሓይሊ ክትምለስ ክትግደድ ኢኻ፡ ብዘይ ሕጋዊ ኣገባብ እንተ ኣቲኻን ናይ ዑቕባ ሓተታኻ ተነጺጉ፡ ብፍቶትካ ክትምለስ እውን ፈቓደኛ እንተዘይኬንካ? ኣብ ከምዚ ኩነት፡ ናብ ከባቢ ናይ ሸንገን ኣባላት ሃገራት ንኸይትኣቱ ንነዊሕ ግዜ ክትክልከል ትኽልከል። ተገዲድካ መምለሲኻ ወጻኢታት እውን ባዕልኻ ክትስከሞ ትግደድ።
ሓቂ`ዶ ሓሶት?
ጀርመን ናብ ናይ መበቆልዓድኻ ክትምለስ ትሕግዘካ ድያ፧
እወ
ናብ ዓድኻ ክትምለስ ምስ እትደሊ፡ ጀርመን ዘድሊ ዘበለ ሓገዝ ክትገብረልካ ኢያ። ኣዝዮም ብዙሓት ደገፋት ብመንግስቲ ጀርመን ዝወሃቡ ኣለዉ፡ ንዓድኻ ንምምላስን፡ ናብ ንቡር ሂወትካ ንምክንዋንን።
ተወሳኺ »
ሓቂ`ዶ ሓሶት?
ዩነቨርስቲታት ጀርመን ንኹሉ ሰብ ክፉት ድዮም?
ኣይፋል
ብሓፈሽ ኡ ዩነቨርስቲታት ጀርመን ንኹሉ ክፉት ኣይኮነን፡ ገለ ቤት ትምህርቲታት ፍሉይ ናይ ምዝገባ ፕሮግራማት ንወጻእተኛታት እኳ እንተኣለዉዎም፡ ኣብዘን ቤት ትምህርቲታት ንኽትኣቱ መንበሪ ፈቓድ የድልየካ።
ሓቂ`ዶ ሓሶት?
ካብ 18 ንታሕቲ ዝኾኑ ቆልዑት ኩሎብ ብርግጽ ዑቕባ ክረኽቡ እዩም?
ኣይፋል
ዝቐርቡ ጉዳያት በብሓደን ብውልቀን ይረኣዩ፡ ብዘየገድስ ኣየናይ ዕድመ ኣለዎም። ዕድመ ኣብ ዝኾነ ጉዳይ ወሳኒ ግደ የብሉን። ንቖልዑት መንበሪ ፈቓድ ብርግጽ ክወሃቦም እዩ ዝምበሃል ነገር የለን።
ሓቂ`ዶ ሓሶት?
ቋንቋ እንግሊዝኛ ኣብ ጀርመን ከንቀሳቕሰካ ይኽእልዶ?
ኣይፋል
ኣብ መዓልታዊ ስርሓት ኣመሓደርቲ ምሕደራታትን መብዛሕትኦም ሰራሕተኛታት ካምፓኒታት ቋንቋ ጀርመን ጥራይ ዝዛረቡ። ብጣዕሚ ሒደት ናይ ስራሕ ዕድላት ቋንቋ ጀርመን ኣጸቢቕካ ከይመለኽካ ዝርከቡ።
ተወሳኺ »
ደላሎ ኣብ ጉዕዞኻ ክሕልዉኻ ይኽእሉ ድዮም?
ኣይፋል
ክትፈልጦ ዘለካ፡ ደላሎ ኣካል ናይ ውዱባትን ጥርኑፋንትን ጃንዳ ገበናውያን ክመ ሙኻኖም እዩ። ንዖኦም ዘገድሶም እቶት ገንዘብ ጥራይ እዩ። መብዛሕትኦም እንተተሃረምካ ኮነ ኣብ መንገዲ እንተሞትካ ዘገድሶም ኣይኮነን። ብዘይ ሕጋዊ መንገዲ ንኦይሮጳ ወይ ንጀርመን ምስ እትመጽእ ንሂወትካ ኣብ ሓደጋ ተእትዋ ኣለኻ።
ተወሳኺ »


text:
ኣብ ህላወ ብሓቲ ስርዓት ህግደፍ ሓቀኛ ዕርቂ ክረጋገጽ ኣይኽእልን’ዩ?
ክቡራት ኣንበብቲ ብቀዳምነት ዕዙዝ ልባዊ ሰላምታይ ብድሕሪ ምቕራብ፡-
ኣብ ጉዕዞ 26 ናይ ነጻነት ዓመታት ብሰንኪ በሓቲ ፖሊስታት ስርዓት ህግደፍ ኣብ ልዕሊ ኤርትራን ህዝባን ብሓፈሻ ኣብ ልዕሊ መንእሰይ ወለዶ ድማ ብፍላይ፡ ክበጽሕ ዝጸንሐን ገና ዝቕጽል ዘሎን ከቢድ ፖሎቲካዊ፡ ቁጠባውን ማሕበራውን ዕንወት፡ ኣሽንኳይ’ዶ ንዓና ነቶም ዋናታቱ ንዓለም ምሉእ’ውን ስውር ጉዳይ ኣይኮነን። ኣብዚ ህሞት’ዚ ኣብ ኤርትራ ብዝተፈላለየ መልክዕ ክግለጽ ዝኽእል ጨካን ግህሰት ሰብኣዊ መሰላትን ግፍዕታትን ዘይተተንከፈ ባእታ፡ ስድራ ቤት፡ ብሄርን ሃይማኖትን ፍጹም የልቦን። ብሳዕቤኑ ድማ ኣብዚ እዋን’ዚ ኤርትራዊ ዜጋ ዘይነጠባ ክፍለ-ዓለምን ሃገርን ዳርጋ የለን እንተተባህለ ፍጹም ምግናን ክኸውን ኣይኽእልን’ዩ። ኤርትራ ብድሕሪ ሃገራዊ ነጻነታ ምጭባጣ ካብተን ብምንጪ ስደተኛታት ኣብ ቀዳማይ ተርታ ዝተሰርዓ ሃገራት ክትስራዕ ታሪኻዊ ግድነት ኮይኑ ኣሎ። መንእሰይ ኤርትራ ነጻነት ዘለዎ ሰላማዊ ሂወትን ርጉእ መነባብሮን ንምምራሕ ናብ ዝተፈላለየ ሃገራት ንምስግጋር ኣብ ዘካይዶ ነዊሕን መሪርን ጉዕዞ ምድረ-በዳታትን ባሕርታትን ብደላሎ ሰብ ዘጓንፎ ቁጠባዊ ምዝመዛ፡ ጭፍጨፋ፡ መጨውይቲ፡ መሸጣን ኣካላዊ ብዝበዛን ንመላእ ማሕበረ-ሰብ ዓለም’ውን ብሩህ ክስተት’ዩ። ናይዚ ኩሉ ጠንቂ ድማ ኣብ ኤርትራ ብድሕሪ ምርግጋጽ ሃገራዊ ነጻነት ልጓም ኣልቦ ብሓቲ ስርዓት ምትካሉ ጥራይ ዘይኮነስ፡ ይሕመቕ ይጸብቕ ብዘየገድስ፡ ንልዕልነትን ፖሎቲካዊ ነጻነትን ህዝቢ ዝገልጽን ንመንግስቲ ዝገርሕን ቅዋም ወይ’ውን ግዝኣተ ሕጊ ብዘይምህላዉ’ዩ። ፈረስ ብዘይልጓም መንግስቲ ብዘይቅዋም ናብ ጭቡጥ ጸድፊ ከምዝበሃል፡ ኤርትራ ናብ ርኡይ ደልሃመትን ዓዘቕትን ካብ ተምርሕ ዓመታት ኣቁጺራ ኣላ። እዚ ማንም ሰብ ይፍተዎ ይጽልኣዮ ብዘየገድስ፡ ኣብ ባይታ ዘሎ ጭቡጥ ክውንነት’ዩ።
ብኣንጻሩ መራሕቲ ህግደፍን ሰዓብቶምን ምስዚ ኣብ ባይታ ዘሎ ጭቡጥ ክውንነት’ዚ ክላተሙ ጥራይ’ዮም ዝመርጹ። ከምቲ ብዓል ኣመል ኣመሉ ጎቦ ድማ ቦትኡ ነይገድፍ ዝብሃል ያታዊ ምስላ ነቲ ኣብ ኤርትራ ሳዕሪሩ ዘሎ ምግሃስ ኩሉ-መዳያዊ ሰብኣውን ፖሎቲካውን መሰላት፡ ምርጋጽ ነጻነትን ማዕርነትን ኩሎም መንፈሳዊ ሃይማኖታትን ኣብ ልዕሊ ጎረባብቲ ሃገራት ዝካየድ ጻሕታሪ ኲናት ፖሊሲታትን ምኽሓድ ልሙድ’ዩ። ካብኡ ዝኸፍአ ድማ ኣብ ኤርትራ ብባሓቲ ስርዓት ህግደፍ ሰናይ ፖሎቲካዊ ምሕደራ፡ ቁጠባዊ ገስጋስን ማሕበራዊ ፍትሕን ተረጋጊጹ ምህላዉ፡ ነጻነትን ማዕርነትን ኩሎም መንፈሳዊ ሃይማኖታትን ባህላዊ እምነታትን ዝተኸበረ ምዃኑ ክገልጹ ድሕር ኣይብሉን’ዮም። ኣብ ወጻኢ ዝምድናታት ብዝምልከት ድማ በቲ ኣብ ኤርትራ ዝርአ ገስጋስን ምዕባሌን ካብ ክቱር ቅንኢ ብዝብገስ ካብ ዝተፈላለዩ ጎረባብቲ ሃገራት ዝመጽእ እከይ ምትንኳልን ሽርሕታትን እንተዘይኮይኑ፡ ፖሊስታቱ ቅኑዕን ጥዑይን ምዃኑ ከረድኡና ህርድግ ይብሉ። ካብዚ ኣጉል እምነት’ዚ ብምብጋስ’ውን ንኤርትራ መዳርግቲ ዘይብላ ደሴት ሰላምን ፍትሕን ብምባል ስያሜ ክህቡ ምስማዕ ካብቲ ኣዝዩ ዘደንጹን ዘሕንኽን ጉዳይ’ዩ። ብርግጽ ኣብ ልዕሊ ህዝብን ሃገርን ኤርትራ እዚ ኩሉ ማእለያ ዘይብሉ ጥልመትን ዕንወትን እናተፈጸመ ከሎ፡ ነቲ ዘይተኣደነ በደላት ዝፍጽም ዘሎ ጨካን ስርዓት ዘተባብዑን ዘሳስዩን ሕልንኦም ሞይቱ ብደዎም ዝተቐብሩ ጥራይ’ዮም ክብሃሉ ዝኽእሉ። ካብዚ ወጻኢ ካልእ ትርጉም ክህልዎ ኣይኽእልን’ዩ።
ብሓቲ ስርዓት ህግደፍ ነጻነትን ማዕርነትን መንፈሳዊ ሃይማኖታት ዘየኽብር ንህላወ ገለ እምነታት ድማ ኣይኣምን’ዩ። ገባቲ ኢሳይያስ ብዘይዝኾነ ሕፍረት ንእምነታት ጅሆባ፡ ጴንጠ፡………….ወዘተ ከቋሽሽ ከሎ እዚ ብኣሜርካ ዝተሰንዐ ሃይማኖታት’ዩ ብምባል፡ ብተደጋጋሚ ከም ዝምድር ጸሓይ ዝወቕዖ ሓቂ’ዩ። ብዝኾነ እዚ እምነታት’ዚ ኣብ ኤርትራ ክምለኽን ቤተ-ጸሎት ክሰርሕን ብሕጊ ስርዓት ህግደፍ ዝተኣገደ’ዩ። ብ1993 ጅሆባ ኣብ ረፈረንደም ምድማጽ ኣብዮም ብዝብል ምስምስ፡ ኣብ ልዕሊኦም ዝተፈላለየ ስጉምቲ ምውሳዱ ይዝኸር። ብድሕሪ’ዚ ንኩሎም ኣመንቲ ጅሆባን ጴንጠን ብኣካላት ጸጥታ እናተሃድኑ ክእሰሩ ጥራይ ዘይኮነስ፡ ኣብ ትሕቲ ጭው ዝበለ ጸልማት ጉድጓድ ብምእሳር ብሓይሊ ክሳብ እምነቶም ክቕይሩ ዝገደድሉ ኩነታት ምጽንሑን ምህላዉን ካብ ማንም ስውር ጉዳይ ኣይኮነን። ብ1995 ምስ ጅሃድ ምትእስሳር ኣለዎም ብዝብል ልዕሊ 75 ዝኾኑ መሻይኽን ኣመንቲ ምስልምናን ካብ ዝተፈላለየ ከተማታት ዝተጨውዩ ክሳብ’ዚ ዕለት’ዚ ስድራ ቤቶም ኣብ ከመይ ዝኣመሰለ ውድዕነት ከም ዘለዉ ኣይፈልጡን’ዮም። እዚ ስርዓት’ዚ መቐጸልታ ናይቲ ኣብ ልዕሊ ዝተፈላለየ መንፈሳዊ እምነታት ከካይዶ ዝጸንሐ ኢድ-ምትእትታውን ንመራሕቲ ሃይማኖታት ብምጽላም ስጉምትታት ምጭዋይን ምእሳርን ድማ፡ ን3ይ ፓትራሪክ ኦርቶዶክስ ኤርትራ ቅዱስ ኣቡነ ኣንጦንዮስ ንመንፈሳዊ ክብሮምን ጸጋ ዕድሜኦምን ብምድፋር ብ2005 ናይ ምሕያር ስጉምቲ ምውሳዱ ይፍለጥ።
ኩሎም’ቶም ለባማትን ሕልና ዘለዎምን ዜጋታት ብሓፈሻ ኣመንቲ ኦርቶዶክስ ድማ ብፍላይ ቅዱስ ኣቡነ ኣንጦንዮስ ንምንታይ ንልዕሊ 10 ዓመት ዝኸውን ኣብ ማሕዩር ጸኒሖም? ዝብል ሕቶ ከልዕሉ ግድነት’ዩ። እቶም ገለ ምስ ብሓቲ ስርዓት ህግደፍ ተመሳጢሮም ኣብዚ እከይ ተግባራት’ዚ ዝወዓሉ መራሕቲ ሃይማኖታት ዘቕርብዎ ኣጉል ክስታት ንጎኒ ገዲፍና፡ ቅዱስ ኣቡነ እንጦንዮስ ብዓቢኡ ነቲ መንግስቲ ኣብ ጉዳይ እምነታት ዘካይዶ ጭቡጥ ኢድ ምትእትታው፡ ብስም ሃገራዊ ኣገልግሎት ምግፋፍ ኣገልገልቲ ኣብያተ-ክርስትያን ብትሪ ይቓወሙ ምንባሮም ዝፍለጥ’ዩ። ኩሉ ነገር ደረቱ ምስ ሓለፈን ጸቕጥታት ናይቲ ስርዓት ምስ በዝሐን፡ ቅዱስ ኣቡነ ኣንጦንዮስ መንፈሳዊ እምነቶምን ጸጋ ዕድሜኦምን ብዝእዝዞ መሰረት፡ ቅድም ምሕያሮም > ብምባል ተባዕ መደረ ምስምዖም ይዝኸር። ገባቲ ኢሳያይስን ዓሻክሩን በዚ ተባዕ መደረ’ዚ ፍስሓን ሕጎስን ተሰሚዕዎም ደቒሶም ክሓድሩ ዝሕሰብ ኣይኮነን። ካብዚ ንደሓር ኣብ ልዕሊ ቅዱስ ኣቡነ ኣንጦንዮስ እንታይ ዓይነት ስጉምትታት ይወሰድ? ንዝብል ሕቶ ካብ ምእሳሮም ወጻኢ ብገባቲ ኢሳይያስን ሰዓብቱን ካልእ ቅኑዕ መፍትሒ ሓሳብ ክቐርብ ምጽባይ ኣይኸኣልን’ዩ። ከምቲ ልሙድ ኣብ ፖሎቲካዊ ጉዳይ ንኩሉ ኣዕናዊ ፖሊስታት ናይቲ ስርዓት ዝቓወሙ ባእታታት ወይ ውድባት ሃሱሳትን ጠላማትን ዕሱባትን ዝብል ዝልጠፍ ስያሜታት፡ ንቅዱስ ኣቡነ እንጦንዮስ ንምሕያር ድማ ምስ ገለ መራሕቲ ሃይማኖት ኦርቶዶክስ ብምምስጣር፡ ምስ ተሓድሶ ጸልዮም፡ ምስ ምናፍቓን ተራኺቦም…….ወዘተ ብዝብል ጸለመታት ብምክያድ ክብሪ መንፈሶምን ጸጋ ዕድሚኦምን ብምድፋር ንክሕየሩ ተወሲኑ እቲ ስጉምቲ’ውን ብቀጥታ ተወሰደ።
በዚ ጨካን ስጉምቲ’ዚ ድማ ብሓቲ ስርዓት ህግደፍ ኩሉ’ቲ እከይ ባህግታቱን ሸርሕታቱን ሰሚርሉ ሓድነት ኩሎም መራሕትን ኣመንትን መንፈሳዊ እምነት ኦርቶዶክስ ንልዕሊ 10 ዓመታት ተዘሪጉን ተበታቲኑን ኣብ ኣርባዕተ መዳይ ተኸፋፊሉ ጸኒሑን ይቕጽልን ኣሎ።
- ብሓቲ ስርዓት ህግደፍ ኣብ መንፈሳዊ እምነታት ኢዱ-ምትእትታው ከካይድ ዝተቐበሉ፡ ንምጽላም ይኹን ንምሕያር ቅዱስ ኣቡነ ኣንጦንዮስ ብቀጻሊ ዝተመሳጠሩን ዝተዋፈሩን መራሕቲ መንፈሳዊ እምነት ኦርቶዶክስ። ምስኡ ብቀጥታ ዝዛመድ ሰዓብቲ ህግደፍ ምስቲ ስርዓት ብዘለዎም ቅርበትን ምድንጋጽን ነቲ ኣብ ልዕሊ ቅዱስ ኣቡነ ኣንጦንዮስ ዝተወሰደ እከይ ጸለመታትን ምሕያርን ዝድግፉ ተራ ኣመንቲ መንፈሳዊ እምነት ኦርቶዶክስ።
- ነቲ ብባሕቲ ስርዓት ህግደፍ ዝተወሰደ ኢድ ምትእትታውን ምስ ገለ መራሕቲ ሃይማኖት ብምምስጣር ኣብ ልዕሊ ኣቡነ ኣንጦንዮስ ዝተገብረ እከይ ጸለመታትን ጨካን ምሕያርን ብድፍረት ዝቓወሙ መራሕትን ኣመንትን እምነት ኦርቶዶክስ።
- ኩሉ እናፈለጡን እናዕዘምዘሙን ብፍቓድ ኣምላኽ ዝወረደ ስለ ዝኾነ ክግበር ዝኸኣል ነገር የለን ሕጂ’ውን ብኣምላኽ ጥራይ’ዩ ዝፍታሕ ብዝብል ስቕታ ዝመረጹ መራሕትን ኣመንትን መንፈሳዊ እምነት ኦርቶዶክስ።
- እቲ ሓቂ ኣበይ ከም ዘሎ ምምማይ ዝተጸገሙ ኣብ ላንግላንጋ ዝወደቑ ንኡሳን መራሕትን ብርክት ዝበሉ ኣመንትን መንፈሳዊ እምነት ኦርቶዶክስ’ዮም። ብዝኾነ ንኣስታት 10 ዓመት ዝኸውን ንመንፈሳዊ እምነት ኦርቶዶክስ ንምስንጣቕ ክካየድ ዝጸንሐ ከቢድ ሽርሕታት ብሓፈሻ፡ ኣብ ልዕሊ ቅዱስ ኣቡነ ኣንጦንዮስ ዝካየድ ዝነበረ ኣጉል ጸለመታትን ምሕያርን ድማ ብፍላይ ብዕርቂ ምዝዛሙን ካብ ማሕዩር ምፍትሖምን ዝገልጽ ብ21 ሓምለ 2017 ብድምጺ ኣሜርካ ዝተፈነወ ዜናን ጸብጻብን ነዚ ዝስዕብ ይመስል።
ፈነወ ድምጺ ኣሜርካ፡- ን10ተ ዓመታት ዝኣኽል ኣብ ሱባኤ ገዛ ጸኒሖም ዝተባህሉ 3ይ ፓትርያሪክ ኦርቶዶክስ ቤተ ክርስትያን ኤርትራ ኣቡነ ኣንጦንዮስ ከም ዝተፈትሑ ተገሊጹ። ብርሃነ በርሄ ካብ ኣስመራ ነዚ ዝስዕብ ሓጺር ጸብጻብ ልኢኹ ኣሎ።
ጸብጻብ ብርሃነ በርሄ፡- ኣብ መንጎ ቤት ጽሕፈት ቅዱስ ሲኖዶስ ኤርትራን 3ይ ፓትርያሪክ ኤርትራ ኣቡነ ኣንጦንዮስን ዝተፈጥረ ዘይምርድዳእ ብተበግሶ ወከልቲ ስምረት ገዳማት ኤርትራን ጉባኤ ሊቃውንቲ ኤርትራን ብዝተገብረ ናይ ኣስታት ሓደ ዓመት መስርሕ ሽምግልና ብዕርቂ ከም ዝተዛዘመ መልከ ጻድቕ ኣብርሃ ገሊጾም።
ቃል መልከ ጻድቕ ኣብርሃ፡- ካብ ቅዱስ ሲኖዶስ ዘሎ መዛግብ መወኸሲ ክኾነና ምእንቲ ብኡ ሂቦምና ንዕኡ ከኣ ኣጽኒዕናን ርኢናን እንታይ እንታይ ተገይሩ ካብቲ መጀመርትኡ ክሳብ’ዚ መወዳእታ ከብጽሖ ዝኸኣለ ኩነታት መልክዕ ሓደ ብሓደ ኣጽኒዕና ብድሕሪኡ ሰናይ ፍቓድ ናይ ሲኖዶስ ምስ ኾነ ናብ ኣቦና ኣቡነ ኣንጦንዮስ ኬድና ተዛራሪብናዮም ንሶም’ውን ገዳማትን ሊቃውንትን ክትመጹኒ ከለኩም ዘይሰምዓኩም ጉዳይ የብለይን ብዝብል ብሕጉስ መንፈስ ተቐቢሎም። ስለዚ ተመላሊስና ካብኦም ዝውሰድ ቃላት ይኹን ካብ ሲኖዶስ ይኹን ብኩሉ መንገዲ ኣሰማሚዕና ኣረዳዲእና ናይ 18 መዓልታት ዝወድአ ኣብ ውሽጢ ዓመት ማለት’ዩ ውዲእና ነዚ ዕርቂ ብንጹር ኣብ ቤት ጽሕፈት መንበረ ፖትሪያርክ ካብ ዝነበርዎ መንበሪ ገዝኦም ኣምጺእና ዕርቂ ጌርና።
መዛዘሚ ጸብጻብ ብርሃነ በርሄ፡- ኣቡነ ኣንጦንዮስ ሱባኤ ክገብርሉ ካብ ዝጸንሑ ገዛ ወጺኦም ብሰንበት 16 ሓምለ 2016 ኣብ ርእሰ ኣድባራት ደብረጼን ቅድስተ ማርያም ቤተ ክርስትያን ኣብ ዝተገብረ ናይ ጸሎትን ቅዳሴን ስነ-ስርዓት ከም ዝተሳተፉ ተፈሊጡ። 3ይ ፓትራሪክ ኦርቶዶክስ ኤርትራ ዝነበሩ ኣቡነ ኣንጦንዮስ ቤት ጽሕፈት ሲኖዶስ ኤርትራ ኣብ ቁነና ወይ ሱባኤ ክጸንሑ ብዝሃቦ ውሳኔ መሰረት ን10 ዓመታት ኣብ ከባቢ እንዳ ማርያም ኣብ ዝርከብ ገዛ ከም ዝጸንሑ ካብቲ ቤት ጽሕፈት ዝተረኸበ ሓበሬታ የመልክት። ብርሃነ በርሄ
መዛዘሚ ፈነወ ድምጺ ኣሜርካ፡- ስማዕትና ብርሃነ በርሄ ኣብዚ ጉዳይ’ዚ ንዝተፈላለዩ ሰባት ኣዘራሪቡ ኣሎ። ኣብ ዝቕጽል ክንምለሶ ኢና።
ኣብ ህላወ ብሓቲ ስርዓት ህግደፍ ብርግጽ ሓቀኛ ዕርቂ ክረጋገጽ ይኽእል’ዶ? ዝብል ሕቶ ብሃሳስ ለባም ዝምለስ ሕቶ’ዩ። ምክንያቱ እዚ ስርዓት’ዚ ዕድመ ፖሎቲካዊ ስልጣኑ ንምንዋሕ ዝጥቐመሉ እንኮ ስልቲ ሓድነት ህዝቢ ኤርትራ ብምዝራግን ስኒት መንፈሳዊ እምነታት ብምጉዝዛይን ጥራይ ስለዝኾነ። ባዕሉ ንዝፈጥሮ ምስሕሓብን ግርጭታትን ሓቀኛ ዕርቂ ንምርግጋጽ በየናይ መምዘኒታት? ባህርያቱ’ውን ዝፈቕድ ኣይኮነን። ብዝኾነ ሕጂ’ውን ነቲ ንዕርቕን ምፍታሕ ቅዱስ ኣቡነ ኣንጦንዮስን ኣመልኪቱ ኣቐዲሙ ብቪድዮ ዝወጸ ስእላዊ መግለጺ፡ ድሒሩ’ውን ነቲ ብድምጺ ኣሜርካ ክፍሊ ትግርኛ ዝተመሓላለፈ ዜናን ብወኪሉ ካብ ውሽጢ ኤርትራ ዝተዋህበ ጸብጻብን ብምዝማድ ምስ ንዕዘብ ሓቀኛ ዕርቂ ዘይምፍጻሙ ጥራይ’ዩ ዘመላኽት። ምክንያቱ ኣብቲ ብቪድዮ ዝተፈነወ ስእላዊ መግለጺ፡ ብጀካ’ቲ ዕርቕን ሕድገታትን ምግባሩ ዝገልጽ ኣካል፡ ቅዱስ ኣቡነ ኣንጦንዮስ ካብቲ ዝተቐመጥሉ መንበር ዝኾነ ምንቅስቓስ ከይገብሩን ቃል ከይህቡን ፍቓድ ከም ዘይተዋህቦም’ዩ ዝእምት። ኣብቲ ብወኪል ድምጺ ኣሜርካ ብብርሃነ በርሄ ዝቐረበ ጸብጻብ ድማ  > ይብል። ኣብዚ መዳይ’ዚ ብዘይዝኾነ ቀለዓለም ቅዱስ ኣቡነ ኣንጦንዮስ ብውሳኔ ስርዓት ህግደፍ ድዮም ን10 ዓመታት ተሓይሮም ወይስ ብመሰረት ውሳኔ ሲኖዶስ ኤርትራ? እቶም ንቅዱስ ኣቡነ ኣንጦንዮስ ን10 ዓመታት ዝሕልዉ ዝነበሩ ወተሃደራት ናይቲ ስርዓት ድዮም ወይስ ወተሃደራት ቤት-ጽሕፈት ሲኖዶስ ኤርትራ? ን10 ዓመታት ዝኸውን ብሓለዋ ወተሃደራት ዝካየድ ሱባኤ ኣሎ ድዩ? ዝብል ኣገዳሲ ሕቶታት ብቁዕ መልሲ ዝህብ ኣካል ኣይህሉን’ዩ።
ኣብ ኤርትራ ነጻነትን ሓርነትን ፕሬስ ዘፍቕድ ልዕልነት-ሕጊ ክሳብ ዘየሎ ንበይኑ ንወኪል ድምጺ ኣሜርካ ብርሃነ በርሄ ዝወሃብ ፍሉይ መሰል ክህሉ ዝኸኣል ኣይኮነን። ካብዚ ሓቂ’ዚ ብምብጋስ፡ድማ ብርሃነ በርሄ ንህዝቢ ኤርትራ ብሓፈሻ ንኣመንቲ መንፈሳዊ እምነት ኦርቶዶክስ ድማ ብፍላይ ብበሓቲ ስርዓት ህግደፍ ብቀጥታ ቃል ቅዱስ ኣቡነ ኣንጦንዮስ ከቕርብ ስለ ዘይተፈቐደሉ ቃል መልከ ቅዱስ ኣብርሃ ከሰምዕ ከም ዝተገደደ ምስጢር ክኸውን ኣይኽእልን’ዩ። እቲ ኩሉ ኣብ መንፈሳዊ እምነት ኦርቶዶክስ ዝተፈጸመ ኣዕናዊ ሸርሕታትን ምትንኳላትን፡ ብሳዕቤኑ ድማ ካብ ኣህጉራዊ ቤተ-ክርስትያን ክትንጸልን ክትውገዝን ዝገበረ ምክንያታትን ብሓፈሻ፡ ኣብ ልዕሊ ቅዱስ ኣቡነ ኣንጦንዮስ ዝተካየደ ርካሽ ጸለመታትን ን10 ዓመታት ክሕየሩ ዝተኣልመ እከይ ተግባራትን ድማ ብፍላይ ብተራ ዕርቕን ሕድገታትን ዝውዳእ ኣይኮነን። ቅዱስ ኣቡነ ኣንጦንዮስ ከምዚ ዝኣመሰለ ሕሱር ድራማታት ክቕበሉ ዘገድድ ብቁዕ ምክንያት’ውን ኣይህሉን’ዩ። ኣብ ውሽጢ’ዚ 10 ዓመታት ክንደይ ግዜ ተፈቲኑ ብቅዱስ ኣቡነ ኣንጦንዮስ ተቐባልነት ዘይረኸበ ጉዳይ’ውን’ዩ። ፍጹም ግልጽነት ይኹን ተሓታትነት ዘይብሉ፡ እቲ ስርዓት ኣብዚ ጉዳይ’ዚ ዝነበሮ ኣሉታዊ ተራን ብንጹር ይቕሬታ ከይሓተተን ዝፍጸም ዕርቂ ፍጹም ቅንዕና ክህልዎ ኣይኽእልን’ዩ። ካብዚ ሓቂ’ዚ ብምብጋስ ኩሎም ኣመንቲ መንፈሳዊ እምነት ኦርቶዶክስ ዕርቂ ምፍጻሙን ቅዱስ ኣቡነ ኣንጦንዮስ ካብቲ 10 ዓመታት ተሓይረምሉ ዝነበሩ ከም ዝተፈትሑን ብኣንደበቶም ቃሎም ከይሃቡ፡ ብሓቲ ስርዓት ህግደፍን እቶም ገለ መሻርኽቶም መራሕቲ ሃይማኖትን ብዝፍንውዎ ሓበሬታታት ክታለሉ ፍጹም ኣይግባእን ይብል።
ሰናይ ትምኒትን ንባብን
ነፀረኣብ ኣስመላሽ
30 ሓምለ 2017
Short URL: https://english.farajat.net/?p=10806


text:
መራሒ ተቓዋሚ ውድብ ዚምባብዌ ሞርጋን ሻንጋራይ ኣብ 65 ዓመቶም ዓሪፎም
መራሒ ተቓዋሚ ፖለቲካዊ ውድብ (ሰልፊ) ዚምባብዌ ሞርጋን ሻንጋራይ ኣብ ደቡብ ኣፍሪቃ ከምዝሞቱ፡ ላዕለዎት ሓለፍቲ ውድብ ኤም ዲ ሲ ኣፍሊጦም።
ቀዳማይ ሚኒስትር ነበር ዚምባብዌ፡ ወዲ 65 ዓመት ሞርጋን ሻንጋራይ፡ ንነዊሕ ግዘ ብናይ መዓናጡ ካንሰር ክሳቐዩ ከምዝፀንሑ እዩ ዝግለፅ።
"ሎሚ ኣጋምሸት ከምዝሞቱ ስድርኦም እዮም ነጊሮምኒ" ክብሉ ምክትል ፕረዚደንት ውድብ (ሰልፊ) ኤምዲሲ፡ ኤልያስ ሙዱዙሪ ንሮይተርስ ገሊፆም።
ዘበን ስራሕ ሞርጋን ሻንጋራይ፡ ንፕረዚደንት ነበር ዚምባብዌ ሮበርት ሙጋቤ ብምቅዋም፡ ብነዊሕ ፖለቲካዊ ቃልሲ ዝተመልአ እዩ ነይሩ።
እዚ ጥራሕ ኣይኮነን፡ ብተዳጋጋሚ ተሃስዮምን ተኣሲሮምን እዮም፡ ሞርጋን ሻንጋራይ።
ሞት ሞርጋን ሻንጋራይ ዘቃልሑ፡ ሙዱዙሪ ኣብ ትዊተሮም ከምዝገለፅዎ፡ ፖለቲካዊ ውድብ ኤምዲሲ፡ "ንዲሞክራሲ ዝቃለስ ብሉፅን ቁልፍን ሰብና ስኢኑ" ኢሎም።
ከም ኣቆፃፅራ ኣውሮፓውያን 2000 ንፖለቲካዊ ውድብ ሰልፊ ኤምዲሲ (ምንቅስቓስ ንዲሞክራሲያዊ ለውጢ) ዝመስረቱ ሞርጋን ቻንጋራይ፡ ነዊሕ ግዘ ፕረዚደንትነት ሮበርት ሙጋቤ ክሳብ ዘብቅዕ ብተደጋጋሚ ተፈታቲኖሞም እዮም።
ተባዕን ዘደንቕን
ብጆሴፍ ዊንተር፡ ኢዲተር ቢቢሲ ኒውስ ኦንላይን ኣፍሪቃ
ሞርጋን ሻንጋራይ፡ ገባሪ ሓዳጊ ብምዃን ንነዊሕ ግዘ ኣብ ስልጣኖም ንዝፀንሑ ሮበርት ሙጋቤ ንምቅላስ፡ ህይወቶም ኣብ ሓደጋ ዘእተዉ ዘደንቕን ተባዕን ተቓላሳይ እዮም።
ዋላ እኳ ብተቓወምቶም ዝበፅሖም ዝነበረ ምፍርራሕን ግሁድ ምትላላትን ሰይሮም፡ ንሙጋቤ ብምብራር ከምቲ ዝመነይዎ ስልጣን እንተዘይሓዙ፡ ውድቀት ናይ ነዊሕ ግዘ መወዳድርቶም ግና ክርእዩ ክኢሎም እዮም።
ሞርጋን ሻንጋራይ ብፅኑዕ ኣብ ዝሓመምሉ እዋን እውን እንተኾነ፡ ይሕከምሉ ካብ ዝነበሩ ደቡብ ኣፍሪቃ ናብ ሃገሮም ተመሊሶም፡ ፀረ-ሙጋቤ ኣብ ዝነበረ ተቓውሞ ግሉህ ግደ ኣበርኪቶም።
ይኹን እንበር ሮበርት ሙጋቤ ኣብ ውሑዳት ፖለቲካዊ ጉዳያት እውን እንተኾነ፡ ነዞም ተባዕን ዘደንቑን መራሒ ሕብረት ሰራሕተኛታት ነበር ሻንጋራይ ንምሕጋዝ ዝሐሹ ነይሮም።
ብፍላይ ድማ ሞርጋን ሻንጋራይ ቀዳማይ ሚኒስትር እታ ሃገር ኣብ ዝነበርሉ ግዘ፡ ብሓባር ስልጣን ይካፈሉ ነይሮም።
ሓደ ሓደ ኣባላት ነበር እቲ ውድብ (ሰልፊ) ግና፡ መስራቲ ኤምዲሲ ንዝኾኑ ሞርጋን ሻንጋራይ፡ ብዝንባለታት ውልቀ ምልክነትን ነቲ ውድብ ብምፍንጫልን ብዝብል ብተደጋጋሚ ከሲሶሞም እዮም።
በቲ በለ በቲ ግና፡ ሕዚ ፖለቲካዊ ውድብ ኤምዲሲ፡ ዝያዳ ኩሉ ብምሕባር፡ ሎሚ ዓመት ኣብ ዝካየድ ፕረዚደንታዊ መረፃ ዚምባብዌ፡ ንኢመርሰን ምናንጋግዋ ክነሓንሑ፡ ዕቱብ ዕዮ ይፅበዮም ኣሎ።
ብ2008 ኣቆፃፃራ ኣውሮጳውያን ኣብ ዝተኻየደ መረፃ ዚምባብዌ፡ ሞርጋን ሻንጋራይ ኣብ ቀዳማይ ዙር ፅቡቕ ድምፂ ረኺቦም እኳ እንተነበሩ፡ እዚ ድምፂ ግና ክዕወቱ ኣየኽኣሎምን።
ካልኣይ ዙር ምሃብ ድምፂ ቅድሚ ምክያዱ ድማ፡ ሓይልታት ፀጥታ ሙጋቤ፡ ኣብ ልዕሊ መራሕቲ ተቓወምቲ ፖለቲካዊ ውድባት (ሰልፍታት) እታ ሃገር ስጉምቲ ብምውሳዶም፡ ሻንጋራይ ንባዕሎም ካብቲ መረፃ ኣግሊሎም።
ኣብቲ እዋን ሮበርት ሙጋቤ ከምዝሰዓሩ እኳ እንተተገለፀ፡ ስዒቡ ውፅኢት እቲ መረፃ ዝቃወሙ፡ ዝተፈላለዩ ናዕብታት ስለዝተፈጠሩ ግና፡ ሞርጋን ሻንጋራይ ቀዳማይ ሚኒስትር እታ ሃገር ንክኾኑ ኣብ ስምምዕ ተበፂሑ።
ይኹን እንበር በዚ በቃይ ዘይበሉ ሻንጋራይ፡ ኣብ 2013 ኣቆፃፅራ ኣውሮጳውያን ዳግማይ ንሙጋቤ ክቃወሙ ጀሚሮም።


text:
The Biden Administration claims it is working to stop a humanitarian crisis from worsening, but it’s…
Day: 19 November 2021
መንግስቲ ኬኒያ ንስደተኛታት ዝድግፍ ረቂቕ ሕጊ ኣብ መስርሕ ክውዕል ኣፅዲቑ
እቲ ቅድሚ ክልተ ዓመት ዝረቐቐ ንስደተኛታት ዝድግፍ ሕጊ ብፕረዚደንት እታ ሃገር ተቐባልነት ከይረኸበ ዝጸንሐ እንትኾን፣ ዝሓለፈ…
ልኡኽ ሕብረት ኣፍሪካ ኦሊሸጎን ኣበሳንጆ ሎሚ ንሳልሳይ ግዘ ምስ መራሕቲ መንግስቲ ትግራይ ንምዝታይ ናብ መቐለ ኣምሪሑ።
እቲ ሎሚ ንሳልሳይ ግዘ ብኣውሮፕላን ሕቡራት ሃገራት ንመቐለ ዘምርሐ ነበር ፕሬዚዳንት ናይጀሪያ ኣበሳንጆ ምስ ፕረዚደንት መንግስቲ…
ፈብሪካታት ዓለባ ኢትዮጵያ ብዘሎ ሕማቕ ኹነታት ምኽንያት ስርሖም ደው የብሉ ከምዘለዉ ተፈሊጡ።
እታ ብናህሪ ዝዓቢ ቁጠባ ዝነበራ ኢትዮጵያ ሎሚ ኣንፈታ ቐይራ መንገዲ ቑልቁለት ስለዝሓዘት ብዙሓት ፋብሪካታት ስርሖም ደው…
ኣብ ትግራይ፡ ብሰንኪ ዕፅዋን ዕንወት ትካላት ጥዕናን ሕማም ዓበቕ ብብርኪ ለበዳ ከምዝተኸሰተ ቢሮ ጥዕና ትግራይ ኣፍሊጡ ።
ኣብ መዕቖቢታት ተመዛበልትን ነበርትን ሽረ እንዳስላሰን ሸራሮን ልዑል መጠን ሕሙማት ዓበቕ ዝተኸሰተ እንትኾን እቲ ሕማም ኣብ…
ጂቡቲ ብሰንኪ ቅልውላው ኲናት ኢትዮጵያ፡ 1.7 ቢልዮን ዶላር ከምዝኸሰረት ኣፍሊጣ።
ብሰንኪ እቲ ኣብ ኢትዮጵያ ዝካየድ ዘሎ ኲናት ኣታዊ እታ ሃገር ከምዝነከየን ናይ ስራሕ ዕድል ከምዝጠፈአን ንሚኒስትር…
ኣብ ልዕሊ ህዝቢ ትግራይ ዝተነብረ ዕፅዋን ክባን ክሳብ ዝፍንጻሕ ህዝባዊ መኸተ ሓይሉ ክቕፅል ከምዘለዎ ፕረዚዳንት ትግራይ ዶክተር ደብረጽዮን ገ/ሚኪኤል ኣተሰሳሲቡ።
ህዝባዊ መኸተ ትግራይ፡ ኣብ ፍትሓውን ሕጋዊን መስመር ሸኺሉ ንምእማኖም ዝኸብዱ ብድሆታት ፈንፂሑ ብኣንፀባረቕቲ ዓወታት ተፀንቢሉ ናብ…
የአማራን ሕዝብ ማን ይወክለው? ማንስ አይወክለው? እንዴት?
ዳምጠው ሸዋምየለህ – ከደብረብርሃን ከተማ የአማራ ክልል መንግሥትና የፖለቲካ ሃይሎች የፌደራሉ መንግሥት በትግራይ ክልል ጦርነት ውስጥ…


text:
Radio Erena: 18 April 2016
ወዱ ንሚኒስተር ዜና ኣቶ የማነ ገብረመስቀል ዝርከቦም ሓያሎ ኣባላት ስድራቤት ሰበ ስልጣን መንግስቲ ኤርትራ ኣብ ዝተፈላለያ ሃገራት ዑቕባ ምሕታት ይቕጽሉ ምህላዎም ምንጭታት ሬድዮ ኤረና ኣረጋጊጾም።
ሰበ ስልጣን፣ መራሕቲን ካድራትን ህግደፍ ከምኡ ድማ ላዕለዎት ኣዘዝቲ ሰራዊት መንግስቲ ኤርትራ፣ ንህዝቢ ኣብ ዘካይድዎ ዘለዉ ሰሚናራት፣ ኤርትራ ብኩለንትናዊ መዳይ ውሕስነታ እትረጋግጽ ዘላ ሃገር’ያ ክብሉ ይስምዑ እኳ እንተለዉ፣ በንጻር እዚ ግና ኣባላት ስድራቤቶም ብሕክምናን ካልእ ምኽንያታትን ናብ ወጻኢ ሃገራት እናለኣኹ ዑቕባ ከምዝሓቱ ይግበሩ ምህላዎም ብተደጋጋሚ ክግለጽ ጸኒሑ’ዩ።
ናይ ግዜ ገደብ ዘይብሉ ሃገራዊ ኣገልግሎት ናይ መንእሰያት ናይ መጻኢ ተስፋ የጸልምት ብምህላዉ መንእሰያት ክስደዱ ይግደዱ ብምህላዎም፣ ካብ ህዝቢን ማሕበረ ሰብ ዓለም ተሪር ተቓውሞታት ኣብ ዝስምዓሉ ዘሎ እዋን ከኣ፣ ሚኒስተር ዜና ኣቶ የማን ገብረመስቀል ዝርከቦም ሓያሎ ሰበ ስልጣን እቲ መንግስቲ፣ ሃገራዊ ኣገልግልት ናይ ግዜ ገደብ ከምዘይግበረሉን፣ ኣብ ክንድኡ ደሞዝ ኣባላታ ሃገራዊ ኣገልግሎት ምትዕርራይ ክግበረሉ ምዃኑን’ዮም ዝግለጹ።
ይኹን’ምበር ሓያሎ ካብዞም ሰበ ስልጣናት ንደቆምን ኣባላት ስድራቤታቶም ካብ ኤርትራ ከውጽኡ’ዮም ዝርኣዩ።
ከም ናይ ቀረባ ኣብነት ከኣ ኣብ ክሊ ዕድመ 30ታት ዝርከብ በራኺ ዝተባህለ ቦኽሪ ወዱ ንሚኒስተር ዜና ኣቶ የማነ ገብረ መስልቀል ኣብዚ ቀረባ ካብ ኤርትራ ብምውጻኣ ኣብ ጀርመን ዑቕባ ከምዝሓተተ ሬድዮ ኤረና ከተረጋግጽ ክኢላ ኣላ።
ኣቐዲሞም ሚኒስተራት ዜና ካብ ዝነበሩ፣ ኣቶ ናይዝጊ ክፍሉ በዓልቲ ቤቱን ደቁን ኣብ ብሪጣንያ፣ ምክትል ሚኒስተር ዜና ነበረ ኣቶ ዓሊ ዓብዱ ከኣ በዓልቲ ቤቱን ክልተ ደቁን ኣብ ካናዳ የቐምጡ ምንባሮም ዝፍለጥ’ዩ።
ብዘይካ’ዞም ንሚኒስትሪ ዜና በብእዋኑ ዝወከሉ ሰበ ስልጣን መንግስቲ ኤርትራ፣ ኣብ ሚኒስትሪታት ጉዳያት ወጽኢ፣ ሃገራዊ ልምዓት፣ ጥዕና፣ ምክልኻልን ዝርከቡ ሓለፍቲ’ውን ገሊኦም ብስግረ ዶብ ገሊኦም ከኣ ብሕክምናን ካልእ ምኽንያታትን ደቆም ናብ ወጻኢ ሃገራት እናሰደዱ ዑቕባ ከምዝሓቱ ይግበሩ ምህላዎም ካብ ህዝቢ ዝተኸወለ ኣይኮነን።
በንጻር እዚ ግና እዞም ደቆምን ሓያሎ ኣባላት ስድራቤታቶም ኣብ ኣመሪካ፣ ካናዳ፣ ኤውሮጳን ኣውስትራልያን እናልኣኹ ዘዕቑቡ ዘለዉ ሰበ ስልጣን፣ ካድራትን ኣዘዝቲ ሰራዊትን መንግስቲ ኤርትራ፣ ነቲ ብሰንኪ ናይ ግዜ ገደብ ዘይብሉ ሃገራዊ ኣገልግሎትን ኣብ ኤርትራ ገኒኑ ዝርአ ማእሰርቲን ካልእ ምግሃስ ሰብኣዊ መሰላትን፣ ከም ግብኡ ክገልጽዎ’ዮም ዝስምዑ።
================================


text:
Radio Erena: 12 September 2022
መንግስቲ ኢትዮጵያ፣ ምስ ህወሓት ስምምዕ ምቁራጽ ተዅሲ ንምኽታምን ናብ ዘተ ሰላም ንምቕራብን ድሉው ዝኸውን ሓይልታት ትግራይ ዕጥቆም ምስ ዝፈትሑ ጥራይ ምዃኑ ገሊጹ።
እቲ መንግስቲ ነዚ ዝገልጸ፣ ህወሓት ምቑራጽ ቶዅሲን ብመንጎኝነት ሕብረት ኣፍሪቃ ዝካየድ ዘተ ሰላምን ከምዝቕበል ብወግዒ ድሕሪ ምግላጹ’ዩ።
ሚኒስተር ዴ’ታ ንሰላም፣ ታየ ደንደኣ፣ ነቲ ናይ ህወሓት መግለጺ ጽቡቕ ምዕባለ’ዩ ክብል እኳ እንተጠቐሶ፣ ዘተ ሰላም ቅድሚ ምጅማሩ ሓይልታት ትግራይ ዕጥቖም ክፈትሑ ከምዘለዎም ብትዊተር ሓቢሩ።
ሕብረት ኣፍሪቃ፣ ሕቡራት ሃገራትን ካልኦት መሻርኽቲን ኢትዮጵያ፣ ነቲ ናይ ህወሓት ተበግሶ፣ ጽቡቕ ኣጋጣሚ ንሰላም ክብሉ’ዮም ዝገልጽዎ ዘለዉ።
ኣቐዲሙ፣ ብሕብረት ኣፍሪቃ ዝካየድ ዘተ ሰላም ከምዘይቅበል ክገልጽ ዝጸንሐ ህወሓት፣ ኵናት ካብ ዝውላዕ ሳልሳይ ሰሙኑ ኣብ ዘቕጸረሉ እዋን’ዩ፣ ነዚ ሓድሽ መግለጺ ኣውጺኡ።
ህወሓት ኣቐዲሙ ክሕሰሞ ንዝጸንሐ፣ ብልኡኽ ሕብረት ኣፍሪቃ ኣብ ቀርኒ ኣፍሪቃ፣ ኦሉሶጉን ኦባሳንጆ ዝተመርሐ ናይ ዘተ ንሰለም ዕድላት፣ ብሓያሎ ግንባራት ኵናት ኣብ ዝቕጽለሉ ዘሎ እዋን ብሃንደበት ከምዝቕበሉ ምግላጹ፣ ብዙሕ ትንታነታት ይወሃቦ ኣሎ።
ኩሎም ወገናት ኣብቲ ዝካየድ ዘሎ ኵናት ጸብለልታ ከምዘለዎም፣ ኣብ ማሕበራዊ ሜድያ ይጠቕሱ እኳ እንተለዉ፣ ኣብ ባይታ ዘሎ ወትሃደራዊ ኩነታት ብናጻ ሳልሳይ ኣካል ክረጋገጽ ኣይከኣለን።
ወከልቲ መንግስቲን ህወሓትን ኣብ ጂቡቲ ዘካይድዎ ዘለዉ ምስጢራዊ ዘተ ዛጊት ኣብ ምንታይ ደረጃ በጺሑ ዝተፈልጠ ነገር የለን።
=======================


text:
ዘይተሰነደን ዘይሕጋውን ምግፋፍ ዓሳ ወይ ከኣ ዒዑዑ ተባሂሉ ዝፅዋዕ ምግፋፍ ዓሳ ቀንዲ ከባቢያዊ፣ ቁጠባዊን ኢሉ እውን ሰብኣዊ ፀገም ዘስዕብ እዩ ። "እዚ ዘመናዊ ተግባር ስርቂ ውሽጢ ባሕሪ እዩ” ክብሉ ገሊፆሞ ፕሬዝደንታዊ ፍሉይ ልኡኽ ንከባቢያዊ ኣየር ጆን ኬሪ ። "ኣብ ዝሓለፈ ፍርቂ ክ/ዘመን ፍርቂ ዝኾኑ ፍጥረታት ውሽጢ ባሕሪን 90 ሚእታዊ ከም ቱናን ሶርድፊሽን ዝበሉ ዓበይቲ ዓሳታት ስኢና ኢና " ኢሎም ።
ዓለምለኻዊ ዘሎ ትሕዝቶ ባሕሪ ኽንዕቅኖ ከለና ኣብ ፓስፊክ ዝርከቡ ብሉፊን ቱና ተባሂሎም ካብ ዝፅውዑ ዓሳታት ዳርጋ ናብ ሓሙሽተ ሚእታዊት ወሪዱ እዩ ። ካብኣቶምእውን እቶም ዝበዝሑ ናእሽቱ ብሙዃኖም ስጋብ ዝራብሑ ግዘ ዝወስደሎም እዮም ። ብሙዃኑ ባህሪ ኣተሕዛና እንተዘይ ቀይርና ምናልባት እውን ናይ መወዳእታ ወለዶ ዓሌቶም ክኮኑ ይኽእሉ እዮም። እእ
ምግፋፍ ዓሳ መጠን ውህሉል ዓሳ ንምዕቃብን ንምቁፅፃርን ዝግበር ፃዕሪ ዘዳክም እዩ። ሃደንትን ዘይሕጋውያን ገፈፍቲ ዓሳን ቀረፅ ኮነ ክፍሊት ፍቓድ ስለዘይኸፍሉ ዓሳታቶም ብሕሳር ይሸጡ፤ ዕዳጋ ሕጋውያን ገፈፍቲ ዓሳ ድማ የዋድቅ፟ዎ ። መብዛሕትኡ ግዘ ንመጠን ምግፋፍ ዓሳ ፣ ክልከላ ምግፋፍን ንምዕቃብ ዓሳ ተባሂሉ ዝሕዝኡ ከባብታት ባሕርን ዝኣምሰሉ ሕግታትን ፀማም እዝኒ ብምሃብ ይጥሕስዎም ። ከምኡእውን በቢእዋኑ መንበሪ ደምበታቶምን ብቀ፟ሉሉ ዝጎድእ ፣ ቅርፅታት ትሕቲ ባሕሪ ዘዕኑን ዝርብሽን ሜላ ምግፋፍ ዓሳ ይጥቀሙ
ኣብ ኤስያ ዝርከባ ሃገራት ጥራሕ ። ልዕሊ 3000 ዝኾኑ ኩለመዳያዊ ከይዲ ምፅራይ ዓሳ ዝዅና መራኽብ ሒዞም ናብ ርሕቅ፟ ዝበለ ከባቢ ተጓዒዞም ዓሳ ብብዝሒ ይገፉ። መብዛሕትኦም ኣባላቶም ድማ ዘይሕጋዊያን ሰገርቲ ሰባት ብምሓዝ፣ ትሑት ደምወዝ ብምኽፋል ፣ ብዘይ ገለ መዓቀኒን ንደሕንነቶም ብዘይምግዳስን የንገላትዕዎም ። እዚ ዓብዪ ባሕሪ ዓለም አብ ምዝውዋር ንግዲ ሓሽሽ ፣ ምስጋር ሰባት፣ ዘይሕጋዊ ኣፅዋራትን ኮንትሮ ባንድን ከምኡእውን ምዕማፅን ገበናት ቅትለትን ዘተባብዕ ሕጊ ኣልቦነት ዝፈጥር ።
ኣብ መፋርቕ ሚያዝያ ኣብቲ ውቅያኖስና ዝተባህለ ኣኼባ ዝተረኽቡ ጆን ኬሪ ከምዚ ኢሎም ነይሮም ዕቍጥዐና ኽዓብን ነቲ ዝኸውን ዘሎ ኸነቃልዖን ይግባእዕ ኢሎም ።
ዕእቶም ተግባር ፋብሪካ ዝዓያ መራኽብ ዝሓዙ ሰባት ምሸት ናእሽቱ መራኽብ ሒዞም ይወፁ ። ኣብ ጫፍ ኤዘ ( ኣብ ትሕቲ ሃገራዊ ምምሕዳር ንዘሎ ውሱን ቊጠባዊ ዞባ ወይ ማያት) ይቅ፟መጡ ። ናብቲ ባሕሪ ከይዶም ንማሕበረሰብ እቲ ኸባቢ ብዓይኒ ዕሙተይ ድሕሪ ምዝራፎም ወፂኦም ነቲ ዓሳ ይሸጥዎ ፤ ብኸምዚ ነቶም ስርዓት ተኸቲሎም ዝሰርሑ የክስርዎም ።
ኩልግዘ ገለ ረብሓ ንምርካብ ሕጊ ዝጥሕሱ ገበነኛታት ክህልዉ ኢዮም።ይኩን እምበር ስርዓት ዘፈፅም እንተዘይሃልዩ ካብዚ ንላዕሊእውን ክኸይድ ይኽእል እዩ ኢሎም ጆን ኬሪ ። ንሶም ወሲኾም ዕሓለውቲ ገማግም ባሕሪ ወተሃደራትና ፣ ናይ ምትግባር መስርሕናን ኣብዚ እዋን ዓቅ፟ሚ ዲጅታላዊ መስርሕ በፂሕሉ ዝርከብ ጥበብ ብምጥቃም ሰባት እንታይ ይገብሩ ኸም ዘለዉ ከመይ ይሰርሑ ከምዘለዉን ብዓይኒ ሰብኣውነት ንምዕቃንን ንምፍላጥን ተጣሚርና ምስራሕ ክንጅምር ኣሎና።


text:
ሃገራዊ ማሕበር ደቂ-ኣንስትዮ ኤርትራ ጨንፈር ሆላንድ፡ ብ15 መስከረም ኣብ ከተማ ሮተርዳም ጉባኤ ኣቃኒዑ።
ኣብ’ቲ ጉባኤ፡ ኣምባሳደር ሃገረ ኤርትራ ኣብ ኤውሮጳዊ ሕብረት ኣቶ ነጋሲ ካሳ፡ ቈንስል ሃገረ ኤርትራ ኣብ ሆላንድ ኣቶ ሰለሙን መሓሪ፡ ከምኡ’ውን ኣደ-መንበር ሃማደኤ ዞባ ኤውሮጳ ወይዘሮ ንግስቲ ጸጋይን ወከልቲ ዝተፈላለያ ማሕበራትን ተሳቲፎም ነይሮም።
ኣምባሳደር ነጋሲ ካሳ ኣብ ዘስመዖ ቃል፡ እቲ ጉባኤ፡ ዞባና ካብ ናይ ኣይሰላምኣይኲናት ሃዋህው ናብ ናይ ሰላምን ምትሕግጋዝን ዞባ ኣብ ዝሰጋገረሉ ዘሎ እዋን ይካየድ ብምህላዉ “ዮሃና” ድሕሪ ምባል፡ ሃማደኤ ንፍርቂ ሕብረተሰብ ዝሓቊፍ ስለዝኾነ፡ ንቕሓት ኣባላቱ ብምብራኽ ኣብ’ዚ እንኣትዎ ዘሎና መድረኽ መሳርዑ ኣደልዲሉ ዓጸፋ ክሰርሕ ትጽቢት ከምዝግበር ኣገንዚቡ።
ኣደ-መንበር ሃማደኤ ዞባ ኤውሮጳ ወይዘሮ ንግስቲ ጸጋይ ብግደኣ፡ ጨንፈር ዓወታቱን ብድሆታቱን ብዝግባእ ገምጊሙ ንዝበለጸ ዕዮ ክብገስ፡ እቲ ጉባኤ ከም መንጠሪ ባይታ ከገልግል ዘለዋ እምነት ገሊጻ።
ብንኡሳን ጨናፍር ሃማደኤ ኣብ ከተማታት ሮተርዳም፡ ኣምስተርዳምን ኡትረኽትን ኣብ ዝቐረበ ጸብጻባት ድሕሪ ዝተኻየደ ዘተ፡ ንዝመጽእ ሰለስተ ዓመታት ነቲ ጨንፈር እትመርሕ ኣካያዲት ኣካል ተመሪጻ።


text:
Radio Erena: 13 July 2018
ፈደራላዊ ቤት ፍርዲ ስዊዘርላንድ ንኤርትራውያን ዝወሃብ መሰል ዑቕባ ውሱንን ጸቢብን ክኸውን ኣጽዲቑ።
እቲ ቤት ፍርዲ ትማሊ ሓሙስ 12 ሓምለ ኣብ ዝሃቦ ውሳኔ፣ ነቲ ኣቐዲሙ ዝተዋህበ፣ መሰል ዑቕባ ኤርትራውያን ስደተኛታት ክድረት ዝብል ክልተ ውሳኔታት ብምድጋፍ’ዩ ኣጽዲቕዎ።
ኣብ ዝሓለፈ ዓመታት ኣብ ዝተዋህበ ክልተ ውሳኔታት፣ ካብ ኤርትራ ብዘይሕጋዊ መንገዲ ምውጻእ ይኹን ካብ ሃገራዊ ኣገልግሎት ምህዳም፣ መሰል ፖለቲካዊ ዑቕባ ከውህብ ብቑዕ ምኽንያት ከምዘይኮነ’ዩ ደምዲሙ።
ብዘይካ’ዚ እቲ ቤት ፍርዲ፣ ሃገራዊ ኣገልግሎት ዝወድኡ ኤርትራውያን ሓተቲ ዑቕባ ናብ ሃገሮም እንተተመሊሶም ዝኾነ ጸገም ክበጽሖም ኣይክእልን’ዩ ብዝብል ውሳኔ፣ ንኣማኢት ኤርትራውያን ናብ ኤርትራ ንምጥራዞም መደብ ከምዘሎ ዝእንፍት ብይን ምሃቡ ኣይርሳዕን።
ድሕሪ’ዚ ውሳኔታት እዚ፣ ግዝያዊ ናይ ዑቕባ መንበሪ ፍቓድ ዝተዋህቦም ኣስታት 3200 ኤርትራውያን፣ መንበሪ ፍቓዶም ከይሕደስ ተኣጓጊሉ ምጽንሑ ይፍለጥ።
ስዊዘርልናድ፣ ምስዚ ኣብ መንጎ ኤርትራን ኢትዮጵያን ዓሲሉ ዘሎ ናይ ሰላም ሃዋሁ፣ ዘቕረብዎ ፖለቲካዊ ዑቕባ ዝተነጽጉ ኤርትራውያን ናብ ሃገሮም ክምለሱ ከምዝኽእሉ ዝእንፍት ውሳኔ ቤት ፍርዲ ምህላዉ’ውን ማዕከና ዜና rts ካብታ ሃገር ይሕብር።
ይኹን’ምበር ኤርትራውያን ሓተቲ ዑቕባ ኣብ ኤርትራ ካብ ዘሎ ምልካዊ ስርዓትን ምግሃስ ሰብኣዊ መሰላትን ደኣ’ምበር ካብ ኵናት ምስ ኢትዮጵያ ዝሃደሙ ኣይኮኑን ብምባል ተጣበቕቲ ሰብኣዊ መሰላት ጥርዓኖም ናብቲ ኣብ ከተማ በርን ዝርከብ ቤት ፍርዲ ከቕርቡ ምዃኖም ምንጭታት ሬድዮ ኤረና ካብታ ሃገር ይሕብሩ።
ስዊዘርላንድ፣ 9,400 ኤርትራውያን ናብ ዓዶም ናይ ምምላስ መደብ ከምዘለዋ ዝፍለጥ ኮይኑ፣ እቶም 3,200 ኣብ ቀዳማይ ደረጃ ዝተቐመጡ’ዮም።
መንግስቲ ስዊዘርላንድ፣ ን200 ኤርትራውያን ሓተቲ ዑቕባ ካብ ሃገሩ ክወጹ ዝሕብር ወረቓቕቲ ሰዲድሎም ከምዘሎ ይግለጽ።
===================


text:
ምምቕቓል ንብረት ማለት፡ ንስኻትኩም ሰብሓዳር ነቲ ጥሪትኩም ትካፈሉዎ ማለት እዩ። ዝበዝሕ ግዜ ኣብ ግዜ ፍትሕ እዩ ናይ ንብረት ምምቕቓል ዚካየድ። ይኹንምበር ምስ እትደልዩ ኣብ ግዜ ሓዳርኩም እውን ንብረት ክትማቐሉ ትኽእሉ ኢኹም።
ነቲ ናይ ምምቕቓል ሰነድ ንምምዝጋብን ናይቲ ምምቕቓል ምሕባርን፡ ስካተቨርከት ሓላፍነት ይወስድ። ነቲ ሰነድ ምምቕቓል ንብረት ንምድላው ወይ ናይቲ ምምቕቓል ንብረት ኣብ ምሕባር ሓገዝ ምስ እትደሊ ንጠበቓ ተወከስ።
ንኽትፋትሑ ኢልኩም ንብረት ክትመቓቐሉ ከሎኹም ቅድሚ ነቲ ናይ ምምቕቓል ሕጋዊ ሰነድ እተዳልዉዎ ናይ ፍትሕ መጠየቕታ ናብ ወረዳ ቤትፍርዲ ከተቕርቡ ይግባእ
ኣብ ሓዳር ከለኹም ንብረት ክትማቐሉ ምስ እትደልዩ ቅድሚ ነቲ ናይ ምምቓል ሰነድ እተዳልዉዎ ኣቐኪምኩም ንስካተቨርከት ክትማቐሉ ሓሳብ ከም ዘሎኩም ሓብሩ።
ነቲ ናይ ንብረት ምምቕቓል ተግባር ንምሕባር ከምዚ ዚስዕብ ግበሩ፤
Skatteverket
Äktenskapsregistret
871 87 Härnösand
ስካተቨርከት ነቲ ናይ ምምቓል ንብረት ሓብሬታ ምስ ተቐበለ ናይ ምምቃል ተግባራትኩም ክትቅጽሉ ትኽእሉ ኢኹም። ስለዚ ምእንቲ ስካተቨርከት ነቲ ሓበሬታ ተቐቢሉዎ ኪጸንሕ፡ ቅድሚ ነቲ ናይ ምምቕቓል ሰነድ ምድላውኩም ክልተ መዓልታት ተጸበዩ። ነቲ ሓበሬታ ምስ ተቐበልናዮን ምስ መዝገብናዮን በቲ ፖስት ኦክ ኢንሪከስ ጋዜጣ (Post- och inrikes tidningar) ከነፍልጦ/ክንዝርግሖ ኢና።
ስለምንታይ ንብረት ከም እተማቐልኩም ብዘየገድስ፡ ምስ እትደልዩ ነቲ ሰነድ ምምቓል ንብረት፡ ንምዝገባ ናብ ስካተቨርከት ክትልእኩዎ ትኽእሉ ኢኹም
ነቲ ሰነድ ምምቃል ንብረት ክትምዝግቡዎ ምስ እትደልዩ ከምዚ ዚስዕብ ግበሩ፤
Skatteverket
Äktenskapsregistret
871 87 Härnösand
ነቲ ሓበሬታ ምስ ተቐበልናዮን ምስ መዝገብናዮን በቲ ፖስት ኦክ ኢንሪከስ ጋዜጣ (Post- och inrikes tidningar) ከነፍልጦ/ክንዝርግሖ ኢና።
ምዝርጋሕ ብ ፖስት ኦክ ኢንሪከስ ጋዜጣ (Post- och inrikes tidningar) External link, opens in new window.


text:
ኣብ ጥቓኹም ናይ መዘናግዒ ንጥፈታት ምርካብ፣
ምስ ዳህሊር(Dahlir) ዝበሃል ትካል፣
እንታይ ኢዩ?
ዳህሊር ን ጠለባትኩም ዝሰማማዕ ንጥፈታት ናይ ምዝንጋዕ ከም እኒ ስፖርት ሙዚቃ ትያርትን ዝኸውን ንጥፈታት ፣ነዘን ንጥፈታት እዚ ኣተን ክንገብረለን ዘኽእለና ቦታ ወይ ክለብ ኣብ እቲ እንነብሩሉ ኣከባቢ ንምርካብ ይሕግዝ።
ንመን ኢዩ ፧
ካብ 6 ክሳብ 12 ኣዋርሕ፣
ዞባ\ ዴባርትሞ
ካብ 6 ክሳብ 12 ኣዋርሕ፣
ዞባ\ ዴባርትሞ
ስለምንታይ እዩ እዚ ጉዳይ ኣገዳሲ ኾይኑ፧
ደስ ዝብለኩም ንጥፈታት ምርካብ፣
ወኪል ናይ ዳህሊር(Dahlir )ንዓኹም ዘሳሊን ዝሕግዝን ሰብ፣ ብመጀመርያ እቲ ምስ ኩነታትኩም ዝኸይድን ዓይነት ንጥፈትን መዘናግዒ ኣለልዩን ደልዩ ፣ ብድሕርዚ ድማ ኣብታ ቀዳመይቲ ናይ ፈተነ ልምምድ እትገብሩላ መዓልቲ ከሰኘኩምን ኣብ መወዳእታ ድማ ነቲ ቦታ ምስፈለጥኵም ዎን ምስ ፣ ባዕልኩም ነጻ ኾይንኩም ክትከዱን ንጥፈታትኩም እውን ክትገብሩ ነጻ ይሓድገኩም።
ምዝውታር ሓደ ንጥፈት ሓደሽቲ ሰባት ኣብ ምልላይን ሓድሽ ነገር ንኽትመሃርን ይጠቅም።
ጽቡቕ ኣጋጣሚ ምስ ሓደሽቲ ሰባት ምልላይን ሓድሽ ነገር ኽትመሃር ምኽ ኣልን ይጠቅም።


text:
ብኣልፋ ናይ መንሽሮ ጡብ ሕሙማት ሓገዝ ወሃቢ ትካል ዝተኻየደ ጉዕዞ እግርን ውድድርን ጉያ
ኣልፋ ናይ መንሽሮ ጡብ ሕሙማት ሓገዝ ወሃቢ ትካል ኣብ ነፍሲ ወከፍ ዓመት ወርሒ ጥቅምቲ ኣብ ከባቢ ዋሽንግተን ዲሲ፡ ቨርጂንያን ሜሪላንድን ዝርኸቡ ኤርትራዊያንን ኢትዮጵያዊያን ብምትእኽካብ ናይ ሓጺር ርሕቀት ናይ ጉያ ውድድርን ጉዕዞ እግሪ ብምኽያድን ገንዘብ የተአኻኽብ። ኣብዚ አጋጣሚ ዝተአኸበ ገንዘብ ድማ ኣብ ኤርትራን ኢትዮጵያን ዝርኸቡ ናይ መንሽሮ ጡብ ሕሙማት ኣገልግሎት ጥዕና ኽረኽቡ ነቲ ሕማም ንምሕኻም ንምኽልኻልን ዘገልግሉ መሳርሕታትን ናብተን ሃገራት ንምልኣኽ ይውዕል።
ኢፒሶዳት
-
ጥቅምቲ 06, 2022
ንጽጉማት ኣብ ምሕጋዝ ዝነጥፉ መንእሰያት ከተማ መቐለ
-
-
ጥቅምቲ 03, 2022
'መስመር ጽዕነት ዓበይቲ መካይን ኣመሪካ ይበራበር'ሎ' መስራቲ ሊሎ ትራንስፖርት
-
መስከረም 30, 2022
ሕ/ሃ ካብ ሊብያ ብምብጋስ ዝካየዱ ዘይሕጋዊ ስደት ዝምልከት መርመራ ንሓደ ዓመት ክናዋሕ ወሲኑ
-
መስከረም 29, 2022
ኤርትራውያን ስደተኛታት መዓስከር ዳባት ጉዳዮም ኣቓልቦ ክወሃቦ ይጽውዑ
-
መስከረም 29, 2022
መበገሲ ሕማም ዓበቕን ሜላ መከላኸሊታቱን


text:
ውክልና ህዝቢ ኣለና ዝበሉ ኣቶ እንድሪያስ ሃፒሳን ኣቶ ሃይለ ኣይሳን ንድምጺ ኣሜሪካ ከምዝበገለጽዎ እቲ ህዝቢ ኣብ 2005 ዓ.ም.ፈ ቤት ምኽሪ ብሄር፣ ብሄርሰባትን ህዝብታትን ደቡብ ሕቶ መንነት እንተቕረበ እውን መልሲ ኣይተውሃቦን ኢሎም።
ቁጫ ካብ ካልኦት ዝፈልዮ ኣቀማምጣ መሬት፣ባህሊ፣ቋንቋ፣ህልውናን ስነልቦና ዘለዎ ህዝቢ ስለዝኾነ ብመሰረት ሕገ-መንግስቲ መሰላቱ ይትሓለወሉ ይብል ናብቲ ክልል ዝኣተወ ጥርዓን።
ስሞም ክግለጸሎም ዘይደለዩ ካልኦት ክልተ ሰባት ሕቶ ስለዘቕረቡ ጥራሕ ካብ ዝሓለፉ ሒደት ዓመታት ጀሚሩ ኣስታት 40 ሰባት ሎሚ እውን ተኣሲሮም ከምዝርከቡን ሕጂ’ውን መውቃዕትን ዓፈናን ቀጺሉ’ሎ ይብሉ።
እቶም ወኪላት ህዝቢ ኢና ዝበሉ ከምዝብሉዎ ኣብቶም ዝሓለፉ ሰለስተ ዓመታት ናብ ኣብያተ ምኽሪ ክልልን ፌደረሽንን ን32 ግዜ ከምዝተመላለሱን ግን መልሲ ከምዘይረኸቡን ይገልጹ።
ቤት ምኽሪ ፌደረሽን ንድምጺ ኣሜሪካ መግለጺ ኣይህብን ኢሉ’ሎ።


text:
ሕክምና ንምርካብ
ምስ ሉዊ ጊሎ ሳላሳን ሓሙሽተን (Réseau Louis Guilloux 35) ምስ ዝበሃል ማሕበር፣
እንታይ ኢዩ?
ናብ ሃገረ ፈረንሳ ተሰዲዶም ንዝመጹ ሰባት (ስደተኛታት) ኣብ ጥዕናዊ መዳይ ዝወሃብ ናይ ኣተሓኻኽማ መስርሕ፣
እዚ ሉዊ ጊሎ ሳላሳን ሓሙሽተን ወይ ድማ ብኣሕጽሮተ ቃል ኣር ኤል ጂ (RLG 35) ዝጽዋዕ ካብቲ ዝህቦ ኣገልግሎት ጥቕሚ ዘይረክብ፥ መኽሰብ ዘየትርፍ ወይ ዘይብሉ ማሕበር ኮይኑ፣
ብመሰረት እቲ ትካል ዓለምለኻዊ ጥዕና ዝሓገጎ ሕጊ መሰረት ተመሪሑ፣ እዚ ናይ ጥዕና ኣገልግሎታቱ ንኹሉም ኣዝዮም ጽጉማትን ማለት ብገንዘቦም ከፊሎም ናይ ጥዕና ኣገልግሎት (ሕክምና) ክረክቡ ንዘይከኣሉ ዓሌታት ብዘይ ኣፈላላይ ናይ ሕክምና ኣገልግሎት ዝህብን ዝሕግዝን ማሕበር ምዃኑ ይሕብር።
ንመን ኢዩ ፧
ዞባ\ ዴባርትሞ
ዞባ\ ዴባርትሞ
ስለምንታይ እዩ እዚ ጉዳይ ኣገዳሲ ኾይኑ፧
እዚ መርበብ ኣገልግሎት እዚ ን ትሑት ዝመነባብረኦምን ንስደተኛታን ዝዓለመ፣ እዩ።
እዚ ማሕበር እዚ ምስ መጻምድቱ ወይ መሻርኽቱ ዝኾና ማሕበራት ብምትሕብባር፣ እቶም ናብዚ ኣገልግሎታቱ ንዝመጹን ተጠቀምቲ ክረክብዎ ዝግበኦም ማለት ኩሉ ተጠቃማይ ዝረኽቦ ናይ ሓባር መሰላት ንምርካብ ዝዓለመ እዩ።
ማእከል ጥዕና ሉዊ ጊሎ Centre Médical Louis Guilloux፣
እዚ ናይ ሕክምና መስርሕ፣ ብሓፈሻ፣ ስደተኛታት፣ ከምኡ እውን ቋንቋ ፈረንሳ ብግቡእ ዘይዛረቡ ሰባትን፣ ከምኡ እውን ኣብ ትሑት ናይ ናብራ ኩነታት ኣብ ጸገም ንዘለዉ ሽጉራት ሰባትን ንምሕጋዝን ብሰንኪ ስእነት ኣብ ጥዕናዊ መዳይ ንኸይጉድኡን ንምክልኻል፣ ዝዓለመ መደብ እዩ።
ናይ ትርጉም ( ምትርጓም) ኣገልግሎት ኣሎና።
ኣብ መንጎ እቶም ሰብ ሞያ ማሕበራዊ ሕክምናን እቶም ቋንቋ ፈረንሳ ዘይዛረቡ ስደተኛታትን ንዝግበር ዝርርብ ብቐሊሉ ክረዳድኡ ንምግባርን ነቲ መስርሕ ሕክምና ንምስላጥን ምቅላልን ክሕግዞም መታን ኣስተርጎምቲ ዝሓቖፈ ናይ ምትርጓም ኣገልግሎት ኣዳልዩ ኣሎ።
ብምውህሃድን ምስምማዕን እዚ ኩለ መዳያዊ ሕክምና ዝካየደለን ኣባይቲ ወይ ገዛውቲ ዝካየድ እዩ።
ነዊሕ ዝገበረ ወይ ብኻልእ ኣጸዋውዓ ሕዱር ሕማም እንብሎ ናይ ጥዕና ጸገምን መጉዳእትን ንዘለዎም ሰባት፣ እዚ መርበብ ኣገልግሎት እዚ፣
እዞም ሕሙማት እዚኣቶም፣ ካብቲ ዘሳቕዮም ሕማም ብዝተኻእለ መጠን ብሕክምናዊ መዳይ ይኹን ብስነ ኣእምሯዊ መንገዲ ቀስ ብቐስ እንዳኣለየን እንዳሓገዘን ኣውጺኡ ናብቲ ንቡር ዝኾነ ሓባራዊ ማህበራዊ ሂወት ክጽምበሩሉ ዝኽእሉ ጽጹፍ መደብን ነዚ ናይ ምሕካም ኣገልግሎት ዘካይደለን ኣባይቲ እውን ኣዳልዩ ኣሎ።
ብ ኸመይ ኣብርክቶይ ይሳተፍ
ርኹቡና
ኣድራሻና
12 ter, Avenue de Pologne, 35200 Rennes
በዚ ዝስዕብ ቁጽሪ ስልክና 02.99.32.47.36. እውን ክትድውሉልና ትኽእሉ ኢኹም።
ኣብዚ ዝስዕብ ናይ መርበብ ሓበሬታ ኣድራሻና ማለት ናይ ኢንተርኔት ዌብ ሳይትና cliquez ici! ብምጥዋቕ ድማ ተወሰኽቲ ሓበሬታታት ክትውከሱ ትኽእሉ ኢኹም።


text:
ናይ ስራሕ ን ናይ ውልቀ መደብ ህንጸት ዕድልን ንምርካብ
ምስ ቴሮ ሎኮ Tero Loko
እንታይ ኢዩ?
ማሕበር Tero Loko porte ን ስደተኛታት ስራሕን ትምህርቲን ዕድሎም ንምስፋሕ ፣ ዝዓለም መድባቱ እዩ።
ዕላማ ናይቲ ማሕበር ድማ ናይ ስራሕን ምርካብ ወይ ስራሕ ምፍጣር ዕድል ንምኽዕባት እዩ። እዚ እናገበርሩ ድማ እቶም ስደተኛታት ፣ መንገሪ ገዛ ዝረኽብሉ እውን እዩ።
እዚ ተኽእሎ እዚ ንምጥቓም።
- ናይ ስራሕ ፈቓድ ዘለዎ ወረቐት ምህላው
- ኣብ région Auvergne Rhône Alpes ምንባር
- ናይ Contrat d'Intégration Républicaine ዝፈረምኩም ምዃን
- ናይ FLEቋንቋ ፈረንሳ እ ቲ እኳ ብ l'OFII (ኛተደኣ 400h ክሳብ 600h) ወይ (እብተደኣ ካብ 100h ክሳብ 200h ሰዓታት ናይ ቋንቋ መደብ ወዲእኩም.
ኣብ መደብ ን ኣብ RISING ናይ Grenoble Alpes Métropole. ተመዝጊብኩም
ንመን ኢዩ ፧
ዞባ\ ዴባርትሞ
38 - Isère
ን 7 ኣዋርሕ , 26ሰዓታት ፣ኣብ ሰሙን
ዞባ\ ዴባርትሞ
38 - Isère
ን 7 ኣዋርሕ , 26ሰዓታት ፣ኣብ ሰሙን
ስለምንታይ እዩ እዚ ጉዳይ ኣገዳሲ ኾይኑ፧
ናይ ምስራሕ ፎርኖ ፣ከምኡ ውን ምክንኻን ጀርዲን ተላለዩ
ኣዞም ሞያታት ፍለትዎ። ምስራሕ ባኒ፣ ምክንኻን ኣሕምልቲ፣ ምኹስኳንስ ፣ ከምኡ እውን ንግዲ ፣
ገዛ ንምርካብ
ብሳላ ኣዚ ንትፈታት እዚ፣ገዛ ክትረኽቡ ትኽእሉ ኢኹም.
ንኽትክፈሉ
ነዚ ንጥፈታት እዚ ሰብ ደሞዝ ኩንሉ.
ን ሌላ ምስ ሰባት
ንሓባራዊ ህይወት መገዲ ምርሓው
ብ ኸመይ ኣብርክቶይ ይሳተፍ
ኢመይል ስደዱልና
ናብ
tero.loko.asso@gmail.com
ደውሉልና
ብ 07 66 39 10 03


text:
ቻይና ቁጽሪ ብኖቨል ኮሮና ቫይረስ ምትሓዞም ዝተረጋገፁ ሰባት ኣስታት 10,000 ምብፅሖም ኣፍሊጣ።ወሃቢ ቃል ኮሚሽን ሃገራዊ ጥዕና ቻይና ሚ ፈንግ ሎሚ ዓርቢ ኣብ ቤይጂንግ ኣብዝሃብዎ መብርሂ ከምዚ ኢሎም።
“ክሳብ ፍርቂ ለይቲ ካብ ኩለን ክፍለ ግዝኣታት 9,692 ዝተረጋገፁ ሕሙማት በፂሑና’ሎ።1,527 ብከቢድ ዝሓመሙ፣213 ዝሞቱ ክኾኑ ከለው 171 ካብ ሕክምና ዝወፁ እዮም።በቲ ቫይረስ ምትሓዞም ዝጥርጠሩ 15,238 እውን ኣለው።”
ካብ ቻይና ወፃኢ 68 ሰባት በቲ ሕማም ምትሓዞም ተረጋጊፁ’ሎ። ትማሊ ሓሙስ ኣብ ጀኔቭ መግለፂ ዝሃቡ ዋና ዳይሬክተር ትካል ጥዕና ዓለም ቴድሮስ ኣድሓኖም ዝኣኸለና ሪኢና ኢና ኢሎም።
“ኖቨል ኮሮናቫይረስ ዓለምለኸ ህፁፅ ስግኣት ጥዕና ህዝቢ ምዃኑ ይእውጅ ኣለኹ።ምኽንያት ናይዚ ኣዋጅ ኣብ ቻይና ይኸውን ብዘሎ ጥራሕ ዘይኮነስ ኣብ ካልኦት ሃገራት ይፍጠር ብዘሎ ምኽንያት እዩ።”
ዶ/ር ቴድሮስ ኣድሓኖም እቲ ኣዋጅ ኣብ ዓለምለኸ ጉዕዞን ንግድን ዘየድልይ ዕንቅፋት ዝፈጥር ኣይኮነን ኢሎም።ሚንስትር ጉዳያት ወፃኢ ኣሜሪካ ግን ናይ ኣሜሪካ ተጎዓዝቲ ናብ ቻይና ከይጉዓዙ ደረጃ ኣርባዕተ መጠንቀቕታ ኣውፂኡ’ሎ።ናይ ኣሜሪካ ማእኸል ምቁፅፃር ሕማም ብሰንኪ እቲ ለበዳ ተጎዓዝቲ ናብ ቻይና ዝገብሩዎ ኩሉ ዓይነት ዘየድልይ ጉዕዞ ከወግዱ ኣጠንቒቑ።


text:
ንሶም ብተወሳኺ ሎሚ ኣብ ኣዲስ ኣበባ ንናይ ወጻኢ ጋዜጠኛታት ኣብ ዝሃብዎ መግለጺ ኢትዮጵያ ንመራሕቲ ተቃወምቲ ፓርታት ትኣስር ኣላ ንዝብል እውን ህልዊ ኩነታት ዘንፀባርቕ ኣይኮነን ኢሎም ኣለው።
ቅድሚ ክልተ መዓልታት ዝተኣሰሩ ኣቦ መንበርን መስራቲን ፌደራሊስት ኮንግረስ ኦሮሞን ምኽትል ኣቦ መንበር መድረኽን ዶ/ር መረራ ጉዲና ኣብ ምንታይ ኩነታት ከምዘለው መንግስቲ መብርሂ ኣይተዋህበን።
ሚኒስትር ጉዳያት ኮሚኒኬሽን መንግስቲ ኢትዮጵያ ዶ/ር ነገሪ ሌንጮ ብዛዕባ ማእሰርቲ ዶ/ር መረራ ጉዲና ከምዚ ክብሉ ገሊፆም።
“ማእሰርቲ ዶ/ር መረራ ጉዲና ምስ ናይ ህፁፅ ጊዜ ኣዋጅ ዝተተሓሕዘ እዩ።ኣብቲ ኣዋጅ ኣሸበርቲ ተባሂሎም ምስዝተመደቡ ውድባት ምርኻብን ምእላምን ዝኽልክል ዓንቀፅ ኣሎ።ነዚ ስለዝጥሓሱ ተኣሲሮም።ዝርዝር ሓበሬታ ግን ካብ ኣካላት ሕግን ኮማንድ ፖስትን ቀስ ብቐስ ምርካብ ይክኣል እዩ።”
ኣብ ኢትዮጵያ ዝተአወጀ ናይ ህፁፅ ግዜ ኣዋጅ ኣብ ግብሪ ካብ ዝውዕል ዲፕሎማሰኛታት ካብ ኣዲስ ኣበባ 40 ኪሎ ሜትር ርሒቖም ብዘይፍቓድ ንከይጉዓዙ ዝኽልክል እገዳ ተላዒሉ’ሎ።
ካልኦት እገዳታት እውን ቀስ ብቐስ ክልዓሉ እንተኾይኖም ዝተሓተቱ ዶ/ር ነገሪ ዝተወሰኑ ክፋላት እቲ ኣዋጅ ተራ ብተራ ካብ ምልዓል ኩነታት እንተድኣ ተመሓይሾም መንግስቲ ነቲ ኣዋጅ ምሉእ ብምሉእ ከልዕሎ ይኽእል እዩ ኢሎም።እቲ ኮማንድ ፖስት ኣብ ውሽጢ መዓልታት ወይ ሰሙናት ኣብዚ ጉዳይ እዚ ሓበሬታ ክህብ ከምዝኽእል እውን ወሲኾም ገሊፆም ኣለው።
ዶ/ር ነገሪ ኩነታት ፀጥታ ኢትዮጵያ ምምሕያሹ ብምግላፅ ገለ ሃገራት ናብ ኢትዮጵያ ክጉዓዙ ንዝድለዩ ዜጋታተን ዘውፅእኦ ናይ ጉዕዞ መጠንቀቕታ የልዕላ ምህላወን ንናይ ጀርመን፣ስፐይንን ብሪታኒያን ከም ኣብነት ብምጥቓስ ኣሜሪካ ሓዊሱ ካልኦት ሃገራት ተመሳሳሊ ስጉምቲ ክወስዳ ናይ ምርዳእ ስራሓት ይሰርሓሉ ከምዘሎ’ውን ሓቢሮም።
ምሉእ ትሕዝቶ ኣብዚ ምስማዕ ይከአል።